
Stăm,  oare,  cu  adevărat  în  pragul  unui  cataclism  de 
proporţii  pancosmice?  Să  fie  oare  zăvorite  toate  porţile 
cari  i-ar  înlesni  încercatei  omeniri  a  vremii  noastre  accesul 
la  binefacerile  unei  păci  cu  atât  mai  multă  ardoare  râvnită 
cu  cât  bunăvoirea  dintre  seminţiile  pământului  astăzi  nu-şi 
mai  merită  numele  câtuşi  de  puţin? 

Sunt  întrebări  cari  frământă  inima  chinuitului  nostru 
veac  —  şi  pe  toţi  cei  ce  vieţuiesc  într'ânsul.  Limitate  la 
realităţile  dela  noi,  la  situaţia  specială  în  care  se  află  ţara 
noastră,  ele  deşteaptă  îngrijorări  de-un  dramatism  paralizant 
chiar  şi  ’n  obştea  slujitorilor  altarelor  străbune,  adică  şi 
acolo  unde  ar  trebui  să  prindă  rădăcini  cât  mai  rar  —  şi  cât 
mai  firave  —  veninoasa  buruiană  a  desnădejdiî  ucigătoare 
de  suflet. 

Cel  mai  mare  —  şi,  de  aceea,  cel  mai  costisitor  — 
neajuns  al  ceasului  de  cumpănă  pe  care-1  străbatem  noi 
Românii,  laolaltă  cu  întreaga  lume,  zace  în  acest  minus  de 
încredere,  care  strâmtează  constant  zările  nădejdilor  noa¬ 
stre,  Trăim  prea  mult  în  actual,  sau  numai  în  el.  Ni  se 
pare  că  istoria  se  va  opri  din  mers  deodată  cu  dispariţia 
câtorva  milioane  de  vieţi,  suprimate  de-o  tehnică  rafinată 
pusă  în  serviciul  crimei  şi  de  îndiavolîrea  atâtor  indivizi 

şi  popoare  descumpănite  de  mizerie  sau  de  ispitele  unei 
glorii  crescute  din  ruini  şi  sânge. 

Nu! 

Vremea  noastră,  cu  toate  încrâncenările  ei,  stă  sub 
controlul  lui  Dumnezeu,  ca  şi  oricare  alt  fragment  de 
istorie.  E  la  dispoziţia  Lui,  ori  cât  de  mult  li  s'ar  părea 
unora  că  e  altfel.  Numai  întunecările  ei  vremelnice  sunt 
opera  deviată  a  spiritului  omenesc  răsvrătit  periodic  îm¬ 
potriva  Cerului  şi  împotriva  lui  însuşi.  Marile  limpeziri, 
acele  poeni  de  pace  şi  bunăvoire  cari  dau  un  sens  nou 
şi-un  conţinut  pozitiv  istoriei,  sunt  exclusiv  darul  lui  Dum¬ 
nezeu,  iar  nu  roada  sălcie  a  oboselii  care  epiloghează  în 
genere  stările  de  răsboiu,  cum  vor  să  creadă  —  şi  să  con¬ 
vingă  şi  pe  alţii  —  gânditorii  de  formaţie  laică  şi  agitatorii 
de  periferie. 

Amănuntul  acesta  nu  trebue  pierdut  din  vedere  nici 
o  clipă,  mai  ales  de  noi,  preoţii  lui  Hristos- Domnul.  Numai 
avându-1  mereu  înainte,  vom  putea  da  cumplitei  tragedii 
care  se  consumă  sub  ochii  noştri  încremeniţi  de  durere  o 
interpretare  creştină,  singura  capabilă  să  reconforteze  în¬ 
crederea  obştească  în  ajutorul  lui  Dumnezeu  şi  ’n  grabnica 
tămăduire  a  suferinţelor  sociale  pricinuite  de  sângeroasele 
conflicte  dintre  popoarele  lumii. 

In  vibranta  Sa  cuvântare  de  deschidere  a  sesiunii 
Adunării  noastre  eparhiale  din  acest  an,  I.  P.  Sf.  Mitropolit 
Nicolae  al  Ardealului  a  asvârlit  în  obrazul  generaţiei  actuale 
o  propoziţie  de  optim  curaj  creştinesc :  „  Toţi  suntem  vino¬ 
vaţi  de  acest  răsboiu".  Pentru  a  continua  apoi,  în  accente 
de-un  patetism  paulin,  cu  această  constatare  lapidară:  „El 
este  plata  păcatului  tuturor 

Ne*am  dat  seama,  din  capul  locului,  că  de-aici  trebue 
să  înceapă  orice  muncă  de  zidire  nouă :  dela  îngenuncherea 
în  pulberea  pocăinţei  a  nemăsuratei  trufii  omeneşti,  care 
ultragiază  majestatea  neajunsă  a  Divinităţii  ori  de  câte  ori 
duhul  satanic  activ  în  lume  o  aţâţă  să  se  deslanţue.  „ Numai 
o  familie  de  neamuri  reîncreştinate  şi  îndrumate  de  conducă¬ 
tori  creştini  poate  fi  o  garanţie  serioasă  că  lumea  nu  va 
recădea  peste  câtva  timp  din  nou  în  suferinţele  măcelului 
de  azi.  Fără  o  întoarcere  generală  la  Dumnezeu,  fără  pocă- 

inţă  din  partea  tuturor  popoarelor ,  biruitoare  şi  biruite,  nu 
se  va  putea  instaura  o  ordine  mai  bună...  Numai  aşa  se 
vor  retrage  toate  apele  în  matca  lor  şi  va  putea  reîncepe 
viaţa  normală  pe  pământ "  —  spunea  I.  P.  Sf.  Sa,  tălmăcind 
convingerea  noastră  a  tuturor. 

E  formulat  aici,  în  cuvinte  de  esenţă  tare,  idealul  vi¬ 
itoarei  orânduiri  a  lumii.  Că  lumea  nu-1  cunoaşte  îndeajuns, 
că  nu-i  pătrunsă  încă  de  eficacitatea  lui  cu  caracter  exclusiv, 
aceasta  —  ori  cât  de  adevărat  ar  fi  —  nu  însemnează  alt¬ 
ceva  decât  atâta  că  trebue  să  i-1  pompăm  fără  preget  în 
vinele-i  desvlăguite,  în  sufletu-i  devastat  de  atâta  deşertă¬ 
ciune  şi  vânare  de  vânt.  Ori,  dacă  are  alte  idealuri  —  ace¬ 
stea  de  sigur  deviate  —  să  i  le  corectăm  cu  îndelungă  răb¬ 
dare,  cu  râvnă  împinsă  până  la  sacrificiu.  Noi  preoţii  — 
şi  nu  altcineva! 

* 

Nu  e  exclus  ca  actuala  conflagraţie  mondială  să  sfâr- 
şască  într’un  ultim  efort  de  înnebunire  colectivă,  în  vâl¬ 
toarea  căruia  cu  anevoie  credem  că  n’ar  fi  prinse  şi  de¬ 
stule  feţe  bisericeşti.  Furia  nimicitoare  a  mulţimilor  întă¬ 
râtate  de  filipicele  dezordonate  ale  disperaţilor  improvizaţi 
ad-hoc  în  triburi  populari  —  istoria  e  mărturie !  —  şi-a 
căutat  victimele,  de  preferinţă,  în  rândurile  celor  ce  se  si¬ 
lesc  să-l  potolească  elanurile  negative. 

Iar  dacă  aşa  ne  va  fi  dat,  să  plătim  şi  acest  bir  fără 
temere,  cu  cuget  împăcat.  Fideli  deapururi  lui  Dumnezeu 
şi  fideli  poporului,  să  ne  merităm  până  ’n  ceasul  din  urmă 
favoarea  gătită  tuturor  celor  ce  luptă  bună  au  luptat  şi  cre¬ 
dinţa  au  păzit :  cununa  vieţii.  Căci  preoţia  este,  prin  esenţă, 
jertfitoare ,  iar  moartea  în  slujba  lui  Hristos  unicul  câştig  cu 
care  se  poate  solda  o  viaţă  trăită  întru  El  —  şi  pentru  El. 


r. 


MISTICĂ  ŞI  STIL 

de 

MARIANA  E.  VASILESCU 

Profesoară  la  Şcoala  normală  de  fete  „A.  Şaguna",  Sibiu 

După  o  definiţie  clasică,  religia  este  legătura  dintre 
om  şi  Dumnezeu,  legătură  simţită  lăuntric  şi  manifestată 
exterior.  Lăsând  la  o  parte  valoarea  acestei  definiţii,  vagă 
şi  insuficientă  dar  convenind  tocmai  prin  aceasta  tuturor 
religiilor,  deosebim  totuşi  în  ea  câteva  trăsături  importante. 
Religia  presupune  şi  accentuează  opoziţia  dualistă  între 
Dumnezeu  şi  om.  TranscendentaHsmul  este  necesar  religiei. 
Pentru  ca  să  poată  exista  o  legătură  între  subiectul  şi  obi¬ 
ectul  religiei,  trebue  să  existe  neapărat  o  distanţă  între  ele, 
distanţă  încercată  de  om  ca  un  sentiment  al  stării  de  crea¬ 
tură,  al  infinitei  sale  micimi. 

Mistica  este  adâncul  şi  culmea  vieţii  religioase  şi  totuşi 
este  altceva  decât  religia.  Ea  nu  mai  accentuează  dureroasa 
distanţă  între  creatură  şi  Creator,  ci  caută  să  o  reducă 
prin  triumful  asupra  stării  de  creatură,  ştergând  această 
distanţă  prin  îndumnezeirea  omului  şi  unirea  lui  perfectă 
cu  Dumnezeu,  Deşi  în  această  unire  omul  nu  dispare  şi 
Dumnezeu  nu  se  micşorează,  cele  două  naturi  rămânând 
perfect  distincte,  totuşi,  distanţa  nu  mai  există,  pentru  că 
omul  este  în  Dumnezeu  şî  Dumnezeu  în  om.  Cele  două  na¬ 
turi  se  amestecă  fără  să  se  confunde,  „ca  focul  în  fier  şi 
ca  lumina  în  sticlă",  cum  scrie  sf.  Simeon  Noul  Teolog. 
Dacă  religia  accentuează  transcendenţa  Divinităţii  pentru  ca 
legătura  între  el  şi  lume  să  fie  posibilă,  mistica  accentuează 
imanentismul,  adică  prezenţa  continuă  a  Creatorului  în 
lumea  creată  de  el,  pentru  ca  unirea  să  nu  fie  imposibilă. 

Dacă  deci  religia  este  legătura  între  creatură  şi  Crea¬ 
torul  ei,  mistica  este  triumful  asupra  stării  de  creatură  sau 
cu  expresia  plină  de  îndrăsneală  a  misticilor  creştini,  este 
îndumnezeirea  prin  har  a  omului  şi  a  lumii.  Religia  poate 
prezenta  forme  care  variază,  dar  în  fiinţa  ei  este  unică, 

deosebirea  între  diferitele  forme  fiind  de  grad,  nu  de  esenţă. 
Acelaşi  lucru  se  întâmplă  şi  cu  mistica  şi  mai  ales  cu  ea. 
Pe  scara  vieţii  spirituale  iniţiativa  omului  diminuând  din 
ce  în  ce,  pe  măsură  ce  creşte  acţiunea  divină,  deosebirile 
de  grad  se  micşorează  şi  ele,  devenind  mereu  mai  asemă¬ 
nătoare,  sub  lumina  suprafirească  a  harului.  Prin  natura 
sa,  mistica  este  supraconfesională,  deşi  misticii  pot  aparţine 
unor  confesiuni  diferite.  De  asemenea,  ea  este  aspaţială  şi 
atemporală,  misticii  comunicând  între  ei  prin  nevăzute  fire 
care  nu  se  încurcă  în  iţele  vremurilor  şi  ale  locurilor.  Un 
mistic  nu  devine  niciodată  şi  nicăieri  inactual,  nu  cunoaşte 
graniţe  în  spaţiu  şi  limitări  în  timp,  aşa  cum  nici  Sfânta 
Scriptură  nu  cunoaşte  astfel  de  limitări.  Mistica  nu  se  în¬ 
curcă  în  dogme,  pentru  că  depăşeşte  dogma.  Marii  mistici 
răsăriteni  au  fost  nişte  ignoranţi  în  clipa  intrării  solemne 
în  lumina  extazului,  iar  Eckart  cerea  realizarea  acelei 
cumplite  „Abgeschiedenheit"  pentru  ca  sufletul  să  poată 
primi  pe  Logosul  divin. 

Totuşi  mistica,  de  altfel  ca  şi  religia,  are  o  parte  de 
absolut  divin  şi  una  de  relativism  uman.  Absolutul  divin 
trebuind  exprimat  de  către  subiectul  mistic,  acesta  este 
silit  să  recurgă  la  metafore  şi  comparaţii,  la  simboale  şi 
uneori  chiar  la  antinomii.  Extazul,  care  nu  este  decât  o 
descoperire  a  Divinităţii  unice,  nu  poate  varia  ca  esenţă 
dela  un  mistic  la  altul.  Dar  în  clipa  în  care  misticul  în¬ 
cearcă  să  descrie  ceea  ce  a  simţit  şi  a  trăit  în  momentul 
extazului,  fondul  acela  unic  dar  inefabil  îmbracă  cele  mai 
ciudate  şi  mai  surprinzătoare  forme  de  exprimare.  Varia¬ 
ţiile  pot  fi  nenumărate  şi  pot  merge  uneori  până  la  con¬ 
tradicţii.  Dar  chiar  aceste  contradicţii  rămân  pur  formale, 
fără  să  întunece  cu  ceva  esenţa  misticei.  Şi  totuşi,  uneori, 
acelaşi  moment  mistic  îmbracă,  la  mistici  diferiţi,  forme 
aproape  identice.  Pentru  a  ne  menţine  la  comparaţia  făcută 
cu  Sf.  Scriptură,  să  luăm  cel  mai  cunoscut  exemplu.  Noul 
Testament  a  fost  scris  de  opt  autori  şi  deşi  fondul  este 
aproape  unic,  totuşi  fiecare  a  povestit  altfel  unul  şi  ace¬ 
laşi  lucru.  Câtă  deosebire  este  de  exemplu  între  evanghe- 
liştii  Ioan  şi  Mateiu,  Şi  totuşi  şi  unul  şi  altul  povestesc, 
simplu  şi  firesc,  lucruri  la  care  amândoi  au  fost  martori, 

pe  care  le-au  văzut  şi  le-au  auzit  în  acelaşi  fel.  Mai  mult 
decât  atât,  amândoi  au  fost  inspiraţi  de  acelaşi  Duh  Sfânt, 
care  totuşi  nu  a  atins  cu  nimic  individualitatea  fiecărui 
scriitor.  Cu  toate  acestea,  se  găsesc  pasagii,  mai  ales  la 
primii  trei  evanghelişti,  care  pot  fi  puse  în  paralelă,  atât 
sunt  de  asemănătoare  şi  ca  fond  şi  ca  formă. 

Acelaşi  lucru  se  petrece  şi  în  domeniul  misticei.  Esenţa 
misticei  este  unică  şi  această  unică  esenţă  o  trăiesc  şi  o 
simt  toţi  marii  mistici.  Dacă  totuşi  în  operele  lor  se  găsesc 
diferenţe  şi  uneori  chiar  contradicţii,  acestea  sunt  formale, 
nu  esenţiale.  Că  sunt  deosebiri  de  suprafaţă,  se  vede  şi  din 
faptul  că  uneori  se  găsesc  la  mistici  de  confesiuni  şi  tipuri 
deosebite,  asemănări  formale  care  merg  până  la  identitate. 
Mai  mult  chiar,  la  acelaşi  mistic,  acelaşi  moment  din  expe¬ 
rienţa  sa  mistică  poate  fi  exprimat  în  două  feluri  complet 
contradictorii,  esenţa  misticei  rămânând  totuşi  aceeaşi. 

Toate  acestea  sunt  lucruri  cunoscute  şi  dovedite  de 
toţi  cercetătorii  în  domeniul  misticei.  Atât  de  cunoscute 
chiar,  încât  unii  teologi  creştini  socotesc  mistica  deasupra 
deosebirilor  confesionale,  supraconfesională  deci  şi  uneori 
chiar  suprareligioasă,  „Există  în  mistică  o  adâncime  —  scrie 
Nicolae  Berdiaeff,  —  unde  se  întâlnesc  nu  numai  diferite  ti¬ 
puri  confesionale  de  mistică  creştină,  ci  chiar  tipuri  de  mistică 
păgână.  Orfismul  şi  Plotin,  mistica  hindusă  şi  sufismul,  sf. 
Simeon  Noul  Teolog  şi  sf.  Ioan  al  Crucii,  Eckart  şi  Jacob 
Boehme,  se  întâlnesc  întru  câtva;  se  adună  din  lumi  dife¬ 
rite  şi  totuşi  vorbesc  una  şi  aceeaşi  limbă.  Este  un  fapt 
neîndoios,  oricât  de  neplăcut  ar  părea  fanaticilor  misticei 
confesionale “  (Esprit  et  liberte ,  p,  260).  Este  un  fapt  de¬ 
monstrat  direct  sau  indirect  chiar  de  mistici,  adică  tocmai 
de  aceia  care  sunt  mai  în  măsură  să  afirme  sau  să  nege 
acest  lucru.  Opere  ca  aceea  a  lui  Dionisîe  Areopagitul  sau 
ca  Imitatio  Christi  sunt  universal  răspândite,  sunt  un  bun 
comun  al  creştinismului. 

Cu  toate  acestea,  în  filosofia  românească  a  veacului 
XX  a  apărut  o  carte  care  are  ca  scop  să  dovedească  va¬ 
rietatea  fenomenului  religios  şi  supunerea  lui  „factorilor 
stilistici"  şi  să  demonstreze  că  chiar  „fenomenul  misticei, 
în  aparenţă  atât  de  straniu  şi  de  excepţional,  se  integrează 

în  ordinea  umană  ca  şi  alte  fenomene  ale  spiritului  creator" 
şi  că  „în  esenţă  mistica  este  tot  aşa  de  polimorfă  ca  şi 
arta,  ca  şi  metafizica,  ca  şi  mitul".  Este  vorba  de  cartea 
Religie  şi  Spirit  a  dlui  Lucian  Blaga. 

Pentru  dl  Lucian  Blaga  religia  şi  mistica  sunt  creaţiuni 
omeneşti,  pur  omeneşti,  care  curg  la  vale,  determinate  fatal 
de  maica  stilului.  Iniţial  şi  esenţial  este  stilul.  Religia  şi 
mistica  deopotrivă  sunt  tendinţe  omeneşti  structurate  şi  di¬ 
rijate  de  stil,  sunt  plăsmuiri  subiective  care  nu  redau  deloc 
conţinutul  realităţii.  Şi  cum  stilul  variază  în  timp  şi  în  spaţiu, 
ba  chiar  are  nenumărate  variante,  religia  şi  mistica  reali- 
zându-se  fatal  în  aceleaşi  coordonate  stilistice  ca  şi  plăs¬ 
muirile  de  cultură,  vor  prezenta  tot  atâtea  variante  ca  şi 
arta,  metafizica  şi  mitul.  Cunoaşterea  mistică  nu  este  deci 
decât  tot  o  cunoaştere  sugrumată  de  stil,  cu  tot  strigătul 
misticilor  că  ei  cunosc  într’un  mod  suprauman  şi  suprana¬ 
tural,  că  nu  cunosc  ci  suferă,  trăiesc  profunzimile  divine. 
Aşa  fiind,  stările  mistice  nu  sunt  deloc  experienţe  supra- 
cosmice,  nu  se  sustrag  cu  nimic  condiţiunilor  de  spaţiu  şi 
timp,  ci  dimpotrivă,  condiţionate  fiind  de  categoriile  stili¬ 
stice,  se  integrează  perfect  în  relativitatea  istorică. 

Evident,  toate  acestea  sunt  cerute  cu  necesitate  de  si¬ 
stemul  filosofic  al  autorului,  sunt  cerute  de  obligaţia  pe 
care  şi  filosofii  o  au  de  a  fi  consecvenţi  cu  propriile  lor 
idei.  Şi  când  Marele  Anonim  a  scăpat  ca  printre  degete 
nişte  biete  diferenţiale  divine,  de  care  a  trebuit  apoi  să  se 
apere  aprig  prin  zidul  de  netrecut  al  cenzurii  transcendente, 
era  peste  putinţă  ca  acelaşi  Mare  Anonim  să  escaladeze 
singur  zidul  sau  să  deschidă  câteva  porţi  creaturilor  pentru 
a  se  uni  cu  ele  în  extazul  mistic,  „Nu  ne  putem  închipui 
—  spune  dl  Lucian  Blaga  vorbind  despre  revelaţie  —  că 
Marele  Anonim  ia  cu  o  mână,  ca  să  dea  cu  cealaltă".  De 
o  reală  confluenţă  a  misticilor  cu  absolutul,  nici  vorbă  nu 
poate  fi,  Experienţa  mistică  este  ceva  în  sensul  inspiraţiei 
artistice,  deşi  superioară  ca  intensitate,  dar  rămâne  în  sfera 
subiectivului  şi  a  relativităţii. 

Vom  arăta  în  cele  ce  urmează  că  mistica,  indiferent 
dacă  este  o  reală  sau  o  pretinsă  unire  a  omului  cu  Dum¬ 
nezeu,  este  una  şi  aceeaşi,  mergând  uneori  până  la  iden- 

tităţi  de  exprimare,  Că  nu  există  deci,  în  creştinism  mai 
ales,  o  mistică  barocă  şi  o  alta  clasică,  romantică  sau  îm- 
presionist-simbolistă,  ci  o  singură  mistică  de  esenţă  cre¬ 
ştină,  cu  fireşti  şi  inevitabile  variaţîuni  formale,  variaţiuni 
copleşite  uneori  de  identitatea  de  esenţă,  care  atrage 
adesea  după  ea  şi  o  identitate  formală.  Că  dacă  religia  s'a 
putut  încadra  istoriei  prin  laturea  ei  obiectivă  şi  socială, 
mistica,  adevărata  mistică,  reprezentând  absolutul  religios, 
sparge  zăgazurile  istoriei,  este  anistorică. 

Să  plecăm  dela  definiţia  misticei.  Spuneam  dela  în¬ 
ceput  că  esenţa  misticei  constă  în  triumful  asupra  stării 
de  creatură,  că  mistica  este  calea  îndumnezeirii  omului  şi 
a  lumii.  Acesta  fiind  însă  momentul  ultim  al  vieţii  mi¬ 
stice,  momentul  de  „osmoză  cu  Absolutul*',  să  vedem  ce 
spun  misticii  despre  el,  pentru  a  vedea  dacă  experienţa 
lor  este  unică,  deci  obiectivă,  sau  este  o  simplă  stare 
subiectivă,  deci  variabilă,  începând  cu  Dionisie  Areopa- 
gitul,  iată  ce  scrie  el  în  „Ierarhia  bisericească"  a  sa : 
„Mântuirea  nu  este  posibilă  decât  pentru  spiritele  îndum¬ 
nezeite,  iar  îndumnezeirea  nu  este  decât  unirea  şi  asemă¬ 
narea  pe  care  te  strădueşti  s'o  ai  cu  Dumnezeu**,  Lăsând 
la  o  parte  tipul  areopagit,  să  luăm  un  mistic  de  tip  sinaii, 
pe  sf.  Maxim  Mărturisitorul,  care  scrie  în  sutimile  sale  despre 
cel  învrednicit  de  înălţările  extazului:  „.„şi  a  trăit  fericita 
viaţă  a  lui  Dumnezeu.,,  făcându-se  şi  el  un  Dumnezeu 
prin  îndumnezeire".  Sau,  în  altă  parte,  îndeamnă  „să  ne 
apropiem  de  Dumnezeu  nimic  pământesc  purtând  întru 
noi  şi  să  ne  facem  dumnezei,  dela  Dumnezeu  luând  pe  a 
fi  dumnezei".  Un  alt  mistic  răsăritean,  care  nu  poate  fi 
alăturat  nici  tipului  areopagit  nici  celui  sinait,  sf.  Simeon 
Noul  Teolog,  îşi  descrie  aproape  identic  clipa  supremă  a 
extazului :  „Eu  sunt  om  prin  natură  şi  Dumnezeu  prin  har*'. 

Dar  să  trecem  la  mistica  apuseană.  Eckart,  indepen¬ 
dentul  şi  ereticul  Eckart,  spune  în  predicile  sale :  „Dum¬ 
nezeu  nu  aşteaptă  decât  un  lucru  dela  tine,  să  ieşi  din 
tine  însuţi  în  măsura  în  care  eşti  creatură  şi  să  laşi  pe 
Dumnezeu  să  fie  Dumnezeu  în  tine".  Pe  primejdioasa 
muche  de  cuţit  a  acestei  definiţii,  Eckart  nu  şi-a  putut 
menţine  echilibrul  perfect,  aşa  cum  au  reuşit  să  facă  stră- 

Iliciţii  lui  înaintaşi  din  răsărit,  ajungând  să  afirme  cu  o 
frază  care  i-a  fost  de  altfel  condamnată,  că  „noi  suntem 
transformaţi  total  în  Dumnezeu  şi  suntem  schimbaţi  în  el,, 
în  acelaşi  fel  în  care,  în  taina  împărtăşaniei,  pâinea  este 
schimbată  în  trupul  lui  Hristos,  eu  sunt  schimbat  în  el, 
pentru  că  el  mă  face  una  cu  fiinţa  lui,  unul,  nu  numai 
asemănător".  In  acelaşi  sens,  dar  mai  puţin  extremist  decât 
Eckart,  se  exprimă  conaţionalul  său  Angelus  Silesius  î  „Eu 
trebue  să  fiu  Cuvântul  în  Cuvânt,  Dumnezeu  în  Dumnezeu", 
scrie  el.  Sau  în  alte  părţi :  „Cine  doreşte  pe  Dumnezeu 
trebue  să  devină  Dumnezeu" ;  sau :  „La  Dumnezeu  nu  sunt 
primiţi  decât  dumnezeii". 

Toate  aceste  citate,  luate  la  întâmplare  din  mistici  de 
diferite  tipuri,  sunt  aproape  identice  ca  formă.  Toate  în¬ 
cearcă  să  definească  prin  aceleaşi  paradoxuri  formale,  mo¬ 
mentul  mistic  culminant  şi  anume  esenţa  acestui  mo¬ 
ment.  Şi  a  mai  vorbi  de  variaţiuni  esenţiale  acolo  unde 
găsim  identităţi  formale  în  descrierea  experienţei  şi  a  în¬ 
tâlnirilor  mistice,  înseamnă  a  nega  evidenţa. 

Dar  să  mergem  mai  departe.  Să  luăm  pe  doi  dintre 
cei  mai  reprezentativi  mistici  creştini,  Dionisie  Areopa* 
gitul  şi  Eckart,  pe  care  chiar  dl  Lucian  Blaga  îi  citează 
ca  fiind  întemeietorii  unor  curente  mistice  de  tipuri  dife¬ 
rite,  ilustrând  prin  ei  teoria  dsale  că  mistica,  în  esenţa  ei, 
este  tot  atât  de  polimorfă  ca  şi  arta,  metafizica  şi  mitul. 
Care  sunt,  după  dl  Lucian  Blaga,  aspectele  esenţial  deo¬ 
sebite  ale  acestor  două  categorii  de  mistice  ?  „La  misticii, 
creştini  ortodocşi  de  tip  areopagit  unirea  nu  este  dată,  ea 
trebue  aşteptată  în  linişte  şi  se  produce  prin  graţia  di¬ 
vină  coborâtoare  de  sus  în  jos.  La  misticii  creştini  medie¬ 
vali,  nordici,  unirea  e  dată  sau  nu,  oricum  ea  trebue 
realizată  şi  conştient,  ceea  ce  se  efectuează  prin  efortul 
voliţional  al  omului  gata  să  cucerească  transcendenţa  prin- 
tr'un  elan  de  jos  în  sus“. 

Lăsăm  la  o  parte  faptul  că  dl  Lucian  Blaga  nu  dă 
absolut  nici  un  citat  din  misticii  respectivi,  pentru  a  întări 
concluziile  pe  care  le  trage  asupra  lor.  Dsa  face  deci  din 
tendinţa  de  a  cuceri  transcendenţa  prin  efort  o  caracte¬ 
ristică  esenţială  a  misticei  eckartiene.  Dar  ignorează  oare 

mistica  areopagită  efortul  omului  către  transcendent?  In- 
tr’adevăr,  pentru  Dionisie,  contemplaţia  este  urmarea  unei 
„atrageri  în  sus  a  minţilor  celor  sfinte**.  Dar  această  atracţie, 
această  răpire,  nu  se  face  asupra  oricui,  ci  Dumnezeu 
atrage  numai  „pe  cei  ce  se  străduesc  spre  El",  pe  cei  ce 
„tind  în  chip  statornic  şi  fără  şovăire  în  sus,  spre  raza  ce 
aruncă  peste  ei  lumina  sa",  pe  cei  ce  „se  înaripează  cu 
înţelepciune  şi  cu  sfinţenie  către  o  evlavie  dumnezeiască". 
Dionisie  îndeamnă  continuu  „să  ne  îndreptăm  în  sus",  „să 
ne  îndreptăm  privirile"  spre  razele  Divinităţii.  Chiar  în 
capitolul  întâi  al  teologiei  sale  mistice  Dionisie  scrie  către 
Timotei :  „Iar  tu,  scumpul  meu  Timotei,  prin  îndeletnicirea 
cea  înflăcărată  cu  contemplările  mistice,  leapădă  şi  simţirile 
şi  activitatea  minţii  şi  toate  cele  sensibile  şi  inteligibile  şi 
loate  cele  ce  sunt  şi  nu  sunt  şi  ridică-te,  pe  cât  poţi,  spre 
unirea  cea  fără  cunoaştere  cu  Cel  care-i  mai  presus  de 
orice  existenţă  şi  cunoaştere.  Căci  prin  extazul  nereţinut 
şi  liberat  de  tine  însuţi  şi  de  toate,  te  vei  înălţa  spre  raza 
supranaturală  a  întunericului  divin,  după  ce  vei  fi  înde¬ 
părtat  toate  şi  te  vei  fi  liberat  de  toate". 

Ce  sunt  toate  acestea  decât  confirmarea  că  în  mistica 
areopagită,  ca  şi  în  cea  eckartiană,  contemplaţia  nu  este 
ceva  ce  se  aşteaptă  în  deplină  pasivitate,  ci  dimpotrivă, 
contemplaţia  este  o  pecete  a  harului  divin  peste  efortul 
chinuitor  al  omului. 

Că  mistica  ortodoxă  nu  însemnează  pasivitate,  inactivi¬ 
tate  şi  trândavă  visare,  peste  care  cade  ploaia  aurie  a 
„transcendentului  care  coboară*'  comod,  o  dovedeşte  asce¬ 
tismul  care  a  fost  întemeiat  în  orient  şi  practicat  continuu 
aici.  Asceza  este  partea  de  crâncenă  contribuţie  omenească 
la  faptul  teandric  al  misticei.  Este  efortul  ascendent,  cuce¬ 
ritor  de  transcendenţă,  este  asaltul  eroic,  îndrăsneţ,  aasupra 
zidurilor  cereşti  ale  iubirii  divine  pentru  creatură.  Asceza 
nu  este  dulceagă  pasivitate,  ci  cumplită  chinuire  voită,  cău¬ 
tată,  a  trupului,  a  sufletului,  a  minţii,  „Eforturile"  misticilor 
nordici  nu  sunt  decât  o  slabă  umbră  faţă  de  strădaniile 
misticilor  răsar iteni.  Teza  dlui  Lucian  Blaga  nu  este  de 
altfel  ceva  nou,  ci  a  nu  mai  ştiu  câta  reeditare  a  vechei 
acuzaţii  de  pasivism,  adusă  la  început  monahismului  isihast 

şi  generalizată  apoi  asupra  întregului  monahism  răsăritean. 
Stau  mărturie  de  falsitatea  acestei  acuzaţii  vrafurile  de 
scrieri  ascetice  şi  mistice  ale  acestui  hulit  monahism  răsă¬ 
ritean. 

Pe  de  altă  parte,  realizarea  conştientă  a  unirii  cu 
Dumnezeu  nu  este  o  descoperire  a  lui  Eckart,  transmisă 
apoi  tuturor  misticilor  medievali  nordici.  Misticii  răsăriteni 
sinaiţi  au  avut  totdeauna  adevărate  metode,  prin  practi¬ 
carea  cărora  să  se  poată  ajunge  la  contemplaţie,  iar  sf.  Si- 
meon  Noul  Teolog,  mistic  grec  cu  câteva  veacuri  anterior 
lui  Eckart,  considera  unirea  mistică  drept  mijlocul  sigur 
prin  care  creştinul  se  poate  convinge  de  prezenţa  harului 
în  el,  însăşi  Filocalia  este  o  întreagă  colecţie  de  cărţi,  cu 
migală  scrise,  care  nu  urmăresc  altceva  decât  realizarea 
conştientă  a  unui  scop  spiritual.  Scopul  oricărei  vieţi  spi¬ 
rituale  este  contemplarea  lui  Dumnezeu  şi  unirea  cu  El 
şi  orice  scop  presupune  o  realizare  conştientă.  Scop  in¬ 
conştient  este  un  non-sens.  Şi  pentru  realizarea  acestui 
scop  neasemuit  de  înalt,  Ortodoxia  nu  a  cunoscut  limită  a 
strădaniilor  sale. 

Dar  mai  există  o  distanţă  prăpăstioasă  între  cele  două 
tipuri  mistice ;  pentru  Dionisie,  unirea  este  o  coborîre  a  lui 
Dumnezeu  către  om;  pentru  Eckart,  ea  este  vijeliosul  elan 
al  omului  în  sus.  Şi  totuşi  şi  pentru  unii  şi  pentru  alţii 
unirea  mistică  rămâne  un  fapt  teandric,  un  act  la  realizarea 
căruia  contribue  în  egală  măsură  şî  efortul  cuceritor  al 
omului  şi  harul  coboritor  al  Divinităţii-  Mistica  nu  poate 
exista  fără  asceză,  fie  ea  fizică  sau  spirituală,  şi  asceza  nu 
este  altceva  decât  efortul  omenesc  de  ridicare  către  cer 
sau,  ceea  ce  este  tot  una,  de  coborîre  a  cerului  mai  aproape 
de  pământ.  Dar,  coborîre  sau  înălţare,  acestea  nu  sunt  decât 
expresii  metaforice,  egal  de  insuficiente  pentru  a  descrie 
inefabilul  mistic  şi  de  aceea  egal  de  juste.  Căci,  după  cum 
Divinităţii  incomprehensibile  şi  inefabile  îi  convin  deopo¬ 
trivă  termenii  polari,  pentru  că  îi  sunt  deopotrivă  de  străini, 
la  fel  momentul  mistic  culminant  incomprehensibil  şi  ine¬ 
fabil  este  aceeaşi  „  coincid entia  oppositorum".  Extraordinar 
şi  suprafiresc,  extazul  mistic  depăşeşte  spaţiul,  de  aceea 
termenii  spaţiali,  distanţe,  dimensiuni  sau  direcţii,  nu  pot 

fi  decât  metafore,  forme  prin  care  subiectul  mistic  încearcă, 
să-şi  reprezinte  simbolic  momentul  extazului. 

De  altfel,  acelaşi  Eckart  spune  în  predicile  sale:  „Cel 
ce  vrea  să  primească  de  sus  trebue  cu  necesitate  să  fie  jos, 
în  perfectă  umilinţă".  Deci  în  loc  de  orgoliu  care  să  în¬ 
cerce  să  ia  cu  asalt  cetatea  întărită  a  Divinităţii  —  ceea 
ce  de  sigur  ar  fi  cât  se  poate  de  conform  cu  sistemul  fi¬ 
losofic  al  dlui  Lucian  Blaga  —  găsim  la  Eckart  o  umilită 
aşteptare  a  darurilor  ce  vin  de  sus.  Pentru  acelaşi  Eckart 
extazul  mistic  este  tot  un  fapt  teandric,  este  tot  o  întâlnire 
la  mijloc  de  cale:  „Din  iubire  pentru  Dumnezeu  ieşi  din 
tine  însuţi,  pentru  ca  din  iubire  pentru  tine  el  să  facă 
acelaşi  lucru,  Când  cei  doi  vor  fi  ieşit  din  ei,  ceea  ce  ră¬ 
mâne  este  un  lucru  unic  şi  simplu".  Că  această  întâlnire 
are  loc  „sus"  sau  „jos",  este  deci,  chiar  pentru  Eckart,  un 
lucru  secundar.  Jocul  de  adverbe  —  sus  şi  jos  —  pe  care 
dl  Lucian  Blaga  îl  aplică  unor  curente  mistice  de  tip  deo¬ 
sebit,  se  aplică  tot  atât  de  uşor  unui  singur  mistic.  încă  o 
dovadă  că  toate  acestea  sunt  pur  şi  simplu  forme,  care  nu 
ating  cu  nimic  esenţa  misticei-  Esenţa  misticei  este  fuziunea 
omului  cu  Dumnezeu,  Că  omul  urcă  sau  că  Dumnezeu  co¬ 
boară,  este  tot  una.  Din  punct  de  vedere  esenţial,  toţi  mi¬ 
sticii,  care  au  ajuns  până  Ia  experimentarea  divinului,  sunt 
identici.  Variaţiunile  sunt  numai  formale  şi  ele  nu  întunecă 
cu  nimic  specificul  mistic. 

Dar  să  mai  luăm  un  alt  exemplu,  dintr'un  curent  mi¬ 
stic  deosebit  şi  de  cel  areopagit  şi  de  cel  eckartian.  Să 
vedem  în  mistica  sinaită  şi  isihastă  ce  noui  aspecte  stili¬ 
stice  vom  descoperi.  Pentru  Isihie  Sinaitul  contemplaţia  este 
„sporire  înainte  spre  Dumnezeu"  şi  „înălţare  doritoare". 
Toate  aceste  expresii,  care  nu  se  deosebesc  cu  nimic  de 
„efortul"  şi  de  „elanul  de  jos  în  sus"  al  lui  Eckart  sunt 
luate  dintr’un  singur  capitol,  al  97-lea,  din  întâia  sutime  de 
capitole  către  Teodul.  Iar  Maxim  Mărturisitorul  vorbeşte 
într'una  de  ieşirea  minţii  din  sine  însăşi  pentru  a  putea 
„călători"  către  Dumnezeu,  sau  pentru  a  sbura  „prin  aripile 
dragostei"  către  „dumnezeiasca  strălucire".  Acelaşi  Maxim 
descrie  însă  unirea  ca  o  afundare  totală  a  sufletului  „în 
însuşi  Dumnezeu,  prin  uimire  de  iubire".  Că  sufletul  se 

afunda  sau  se  înalţă,  că  Dumnezeu  coboară  sau  ridică,  nu 
sunt  deosebiri  esenţiale,  oricât  de  contradictorii  ar  părea 
termenii.  După  cum  „întunerecul  divin"  este  tot  una  cu 
„lumina  divină",  oricât  de  contradictorii  ar  părea  aceşti 
doi  termeni  întâlniţi  la  acelaşi  Dionisie  Areopagitul. 

Dar  dacă  fără  efortul  conştient  al  omului  nu  se  poate  ajunge 
la  unirea  cu  Dumnezeu,  harul  divin  este  tot  atât  de  necesar. 
Toţi  misticii  creştini  au  crezut  că  cerul  este  cetate  întărită, 
pe  care  omul  o  cucereşte  prin  asalt,  dar  fără  dârza  apă¬ 
rare  a  unei  Divinităţi  neverosimile  închisă  înlăuntrui  ei. 
Căci  dacă  Dumnezeu  nu  ar  ieşi  în  calea  omului  pornit  pe 
drum  greu  către  El,  dacă  nu  ar  „coborî",  elanul  de  jos  în 
sus  al  creaturii  nu  l-ar  ajunge  niciodată,  Şi  asupra  acestui 
punct  toţi  misticii,  dar  absolut  toţi,  sunt  de  acord.  Dacă 
unii  dintre  ei  vorbesc  prea  puţin  de  acţiunea  graţiei,  aceasta 
se  explică  prin  faptul  că  ei  sunt  creştini  şi  scriu  pentru 
creştini  şi  în  cadrul  unei  religiuni  a  harului  dăruit  fiecă¬ 
ruia  nu  mai  este  nevoie  să  se  insiste  asupra  necesităţii  lui. 
Dacă  pentru  viaţa  creştină  obişnuită  harul  este  absolut  ne¬ 
cesar,  el  este  cu  atât  mai  mult  necesar  pentru  viaţa  de  pe 
culmi  a  spiritualităţii.  In  universul  mistic  lumea,  omul,  viaţa 
cosmică,  sunt  dumnezeieşti  prin  principiul  lor,  dar  sunt  în 
stare  de  creatură.  Şi  totuşi  naturalul,  creaturalul,  poate  fi 
depăşit,  învins  prin  îndumnezeire,  şi  asupra  acestui  lucru 
toţi  misticii  concordă,  oricare  ar  fi  modul  în  care  îşi  ex¬ 
primă  această  convingere.  Dar  pentru  toţi  această  îndum¬ 
nezeire  nu  poate  fi  decât  opera  harului,  A  spune  că  în 
mistica  răsăriteană  unirea  se  efectuiază  prin  graţia  divină, 
ca  şi  cum  aceasta  ar  fi  o  trăsătură  caracteristică  a  acestei 
mistice,  însemnează  că  se  afirmă  indirect  că  ceilalţi  mistici 
nu  consideră  harul  ca  absolut  necesar  pentru  unirea  mi¬ 
stică.  Dar  aceasta  mai  însemnează  nu  numai  o  ignorare  a 
misticei  creştine,  ci  şi  o  voită  ignorare  a  creştinismului 
întreg. 

In  cartea  Religie  şi  Spirit,  dl  Lucian  Blaga  face  o  in¬ 
cursiune  în  istoria  religiunilor  pentru  a  dovedi,  între  altele,  ca 
şî  formele  de  mistică  sunt  determinate  de  diversitatea  imensă 
a  stilurilor  spirituale.  Să  luăm  la  întâmplare  un  tip  mistic 
necreştin,  misticul  islam  de  exemplu,  pentru  a  vedea  par- 

ticularităţile  provocate  de  categorii  stilistice  deosebite  de 
ale  misticilor  creştini.  Neavând  la  îndemână  studii  speciale, 
cităm  chiar  din  cartea  dlui  Lucian  Blaga :  „Misticul  islam 
—  scrie  dsa  —  crede  totuşi  că  unirea  omului  cu  Dum¬ 
nezeu  poate  deveni  un  fapt,  şi  anume  datorită  unui  „mi¬ 
racol" ,  pe  care  Dumnezeu  însuşi  îl  produce  în  sâmburele 
sufletului  omenesc,  prin  iluminare".  Ce  deosebire  esenţială 
de  misticii  creştini  poate  descoperi  chiar  „o  ureche  sensi¬ 
bilă  la  nuanţe",  este  greu  de  spus.  Trăirea  unirii  cu  Dum¬ 
nezeu  ca  „miracol"  să  fie  o  caracteristică  stilistică  a  misticei 
islame  ?  Totuşi  se  găsesc  în  misticii  creştini  nenumărate 
locuri  în  care  întâlnim  nu  numai  idee  a,  ci  chiar  cuvântul 
„minune"  aplicat  unirii  mistice.  Dar  dl  Lucian  Blaga  scrie 
mai  departe  că  în  islamism  „omul  e  liber  să  facă  prepa¬ 
rative  în  vederea  dobândirii  stării  mistice,  dar  ea  nu  se 
obţine  prin  cunoaştere  şi  nici  prin  efort,  ea  e  aşteptată 
ca  un  miracol",  Ce  deosebire  va  fi  găsind  de  data  aceasta 
chiar  autorul,  între  această  trăsătură  a  misticei  islame  şi 
mistica  areopagită,  în  care  „unirea  trebue  aşteptată  în  li¬ 
nişte  şi  se  produce  prin  graţie  divină  coborîtoare  de  sus 
în  jos  ?"  Să  mergem  însă  mai  departe.  In  mistica  islamă, 
şî  numai  în  mistica  islamă,  unirea  mistică  se  poate  întâmpla 
oricând,  dar  nu  poate  fi  prevăzută,  pentru  că  ideea  de  mi¬ 
racol  este  indisolubil  legată  de  arbitrar  şi  imprevizibil.  Dar 
cea  dintâi  trăsătură  caracteristică  isbitoare  a  extazului  mi¬ 
stic,  fie  el  creştin  sau  păgân,  este  tocmai  năprăsnicia  lui, 
este  imposibilitatea  de  a-i  prevedea  momentul  sosirii  sau 
clipa  când  se  va  sfârşi.  Unde  este  deci  conturarea  stilistică 
a  misticei  islame  ?  Poziţia  spirituală  în  adevăr  unică  a  is¬ 
lamismului  este  însă  faptul  că  Dumnezeu,  pentru  a  se  co¬ 
munica  fiinţelor  mărginite,  îmbracă  veşminte  care  îl  fac 
vizibil  şi  „cea  dintâi  haină  pe  care  o  îmbracă  Dumnezeu 
în  scopul  de  a  se  arăta,  potrivit  facultăţilor  de  percepere 
ale  făpturilor  limitate,  este  lumina.  La  rândul  lor,  toate  lu¬ 
crurile  şi  fiinţele  mărginite  sunt  manifestări  ale  lui  Dum¬ 
nezeu,  sunt  „tufe  de  spini  în  care  arde  arătarea  lui  Dum¬ 
nezeu".  Şî  în  acestea,  dl  Lucian  Blaga  vede  o  caracteristică 
„unică"  a  islamismului.  Este  inutil  să  arătăm  rolul  luminii 
în  mistica  creştină.  Să  amintim  totuşi  locul  considerabil  pe 

care  îl  ocupă  în  mistica  areopagită  şi  mai  ales  în  cea  isi- 
hastă,  Isihasmul  a  cimoscut  veacuri  de  controversă  şi  bi¬ 
blioteci  întregi  de  scrieri  în  jurul  „luminii  divine",  dela 
Macarie  Egipteanul  şi  până  la  Grigorie  Palama  al  Thesalo- 
nicului.  La  Dionisie  Areopagitul  „lumina"  este  unul  din 
numele  divine-  în  mistica  ortodoxă  Dumnezeu  este  „lumina 
suprafirească",  slava  Lui  este  lumină,  harurile  Sale  sunt  lu¬ 
mini,  lucrările  Sale  sunt  raze  de  lumină.  Rugăciunea  lui 
Iisus  este,  pentru  Isihie  Sinaitul,  născătoare  de  lumină,  nă¬ 
scătoare  de  fulger,  slobozitoare  de  lumină,  purtătoare  de 
foc.  Cât  despre  arătarea  lui  Dumnezeu  în  lucruri  şi  fiinţe, 
cităm  pentru  exemplificare  fraza  din  sf.  Apostol  Pa  vel :  „Că 
cele  nevăzute  ale  lui  Dumnezeu  dela  întemeierea  lumii  se 
văd  şi  sunt  înţelese  din  făpturi",  frază  pe  care  toţi  misticii 
o  citează  şi  între  ei  şi  Dionisie,  în  sprijinul  contemplaţiei 
sensibile.  Poziţia  spirituală  a  islamismului  nu  mai  este  deci 
unică,  ci  multiplicată  într’un  nesfârşit  număr  de  exemplare, 
identice  ca  fond,  deşi  cu  mici  variaţiuni  formale. 

Deoarece  stările  mistice  se  realizează,  după  dl  Lucian 
Blaga,  în  condiţiunile  istorice  şi  stilistice  atât  de  variabile 
ale  spiritului  omenesc,  ele  nu  ies  cu  nimic  din  cadrul  re¬ 
lativităţii.  Stările  mistice  nu  sunt  nici  acosmice  nici  supra- 
istorice,  ci  se  realizează  în  cadrul  istoriei,  integrându-se  şi 
rămânând  în  relativitatea  istorică,  Şi  totuşi  misticul,  adică 
sfântul  înălţat  până  la  trăirea  divinului,  până  la  confundarea 
cu  divinul,  pare  să  iasă,  prin  aceasta  chiar,  din  marginile 
timpului  şi  deci  ale  istoriei.  Este  semnificativ  faptul  că 
marile  personalităţi  mistice  au  depăşit  cadrul  realităţii  is¬ 
torice,  intrând  în  legendă.  Istoria  nu  i-a  putut  cuprinde 
decât  mutîlându-i,  amputându-i,  singură  legenda,  săltându-i 
din  real  şi  istoric  în  ireal  şi  miraculos,  a  putut,  prin  pa¬ 
radoxuri,  să  cuprindă  personalităţile  lor  copleşitor  supra- 
istorice.  Dionisie  Areopagitul,  Johannes  Tauler,  autorul 
Imitaţiei  lai  Hristos,  au  crescut  în  legendă  pentru  că  nu 
au  încăput  în  marginile  istoriei,  pentru  că  istoria  i-a  re¬ 
fuzat.  In  amănuntele  sale  legenda  poate  fi  falsă,  dar  risi¬ 
pind  lumea  obiectivă,  lumea  apăsătoare  şi  grea  a  obiectului, 
ea  transcende  eul  şi  lumea,  ancorând  în  universal  şi  su- 
nrctemporal.  Maxim  Mărturisitorul,  adânc  cunoscător  al 

misticei  areopagite  şi  al  celei  isihaste  şi  el  însuşi  un  mistic, 
scrie  despre  cel  învrednicit  de  fiorul  suprafirec  al  unirii  cu 
Dumnezeu  „că  este  mai  presus  de  toate  veacurile,  vremile 
şi  locurile"-  Dar,  pentru  dl  Lucian  Bl  aga,  miile  de  sfinţi 
care  au  experimentat  această  transcendere  a  lumii  şi  a  eului 
propriu,  a  spaţiului  şi  a  timpului,  sunt  pradă  unei  iluzii  şi 
mărturisirile  lor,  dogorind  de  focul  sacru  al  extazului,  sunt 
plăsmuiri  subiective  care  nu  au  nimic  comun  cu  realitatea. 
Aşa  încât  adevărul  nu  este  de  partea  lor,  ci  a  dlui  Lucian 
Blaga,  care  ne  oferă  pe  tipsia  unei  cărţi  gândită  şi  scrisă 
comod  la  masa  de  lucru  a  dsale,  realitatea  obiectivă  a  unui 
Mare  Anonim,  care  nu  ştie  ce  să  mai  născociască  pentru 
a  păcăli  pe  bietul  om,  care  moare  de  dorul  vitregului  său 
•creator.  Misticii  care  şi-au  văzut  propriul  lor  trup  luminos 
ca  soarele,  Simeon  Noul  Teolog  care,  înmărmurit,  îşi  mişca 
piciorul  şi  îl  vedea  sclipind  ca  însuşi  Hristos,  Motoviloff 
care  îl  vedea  pe  Serafim  de  Sarov  devenind  strălucitor, 
luminos  şi  îmbălsămat,  Tereza  de  Avilla  care  „vedea"  la 
distanţe  de  zeci  de  kilometri,  toţi  aceştia,  transfiguraţi  sub 
privirea  încremenită  a  tovarăşilor  lor,  imaterial izaţi  şî  înăl¬ 
ţaţi  dela  pământ  în  faţa  celor  ce  au  mărturisit  acestea,  s'au 
înşelat,  bieţii,  pentru  că  n'au  ştiut  că  în  calea  lor  stă  „cen¬ 
zura  şi  înfrânarea  transcendentă". 

Teoria  mistică  a  dlui  Lucian  Blaga  este  creată  ad-hoc 
pentru  a  sluji  ca  suport  acelui  Mare  Anonim,  care  nu  este, 
el  însuşi,  decât  o  fantezie  filosofică.  In  orice  caz,  ea  este 
cât  se  poate  de  conformă  cu  sistemul  filosofic  al  autorului. 
Atât  de  conformă,  încât  orice  cititor  care  cunoaşte  bine 
filosofia  dlui  Lucian  Blaga  ar  fi  putut  să  scrie  o  carte 
asupra  fenomenului  mistic,  pe  care  dl  Lucian  Blaga  ar  fi 
semnat-o  fără  ezitări,  Intr'adevăr,  un  Dumnezeu  care  a 
creat  lumea  şi  pe  om  împotriva  voinţei  sale,  un  Dumnezeu 
care  tremură  de  teama  de  a  nu  fi  răsturnat  de  pe  tron  de 
supuşii  care  îi  bănue  existenţa  fără  să-l  cunoască,  acest 
Dumnezeu  trebue  să-şi  ia  măsuri  de  apărare  a  fiinţei  şi 
supremaţiei  sale-  Şi  a  întemeiat  cenzura  transcendentă  şi 
frânele  stilului,  ca  arme  vrednice  de  micimea  sa  sufletească. 
Evident,  în  cadrul  unei  astfel  de  concepţii  despre  Dumnezeu 
şi  lume,  ideea  de  revelaţie  nu  are  ce  căuta.  Toate  religi- 

unile  pământului,  trecute  şi  prezente,  se  înşeală  când  crede 
în  posibilitatea  şi  realitatea  revelaţiei.  „De  vreme  ce  după 
concepţia  noastră  —  scrie  dl  Lucian  Blaga  —  toată  grija 
Marelui  Anonim  este  tocmai  aceea  de  a  împiedica  fiinţa 
umană  (prin  cenzura  transcendentă  şi  prin  frânele  trans¬ 
cendente)  de  a-şi  tălmăci  în  termeni  adecvaţi  şi  pozitivi  mi¬ 
sterele  existenţei,  nu  prea  vedem  ce  rol  ar  mai  putea  avea 
o  revelaţie  a  cărei  iniţiativă  ar  trebui  s'o  ia  acelaşi  Mare 
Anonim.  Nu  ne  prea  putem  închipui  ca  Marele  Anonim 
ia  cu  o  mână  ca  să  dea  cu  cealaltă**.  Dl  Lucian  Blaga  spune 
limpede,  deci,  că  nu  admite  revelaţia  numai  pentrucă  este 
în  contradicţie  cu  concepţia  filosofică  a  dsale  despre  Marele 
Anonim. 

După  Dionisie  Areopagitul,  cunoaşterea  lui  Dumnezeu 
este  de  trei  feluri.  Este  o  cunoaştere  naturală,  făcută  prin 
mecanismul  logic  al  raţiunii,  o  cunoaştere  teologică,  ajutată 
de  har  şi  de  luminile  revelaţiei  dar  rămânând  în  enigmă 
şi,  în  sfârşit,  o  cunoaştere  prin  contemplaţia  mistică.  Aceasta 
din  urmă  este  o  cunoaştere  desăvârşită,  supranaturală  şi 
extraordinară,  asemănătoare  modului  divin  de  cunoaştere. 
Revenind  la  filosofia  dlui  Lucian  Blaga,  este  uşor  de  în¬ 
ţeles  de  ce  dsa  nu  admite,  nu  poate  admite  realitatea  unirii 
mistice.  Un  Dumnezeu  care  nu  a  dat  omului  nici  măcar 
lumina  aproximativă  a  revelaţiei,  învăluită  ea  însăşi  în 
enigmă,  nu  putea,  cu  atât  mai  mult,  să-i  dea  o  posibilitate 
de  cunoaştere  perfectă  a  sa.  Şi  atunci  experienţa  misticilor, 
care  au  crezut  că  au  ajuns  la  acest  mod  divin  de  cunoa¬ 
ştere,  trebue  să  fie  pur  subiectivă,  oricât  ar  încerca  ei  să 
arate  realitatea  ei  pozitivă.  Şi,  din  necesităţi  de  sistem,  dl 
Lucian  Blaga  porneşte  la  o  interpretare  sui-generis  a  mo¬ 
dului  mistic.  Interpretare  de  altfel  destul  de  uşoară  din 
cauza  stilului  antinomic  şi  simbolic  caracteristic  tuturor 
misticilor,  stil  care  îngădue  de  multe  ori  interpretări  con¬ 
tradictorii,  S'a  nimicit  mistica  dar,  ce  importanţă  are,  s’a 
rotunjit  sistemul  filosofic  al  dlui  Lucian  Blaga, 

Şi  totuşi,  dl  Lucian  Blaga  ar  fi  putut  rămâne  consec¬ 
vent  cu  gândirea  sa  anterioară,  plasând  „misticul**  în  ca¬ 
drul  unei  minus-cunoaşterî,  aşa  cum  fac  —  evident  fără  să 
cunoască  filosofia  dsale  —  toţi  misticii.  Neputinţa  lor  de 

a  înţelege  misterul  mistic  chiar  atunci  când  îl  experimen¬ 
tează,  când  trăiesc  până  în  cele  mai  adânci  profunzimi 
acest  mister,  se  vede  din  faptul  că  sunt  nevoiţi  să  se  fo¬ 
losească  de  simbol,  de  hiperbolă  şi  de  paradox,  pentru  a 
descrie  clipa  extazului.  „Dumnezeu  se  uneşte  cu  mine  într’un 
chip  inefabil",  scrie  Simeon  Noul  Teolog.  Şi  când  propria 
lor  experienţă  misticii  n’au  putut-o  înţelege,  este  aproape 
impios  să  credem  că  o  vGm  înţelege  noi,  nu  ridicându-ne 
până  la  ei,  ci  cobor ându-i  pe  ei  la  nivelul  nostru. 

Dl  Lucian  Blaga  a  încercat  să  analizeze  fenomenul  mi¬ 
stic  şi,  plecând  dela  formă  şi  dela  variaţiile  ei,  a  ajuns  să 
conchidă  foarte  comod  la  neadevărul  fondului.  Dar  se  pare 
că  procedeul  nu-i  tocmai  ştiinţific.  Şi  iarăşi  nu-i  prea  ştiin¬ 
ţific  faptul  că  afirmă  pur  şi  simplu  tot  ce  vrea  pe  soco¬ 
teala  misticilor  şi  nu  aduce,  în  sprijinul  afirmaţiilor  sale, 
niciun  citat  din  operele  acestor  mistici  sau  măcar  din  co¬ 
mentatorii  lor.  Ar  fi  fost  însă  mai  mult  decât  necesar  s’o 
facă,  maî  ales  pentru  a  da  o  cât  de  şubredă  temelie  unor 
concluzii  în  total  desacord  cu  cele  ce  se  ştiau  despre  expe¬ 
rienţele  misticilor.  De  altfel,  este  foarte  interesant  faptul 
că  interpreţii  misticilor  sau  contrazis  adesea,  în  timp  ce 
misticii  au  fost  totdeauna  de  acord. 

După  aceşti  mistici,  contemplaţia  unitivâ  are  un  conţinut 
pozitiv  şi  unic.  Este  vederea  directă  şi  imediată  a  luminii 
dumnezeeşti,  este  cunoaşterea  experimentală  a  profunzimilor 
divine,  este  o  reală  unire  a  omului  cu  Dumnezeu,  o  reală 
osmoză  cu  Absolutul,  pentru  interpretarea  căreia  nu  avem 
nevoie  nici  de  psihanaliză,  nici  de  sisteme  filosofice.  Re¬ 
ligia  a  fost  totdeauna  şi  pretutindeni  suspinul  general  ome¬ 
nesc  către  un  Dumnezeu  care  a  creat  din  dragoste  pe  om 
şi  care  tânjeşte  de  dorul  creaturii  sale.  Mistica  a  fost  tot¬ 
deauna  răspunsul  plin  de  iubire  al  omului  la  chemarea  di¬ 
vină,  In  cadrul  unei  religiuni  în  care  Dumnezeu  a  devenit 
om  pentru  a  readuce  pe  om  la  valoarea  sa  veşnică,  în  care 
omul  a  primit  ca  dar  frumuseţea,  chipul  şi  asemănarea  cu 
Dumnezeu,  nu  poate  fi  o  imposibilitate  ridicarea  acestui 
om  până  la  trăirea  în  misterul  divin.  In  experienţa  mistică 
omul  trăieşte  în  cel  mai  înalt  grad  nostalgia  de  Dumnezeu, 
dorinţa  reîntoarcerii  la  obârşia  sa  divină.  Sentimentul  acesta, 

care  formează  poate  cea  mai  adâncă  esenţă  a  fiinţei  umane, 
atât  de  adâncă  încât  fără  sbuciumul  ei  viaţa  ar  deveni  în¬ 
spăimântătoare,  sentimentul  acesta  nu  poate  fi  o  himeră. 
Şi  un  Dumnezeu  care  ar  fugi  din  faţa  dorului  acesta  cum¬ 
plit,  un  Dumnezeu  care  l-ar  minţi  pe  omul  care  nu  poate 
trăi  fără  el,  ar  fi  un  monstru,  un  demon  nevrednic  de  bietele 
fiinţe  omeneşti,  un  Dumnezeu  atât  de  mic,  încât  ar  trebui 
să  se  închine  el  în  faţa  unei  creaturi  care  l-a  depăşit  prin 
frumuseţe  sufletească. 

Dar  experienţa  spirituală  ne  descopere  un  alt  Dum¬ 
nezeu,  un  Dumnezeu  pe  care  nici  religia  nu  I-a  cunoscut 
deajuns.  Toţi  misticii  ne  vorbesc  de  un  dor  al  lui  Dumnezeu 
pentru  oameni,  de  un  Dumnezeu  care  nu  este  numai  obiect 
ci  şi  subiect  al  iubirii,  Ierotei,  Dionisie  sau  Maxim,  Francisc 
din  Assisi  sau  Keinrich  Seuse,  Tereza  de  Aviîla  sau  Juan 
dela  Cruz,  au  fraze  aproape  identice  când  vorbesc  despre 
această  Dumnezeire  care  „însetează  de  iubire",  care  este 
„îndrăgitoare  de  îndrăgire"  şi  „iubeşte  iubirea".  Tot  adâncul 
vieţii  religioase  şi  mistice,  al  legăturilor  şi  al  întâlnirilor 
între  Dumnezeu  şi  om,  se  bazează  pe  existenţa  acestei  uni¬ 
versale  iubiri,  în  faţa  căreia  orice  cenzură  transcendentă 
şî  orice  bariere  stilistice  se  topesc. 

Dl  Lucian  Blaga  neagă  realitatea  experienţei  mistice 
din  necesitatea  de  a-şi  păstra  neatins  sistemul  filosofic  şi 
invenţia  metafizică  a  Marelui  Anonim. 

Toţi  misticii,  creştini  sau  necreştini,  afirmă  cu  litere 
de  foc  realitatea  experienţei  mistice,  controlată  şi  experi¬ 
mentată  continuu  peste  ţări  şi  veacuri  şi  realizată  pe  baza 
unui  elan  general  omenesc, 

Intre  plăsmuiri  filosofice  chiar  geniale  şi  mii  de  expe¬ 
rienţe  totale,  atributul  adevărului  revine  incontestabil  celor 
din  urmă. 


SFÂNTUL  SOAN  GURĂ  DE  AUR  SI 
PLATON1 * 

de 

ŞT.  BEZDECHI 

Profesor  uoiversiîar,  Sibiu 

i.  CE  PĂRERE  AVEAU  PĂRINŢII  BISERICII  DESPRE  PLATON 

Este  îndeobşte  cunoscut  că  filosofia  şi  filosofii  păgâni  —  şi 
când  zicem  păgâni,  înţelegem  Greci  —  au  fost  uneori  lăudaţi,  alteori 
criticaţi  şi  chiar  batjocoriţi  de  Părinţii  Bisericii.  Doctrina  unora  dintre 
cugetătorii  eleni,  ca  Platon,  de  pildă,  este  foarte  apropiată  de  învăţă¬ 
tura  creştină  :  e  atât  de  aproape  încât  pe  acest  cel  mai  strălucit  dis¬ 
cipol  al  lui  Socrate  un  Clement  Alexandrinul  nu  s’a  sfiit  să-l  numească 
un  Moise  aticizant ; 3  iar  Fericitul  Augustin  nu  sta  Ia  îndoială  să  îl 
prefere  chiar  eroilor.4  Aşa  oă  e  justificată  până  la  un  punct  mirarea 
ce  ne  cuprinde  când  vedem  că  sunt  unii  Părinţi  ai  Bisericii,  care  nu 


1  Prezentul  studiu  este  în  parte  o  traducere,  în  parte  o  refacere  a  lucrării 
Platon  şi  loan  Hrisostom  tipărite  în  latineşte  in  Anuarul  Şcolii  române  din  Roma  (ce 
poartă  şi  titlul  mai  cunoscut  Ephemeris  Dacoromâna)  din  anul  1923,  şi  cuprinde 
paginile  dela  29i  până  Ia  337  inclusiv.  O  problemă  în  legătură  cu  cea  de  mai  sus 
am  tratat  şi  în  Anuarul  Institutului  de  Studii  clasice  (pe  anii  1933-1935  pag.  1 — 37) 
sub  ti  (Iul  „Teoria  pedepselor  viitoare  la  Platon  şi  loan  Gură  de  aur". 

Concluziile  la  care  ajunge  primul  studiu  sunt  deosebite  de  cele  din  al  doilea; 
cercetări  făcute  în  intervalul  de  timp  ce  despărjea  apariţia  lor  in’au  silit  Să  retuşez 
unele  încheeri  pripite  din  prima  lucrare,  AI  treilea  capitol  din  traducerea  de  faţă 
cuprinde  ultimele  rezultate  la  care  am  putut  ajunge,  rezultate  ce  mi-au  îngăduit  să 
mă  apropiu  ceva  mai  mult  de  adevăr,  aşa  că  ultima  parte  a  actualei  tălmăciri  sau, 
mai  bine  zis,  răstălmăciri  e,  de  fapt,  o  sinteză  intre  cele  două  studii. 

Trebue  să  previn,  însă,  pe  cititor  că  până  nu  se  va  stabili  în  chip  precis  cro¬ 
nologia  lucrărilor  Sfântului  loan  Hrisostom,  problema  atinsă  aici  de  noi  şi  tratată 
înainte  de  mulţi  alţii,  nu  va  putea  fi  definitiv  rezolvată.  Deocamdată  suntem  siliţi 
să  ne  mulţumim  cu  adevăruri  mai  mult  sau  mai  pu(in  aproximative.  Jn  orice  caz, 
în  vastul  eapiiol  ce  se  ocupă  de  raportul  dintre  cultura  elenă  şi  creştină,  secţiunea 
asupra  căreia  am  zăbovit  aci,  constitue  unul  din  paragrafele  cele  mai  interesante. 

1  Augustinus,  De  civitate  Doi,  passim. 

3  Clem.  Alex,,  Strom.  I  22. 

4  Aug  ,  op.  cit.  II  14. 

numai  că  n'au  avut  niciun  fei  de  dragoste  pentru  acest  mirific  îna¬ 
intaş  al  Creştinismului,  dar  l-au  ponegrit  şi  l-au  luat  în  râs  de  câte 
ori  li  s’a  oferit  prilejul.  Printre  aceştia  din  urmă  a  excelat  Sfântul 
loan  Gură  de  aur,  acel  diamant  al  Bisericii  orientale,  ale  cărui  critici 
la  adresa  lui  Platon  ne  miră  în  deosebi,  mai  ales  când  ştim  că  prea 
elocventul  Părinte  a  fost  discipolul  lui  Libaniu  şi  a  trăit  cam  în  aceiaş 
timp  cu  Fericitul  Augustin,  care  nu  pierdea  niciodată  ocazia  de  a 
preaslăvi  învăţătura  întemeetorului  Academiei.  Dar  înainte  de  a 
cerceta  motivele  atitudinii  pe  care  Biserica  creştină  a  luat-o  fată  de 
filosofia  elenă,  cată  să  ne  dăm  mai  întâi  seama  de  felul  în  care  a 
considerat-o  fiecare  dintre  Părinţii  mai  însemnaţi  ai  Bisericii.  Şi  cum 
cercetarea  frebue  luată  mai  de  sus,  sâ  începem  cu  acei  care  au  înflorit 
în  primele  timpuri  ale  Creştinismului  şi  ale  căror  opere  au  ajuns 
până  la  noi. 

Părerea  pe  care  a  avut-o  în  această  chestiune  Sfântul  Iustin, 
el  însuşi  filosof  şi  unul  dintre  scriitorii  creştini  mai  de  seamă,  nu  e 
greu  de  scos  în  relief,1  deşi  Sfântul,  pe  cât  ştiu,  nu  şi-a  formulat 
nfcăeri  expres  atitudinea  lui  în  această  privinţă.  El,  după  ce  a  colindat 
toate  şcolile  filosofice  şi  a  studiat  toate  sistemele  vremii  sale,  când 
şi-a  dat  seama  de  deosebirile  şi  contradicţiunile  de  care  sufereau 
diferitele  doctrine  ale  păgânilor,  şi-a  găsit  pacea  sufletului  în  sânul 
religiei  creştine.2  Dar  duşman  declarat  al  cărţilor  elene  nu  putea  fi 
acela  care  abia  de  curând  evadase  din  şcolile  profane;  lui,  care  le 
cunoştea  aşa  de  bine,  îi  era  îngăduit  să  cântărească,  să  judece  şi 
chiar  sa  osândească  părerile  filosofilor  păgâni,  dar  nu-i  era  îngăduit 
să  ie  dispreţuiască,  după  cum  au  obişnuit  a  face  unii  după  dânsul. 
Lui,  precum  am  spus,  îi  era  cu  atât  mai  greu  să  ajungă  un  duşman 
al  doctrinelor  elene,  cu  cât,  înainte  de  a  îmbrăţişa  credinţa  creşiinâ, 
el  căutase  adevărul  la  Platonici.3  Şi  deoarece  nu-l  putea  găsi  nici  aici 
la  filosofii  greci,  a  descoperit  că  „numai  această  singură  filosofie 
(adecă  cea  creştină)  avea  să-l  dea  un  adăpost  sigur".4 

Astfel  trecerea  lui  Iustin  dela  păgâni  la  creştini  u’a  fost  prea 
dificilă :  ajungând  pas  cu  pas  dela  doctrina  platonică  la  credinţa  cre¬ 
ştină,  el  nu  putea  fi  otrăvit  de  nicio  ură  împotriva  cugetătorilor  eleni 
al  căror  discipol  fusese.  Dar  —  zice  sfântul  martir  —  deşi  scrierile 

1  Apoi.  pro  Christianis  I  13. 

2  Ps,  Iust.  Cob,  ad  Graecos  5  şi  urm. 

3  Dialog,  cum  Tryph, 

4  Dialog,  cum  Tryph.  8. 

lor  sunt  presărate  cu  atâta  spirit  şi  grafie,  Gentilii  stau  cufundaţi  în 
cea  mai  grea  eroare,  ceea  ce  se  vede  din  altele  multe  şi  mai  ales  din 
disensiunea  ce  există  între  ei.1 

Dar  deoarece  nu  intră  în  intenţiile  noastre  de  a  enumera  marile 
şi  numeroasele  discrepanţe  pe  care  Sfântul  le  constată  în  scrierile 
Gentililor  despre  Dumnezeu  şi  religie,  fie-ne  de  ajuns  să  remarcăm 
că  —  după  Iustin  — •  „despre  religie  nu  se  poate  învăţa  nimic  ade¬ 
vărat  dela  maeştrii  greci",2  ale  căror  „scrieri  nu  pot  oferi  creştinilor 
altceva  decât  documente  ale  neînţelegerilor  reciproce  dintre  păgâni", 
lucruri  pe  care,  totuşi,  noi  trebue  să  le  citim  cu  mare  luare  aminte 
„ca  să  putem  să  ne  ferim  de  amăgirile,  înşelăciunile  şi  seducţia  lor". 

E  adevărat  că  în  scrierile  lor  sunt  unele  idei  ce  se  aseamănă 
cu  adevărurile  creştine  şi  ele  nu  se  pot  explica  altfel  decât  ca  nişte 
plagiate  făcute  de  păgâni  după  operile  creştinilor  sau  ale  precursorilor 
iudei.  In  această  categorie  întră,  de  pildă,  părerile  puse  în  circulaţie 
despre  nemurirea  sufletului,  despre  viaţa  viitoare,  despre  Dumnezeu,  de 
către  Homer,  Platon3  şi  alţii. 

Uneori,  însă,  ferventul  creştin  care  e  Iustin,  se  lasă  pradă  câte 
unui  acces  de  agresivitate  în  contra  lui  Platon  şi  Aristotel,  ca  unul 
care  cunoaşte  „primejdioasele  lor  momeli",  dar  duşman  tenace  al 
filosofilor  gentili  nu  puţea  fi  niciodată  acela  care  odinioară  spusese : 
„De  aceea  orice  om  trebue  să  se  ocupe  cu  filosofia  şi  aceasta  trebue 
considerată  ca  îndeletnicirea  cea  mai  de  căpetenie  a  omului.  Celelalte 
cată  să  fie  puse  în  rândul  al  treilea  sau  al  doilea".4 

Un  duşman  înverşunat  şi  un  mare  dispreţuitor  al  filosofilor  eleni 
a  fost  sirianul  Tatianos,  care  critică  şi  batjocoreşte  pe  toţi  înţelepţii 
Grecilor,  fără  să  cruţe  pe  niciunul  dintrânşii,  afirmând5  că  ei  n'audat 
Ia  lumină  decât  fabule  băbeşti  şi  că  pe  drept  cuvânt  creştinii  dispre- 
ţuesc  „toată  acea  turmă  de  nelegiuiţi  căzuţi  în  rătăcire",0 

Cu  totul  alta  e  atitudinea  iui  Athenagoras,  care  după  ce  a  cer¬ 
cetai  toate  „rătăcirile"  păgânilor,  abţinându-se  dela  orice  ponegrire 
sau  bâriire,  încearcă  să  convingă  pe  toţi  că  învăţătura  creştinilor  este 
cu  mult  superioară  '  aceleia  a  filosofilor  şi  poeţilor  greci,  măcar  că 
toţi  aceştia  recunosc  aproape  unanim8  existenţa  unui  singur  Dum- 


1  Ps.  Iusl.  Coh.  ad.  Graecos  7. 

2  Ibidem  8.  3  Ibîdem  26  şi  urm. 

4  Dial.  cum  Tryph  3  (cf.  Plat,  Tini,  46  ej. 

3  Oratio  udv.  Greac.  3. 

u  ibidem  4,  '  Legatio  pro  Christianis.  4.  s  Ibidem  19. 

nczeu  şi  a  unui  adevăr  privitor  ia  el.  Dar  ei  au  greşit  —  susţine 
Athenagoras  —  deoarece  ştiinţa  lor  despre  Dumnezeu  şi  religie  nu 
provine  dinir’o  revelaţie  consemnată  în  anumite  cărţi  sfinte,  ci  fiecare 
a  socotit  că  poate  scoate  această  ştiinţă  din  capul  său.  1 

Hermias,  însă,  sau  cel  ce  se  ascunde  sub  acest  nume, 2 3  autorul 
cărţii  ce  îşi  bate  joc  de  filosofii  Gentililor,  a  criticat  cu  atâta  umor 
şi  spirit  pe  toţi  învăţaţii  eleni,  că  l-am  putea  —  cu  drept  cuvânt  — 
numi  un  adevărat  Lucian  creştin.  Argumentul  lui  de  căpetenie  pare 
a  fi  împrumutat  dela  Iustin, 8  sau  dela  cel  care  a  fost  autorul  acelei 
scrieri  intitulate  „Sfat  adresat  Grecilor".  Chiar  dacă  atribuim  această 
lucrare  unui  scriitor  de  mai  târziu,  un  lucru  e  iimpede :  şi  autorul 
acestei  cărţi,  şi  Hermias,  s'au  sprijinit  pe  acelaşi  argument,  anume 
cel  scos  din  totala  lipsă  de  concordanţă  dintre  părerile  cugetătorilor 
eleni.  Nici  unul  dintre  ei  —  spune  causticul  autor  —  nu  are  despre 
Dumnezeu  şi  religie  o  părere  care  să  se  potrivească  cu  a  altui  con¬ 
frate,  4 * *  şi  din  ceea  ce  afirmă  ei  nu  te  poţi  alege  cu  nimic  sigur. 

Dar  nici  unul  dintre  scriitorii  creştini  nu  urmăreşte  pe  filosofii 
păgâni  şi  activitatea  literară  a  Grecilor  cu  o  ură  aşa  de  înverşunată 
ca  Tertulian.  „Ce  poate  fi  comun  între  un  filosof  şi  între  un  creştin, 
între  discipolul  Greciei  şi  al  cerului,  între  neguţătorul  faimei  şi  cei 
al  mântuirii,  între  lucrătorul  de  vorbe  şi  cel  de  fapte,  între  distru¬ 
gătorul  şi  clăditorul  lucrurilor,  între  plăsmuitorul  greşelii  şi  restau¬ 
ratorul  adevărului,  între  hoţul  şi  paznicul  lui  (al  adevărului)  ?"  (Apoi. 
46).  „Căci  filosofii  (ibidem)  umblă  după  imitarea  adevărului  doar,  şi 
imitându-l  îl  conrup,  ca  unii  ce  au  în  vedere  numai  faima  ;  creştinii 
însă,  îl  caută  ca  pe  ceva  necesar  şi-l  înfăptuesc  cinstit,  ca  unii  ce  se 
îngrijesc  de  mântuirea  lor.  Aşa  că  nu  ne  potrivim  nici  ca  normă  a 
vieţii,  nici  ca  ştiinţă".  De  unde  reiese  că  autorul  Apologeticului  era 
de  părere  că  învăţătura  Gentililor  trebue  respinsă. D 

Dacă,  însă,  au  existat  atâţia  Părinţi  ai  Bisericii  care  erau  adver¬ 
sarii  disciplinelor  liberale,  fie  pentrucă  socoteau  că  studiul  lor  nu  le 
e  de  folos  creştinilor,  fie  că  erau  de  părere  că  studiul  lor  ascundea 
o  mare  primejdie  pentru  viaţa  şi  meditaţia  credincioşilor,  au  existat, 


1  Ibidem  7. 

2  Cf.  R.  E.  art.  Hermias  VIII,  1  p.  832,  Iordan,  Gesch,  der  altehrist,  Litt,  223, 

3  R.  E.  Ibidem,  p.  833. 

*  Irîsio  gentilium  philosophorum  3  sq, 

6  Cf,  şi  De  Idolotatria  10,  al  cărei  autor  mărturiseşte  că  literatura  este  o 

unealtă  utilă  pentru  toată  viaţa. 

pe  de  altă  parte,  tot  atâţia,  ba  poate  şi  mai  numeroşi  Părinţi  şi  scri¬ 
itori  bisericeşti  care  afirmau  că  lectura  autorilor  profani  nu  numai 
că  nu  vatăma  creştinilor,  dar  că  le  poate  fi  chiar  de  un  real  folos. 

Intre  aceştia  trebue  numit  în  primul  loc  Clement  Alexandrinul, 
uuul  din  cei  mai  de  seamă  patroni  ai  Uterelor  greceşti  in  faţa  forului 
creştin.  Şi  nu  e  de  mirare  că  el  adoptase  această  atitudine  faţă  de 
scrierile  seculare,  deoarece,  ca  şi  Iustin,  şi  el,  înainte  de  a  deveni 
creştin,  fusese  filosof  crescut  în  doctrinele  Elenilor,  în  special  un  adept 
al  filosofiei  platonice.  Desigur  nu  le  era  greu  să  dispreţuiască  pe 
autorii  greci  acelora  care  se  cultivaseră  numai  în  sensul  literaturii 
creştine  sau  care  nu  aveau  niciun  fel  de  cultură  literară  ;  pentru  aceia, 
însă,  care  fuseseră  crescuţi  în  cultura  clasică  de  limbă  elenă  sau  la¬ 
tină,  era  un  lucru  foarte  greu  să  se  smulgă  din  mrejile  acestor  fer¬ 
mecătoare  studii,  după  cum  reiese,  între  altele,  în  chip  foarte  luminos 
din  scrisoarea  Fericitului  Ieronim  către  Eustohiu.1  „Mi-era  peste  putinţă 
să  mă  lipsesc  de  biblioteca  pe  care  mi-o  procurasem  cu  multă  trudă 
şi  cu  multă  patimă.  Şi  astfel,  când  mă  pregăteam  să  citesc  pe  Tullius 
(Cicero),  posteam"...  Sau  să  citim,  ca  un  exemplu  în  acelaşi  sens,  epi¬ 
stola  prin  care  sf.  Grigorie  din  Nazianz  mustră  pe  fratele  sf.  Vasile  cel 
Mare,  pe  Grigorie  din  Nyssa,  că  lasă  Ia  o  parte  scrierile  sacre  pentru 
a  se  ocupa  cu  cele  profane,  ţintind  să  ajungă  mai  de  grabă  la  repu¬ 
taţia  de  retor  decât  de  creştin. 2  Şi  dacă  unul  sau  altul  dintre  Pă¬ 
rinţii  Bisericii,  care  mai  înainte  erau  dedaţi  trup  şi  suflet  operelor 
păgâne,  pe  urmă,  după  ce  se  fac  creştini,  le  atacă  cu  atâta  înverşu¬ 
nare,  apoi  motivul  nu  poate  fi  căutat  decât  în  faptul  că  ura  violentă 
se  naşte  adesea  dintc'o  dragoste  şi  mai  violentă,  Atâţia  sfinţi  urau 
cărţile  seculare  pentrucă  nu  le  mai  era  îngăduit  să  le  iubească. 

Dar,  oricare  ar  fi  cauza  acestei  atitudini  menţionate  aci,  să  ne 
întoarcem  ia  Clement,  ca  să  vedem  la  ce  mijloace  a  recurs  pentru  a 
face  literatura  şi  doctrina  elenă  mai  acceptabilă  creştinilor.  Mai  întâi 
el  afirmă  că  deosebirea  între  adevărul  creştin  şi  filosofia  păgână  nu 
este  aşa  de  mare,  încât  să  nu  se  poată  găsi  o  punte  între  ele.  Căci 
dintr’o  parte  sau  alta,  adevărul  despre  Dumnezeu  şi  religie  îl  nime¬ 
reşte  nu  numai  cutare  sau  cutare  dintre  filosofii  „din  afară",  dar 
chiar  şi  poeţii,  fie  barbari,  fie  greci,  pentrucă  „filosofia  este  umană 
şi  se  împărtăşeşte  bucuros  (şi  altora").  (Strom.  1,  11).  Cine  nu  observă 
că  anumite  păreri  privitoare  ia  unul  Dumnezeu,  la  creaţia  lumii,  Ia 


1  Epistola  XX.  *  Epistola  XI, 

atributele  lui  Dumnezeu,  sunt  comune  tuturor  neamurilor  şi  tuturor 
înţelepţilor  ?  Cum  se  face  asta  ?  Sensul  adevărului  este,  până  la  un 
anumit  punct,  inerent  tuturor  oamenilor,  şi  aşa  se  explică  cum  flecare 
din  diferitele  secte  filosofice  a  putut  prinde  o  părticică  de  adevăr11. 
Mai  departe  Clement  afirmă  că  atât  artele  omeneşti  cât  şi  ştiinţa  lu¬ 
crurilor  divine  pornesc  dela  Dumnezeu  şi  de  aceea  nici  literatura, 
nici  filosofia  nu  trebuesc  dispreţuite,  deoarece  cu  ajutorul  lor  oricine 
poate  să  se  apropie  de  adevăr,  cu  condiţia  ca  filosofia  să  fie  serva 
teologiei  şi  să  nu  depăşească  hotarele  impuse  ei.  De  altfel  ea,  împreună 
cu  celelalte  ştiinţe  umane,  e  necesară  pentru  înţelegerea  Scripturilor, 
„Iar  dacă,  din  pricina  acelora  care  caută  motive  să  ne  calomnieze, 
va  trebui  să  facem  o  distincţie,  cată  să  recunoaştem  că  filosofia,  ca 
una  ce  se  îndeletniceşte  cu  cercetarea  adevărului,  fiind  doar  o  coo¬ 
peratoare  şi  o  concauză  a  câştigării  adevărului,  este  o  disciplină  an- 
ticipativă  a  omului  gnostic,  întru  cât  este  —  cum  s'a  spus  —  numai 
o  concauză,  nu  o  cauză11  (Strom.  I,  20). 

Alt  argument,  prin  care  se  demonstrează  că  nu  e  o  mare  deo¬ 
sebire  între  adevărul  numai  schiţat  de  păgâni  şl  între  strălucitoarea 
credinţă  a  creştinilor,  e  scos  din  faptul  că  adesea  scriitorii  lumeni  cât 
şi  înţelepţii  eleni,  au  avut  despre  lucrurile  privitoare  la  Dumnezeu 
aceeaşi  părere  ca  şi  profeţii  şl  Sfinţii  autori  ai  Vechiului  Testament. 
Dar  acest  acord  se  poate  —  după  consensul  aproape  unanim  al  Pă¬ 
rinţilor  Bisericii  —  explica  numai  prin  aceea  că,  de  bună  seamă, 
autorii  profani  au  copiat  cărţile  sfinte  ale  profeţilor  sau  măcar  numai 
unele  pasagii  din  ele,  sau  au  redat  ceea  ce  ei  auziseră  dela  cei  care 
citiseră  astfel  de  cărţi.  In  acest  fel  se  poate  dovedi  —  după  părerea  lui 
Clement  şi  a  altora  —  că  Platon,  Aristotel  şi  mulţi  alţii  dintre  scrii¬ 
torii  păgâni  au  fost  oarecum  discipolii  profeţilor,  dacă  nu  direct,  cel 
puţin  din  depărtare,  ceea  ce  explica  asemănările  1  dintre  autorii  pă¬ 
gâni  şî  cei  creştini. 2  Dar  aceşti  imitatori  prin  imitaţia  lor  au  pervertit 
ţegiîe  şi  aşezămintele  Iudeilor,  care  erau  mult  mai  vechi  decât  filo¬ 
sofia  greacă.  Iată  motivul  pentru  care  Clement  socotea  că  doctrina 
cugetătorilor  eleni  nu  trebue  respinsă  de  plano,  ca  şi  cum  ei  ar  fi 
nişte  principali  duşmani  ai  creştinismului,  ci  el  au  a  fi  consideraţi 


1  Ibidem  :  „Apoi  adevărul  grec,  deşi  are  acelaşi  nume  ca  al  nostru,  dar  se  deo¬ 
sebeşte  destul,  atât  prin  evidenţa  demonstraţiei,  prin  mărimea  cunoştinţei,  cât  şi  prin 
divina  virtute  şi  altele", 

2  Ibîdem :  „Adevărul  fiind  unul,  multe  sunt  cele  ce  ajută  la  găsirea  lui  j  dar 
fără  ajutorul  Fiului  el  nu  poate  fi  găsit". 

mal  de  grabă  ea  „nişte  rătăciţi  faţă  de  care  se  cade  să  fim  iertători, 
de  vreme  ce  ei,  deşi  au  căutat  adevărul  în  chip  cinstit,  n'au  putut 
să-l  descopere  în  întregime  pentrucă  aceasta  se  poate  dobândi  numai 
cu  ajutorul  graţiei  divine".  1  Aşa  dar  chiar  filosofii  sunt  doar  nişte 
copii,  dacă  nu  ajung  bărbaţi  cu  ajutorul  lui  Hristos  (Strom.  I,  11). 
Oricum,  e  sigur  că  şi  ei  au  dat  de  o  parte  a  adevărului. 

Astfel  filosofia  „cea  din  afară1'  este  ca  un  gard  şi  un  val  po¬ 
trivit  viei“. z  La  fel  ca  şi  Clement,  şi  discipolul  său  Origenes,  acel 
strălucit  apărător  al  Bisericii,  recomanda  creştinilor  lectura  cărţilor 
păgâne  şi  studiul  artelor  liberale.  Şi  el  considera  filosofia  greacă  drept 
un  preludiu  al  creştinismului,  întrucât  el  socotea  că  avem  nevoe  de 
ajutorul  acestor  studii  pentru  a  putea  interpreta  mai  bine  scrierile 
sacre."  „Cele  ce  se  găsesc  în  Sfânta  Sfintelor  au  fost  clădite  din  ceea 
ce  fiii  iui  Israel  au  furat  dela  Egipteni “  (Epist.  ad.  Gregor.  Patrol. 
graeca  XI  88).  Tot  aşa  —  spunea  el  —  trebue  să  procedeze  şi  cre¬ 
ştinii,  dacă  vor  să  întărească  temelia  religiei  lor.  Dacă  aceştia,  adap¬ 
tând  artele  lumeşti  la  aşezămintele  lor,  discutând,  respingând  argu¬ 
mentele  adversarilor,  vor  putea  să  convertească  pe  unii  la  adevărata 
credinţă,  vor  arăta  prin  aceasta  că  izbutesc  a  birui  pe  păgâni  prin 
propriile  lor  argumente  şl  ii  vor  îndupleca  să  îmbrăţişeze  adevărata 
filosofic  a  lui  Hristos  „născând  din  dialectică  şi  retorică,  oarecum  ca 
dintr'o  femeie  străină  sau  concubină,  adevăraţi  fii  legitimi"  (Omilia 
XI  la  Geneză).  Şi  lucrul  acesta  nu  e  greu  de  realizat  deoarece  între 
învăţătura  creştinilor  şi  a  păgânilor  deosebirea  nu  e  prea  mare.  „Căci 
filosofia  cea  din  afară  nu  este  în  totul  contrară  legii  Iui  Dumnezeu, 
după  cum  nu  este  nici  în  toate  privinţele  în  concordanţă  cu  ea.  Mulţi 
filosofi  scriu  că  unul  e  Dumnezeu  care  a  creiat  toate.  Intr'aceasta 
sunt  de  acord  cu  legea  Iui  Dumnezeu.  Alţii  au  mai  adăogat  ca  El  a 
făcut  şi  conduce  totul  prin  cuvântul  Său,  şi  că  toate  se  cârmuiesc 
prin  cuvântul  lui  Dumnezeu.  Prin  aceasta  nu  numai  că  nu  se  deose¬ 
besc  de  noi,  ci  chiar  sunt  de  acord"  (Omilia  XIV  la  Geneză,  Patrol. 
graeca  XI  233), 

Dar  zelul  lui  Origenes  pentru  literatura  profană  displăcea  multora 
atât  dintre  creştini,  cât  şi  dintre  păgâni.  Porfiriu  îl  acuza  că  greci - 
zează,  sprijinind  cuvântări  de  ale  păgânilor  pe  nişte  fabule  străine 
(creştine) ;  creştinii  îi  băgau  vină  că  din  pricina  prea  marelui  său  zel 
pentru  literatura  profană  s'a  îndepărtat  dela  credinţa  creştină.  Lui-  îi 

1  Strom.  I,  19. 

erau  întradevăr  cunoscute  temeinic  scrierile  lui  Platou,  învăţătura  lui 
Pitagora  şi  sistemele  tuturor  filosofilor  greci,  ale  căror  taine  le  pă¬ 
trunsese  ca  nimeni  altul.  De  aceea  i  se  aducea  învinuirea  că  nu  a 
rupt  cu  studiul  operelor  profane,  acuzare  la  care  el  răspundea  că 
procedează  astfel  ca  să  cunoască  mai  bine  ereziile  păgânilor  spre  a 
le  putea  combate  mai  bine  {Cf .  Euseb,  Istoria  eclesiastică  VI  19), 

Nu  e  de  mirare  că  creştinii  îl  acuzau  din  pricina  zelului  său 
pentru  disciplinele  elene  ;  de  mirare  e  că  şi  Porfiriu  îi  aducea  aceeaşi 
învinuire.  Motivul  acestei  atitudini  a  scriitorului  grec  nu  putea  fi  altul 
decât  că  păgânii  nu  vedeau  cu  ochi  buni  ca  scrierile  lor  să  fie  citite, 
studiate  şi  utilizate  de  creştini  ca  să  le  servească  scopurilor  lor  (Cf. 
Ieronim,  Epist.  către  Magnus  70  şi  84 ;  Rufinus,  Istor.  ecles,  X  33) ; 
Sozomen  V  18). 

însuşi  Grigorie  din  Nazianz,  care  cu  altă  ocazie  mustra  pe  Gri- 
gorie  din  Nyssa  pentru  interesul  exagerat  pe  care  îl  arăta  cărţilor  elene, 
considera  ca  greşită  şi  primejdioasă  convingerea  creştinilor  care  socot 
învăţătura  cea  din  afară  ca  amăgitoare,  vicleană  şi  îndepărtătoare 
de  calea  spre  Domnul.  Ba  el  mărturiseşte  că  unul  dintre  bunurile  de 
seamă  ale  creştinilor  este  şi  această  filosofie  păgână,  pentrucă  dela  ea 
putem  împrumuta  mijloacele  necesare  pentru  a  cerceta  adevărul,  a 
ne  ascuţi  judecata  şi  a  ne  deprinde  în  exerciţiul  contemplaţiei.1  „Astfel 
putem  învăţa  ceva  chiar  dela  cei  mai  prejos  decât  noi,  preschimbând 
slăbiciunea  lor  în  tărie  a  doctrinei  noastre"  (V.  Nicef.  Calllst.  Istor. 
Ecles,  X  26,  Patrolog.  graeca  CXLVI  p,  518),  Aşa  că  nu  trebuesc 
dispreţuite  învăţăturile  păgânilor ;  răi  şi  neştiutori  sunt  aceia  care  se 
poartă  astfel  doar  spre  a  evita  mustrarea  ce  se  poate  aduce  neşti- 
inţei  lor  (ibidem). 

Cât  despre  sf.  Vasile  cel  Mare,  el  nu  numai  nu  socotea  că  trebuesc 
evitate  cărţile  profane,  dar  era  chiar  convins  că  lectura  lor  poate  fi 
de  folos  tinerilor  creştini,  dacă  ştiu  să  aleagă  din  ele  ceea  ce  e  folo¬ 
sitor,  scoţând  din  ele  nu  numai  desfătare  ci  şi  roadă  „la  fel  ca  albi¬ 
nele  care,  în  timp  ce  culeg  mierea,  se  bucură  şi  de  mirosul  şi  culoarea 
florilor".2  Sufletul  tânăr  trebue  să  zăbovească  asupra  versurilor  tuturor 
poeţilor  care  ne- au  păstrat  zicalele  şi  amintirea  faptelor  oamenilor 
mari  din  trecut,  iar  tinerii  să  se  ostenească  a  se  face  asemenea  lor. 
El  precizează  şi  istoricii  care  trebue  să  fie  citiţi,  pentru  ca  să  putem 


1  V.  Elogiul  sf.  Vasile,  Patr,  gr.  XXXVI.,  503  şi  urm, 
1  V.  Labriolle,  [tist,  de  Ia  litt.  lat,  chret.  34. 

evita  tot  ce  e  rău  la  ei  „precum  când  culegem  trandafirii  ne  ferim 
de  împunsăturile  spinilor"  (Cuvântarea  despre  lectura  operelor  profane 
cap.  3). 

Ce  părere  avea  despre  studiile  liberale  Grlgorie  din  Nyssa  reiese 
chiar  din  cele  spuse  mai  sus.  Să  ne  fie  aci  de  ajuns  să  adăogăm  că 
el  recomanda  ca  acele  opinii  din  operele  profane  ce  nu  se  po¬ 
triveau  cu  învăţătura  creştină  „să  fie  circumcise  —  tanquam  prae- 
pufium".  —  Căci  precum  un  copil  prin  această  operaţie  se  purifică 
de  murdăriile  cărnii,  tot  aşa  şi  creştinul  trebue  purificat  de  greşelile 
filosofici  păgâneşti  (Interpretare  adespre  viaţa  lui  Moise,  Patrol.  graeca 
XLIV  338). 

Amfilohiu  din  Iconium,  prietenul  sfântului  Vasile,  în  recomandaţia 
care  arată  unui  tânăr  cum  trebue  să  se  folosească  de  cărţile  şi  de 
artele  păgâne,  întrebuinţează  aceeaşi  metaforă  ca  şi  amicul  său  : 

„Să  avem  grijă  de  a  culege  înţelepciunea  ca  albinele, 

Culegând  din  cărţi  ceea  ce  e  folositor. 

Fugind  de  tot  ce  e  vătămător  şi  râu  mirositor",  (Iambi  către 
Seleucus,  Patr.  gr,  XXXVII  1578).1  El  recomandă  mal  ales  discipolului 
său  pasagiile  potrivite  pentru  celebrarea  virtuţilor,  indemnându-l  să 
pună  mult  preţ  pe  cuvântări, 2  şi  să  reţină  sensul  lor  şi  eleganţa 
dicţiunii,  lucruri  care  sunt  utile  şi  chiar  necesare  pentru  un  viitor 
eclesiastic.  Căci  Părinţii  Bisericii  recunosc  că  Scriptura  nu  străluceşte 
prin  eleganţa  stilului.  Astfel,  Iambii  către  Seleucus  ai  lui  Amfilohiu 
sunt,  ca  şi  lucrarea  mal  sus  citată  a  sf.  Vasile,  un  adevărat  tratat 
despre  modul  cum  trebuesc  să  fie  cetiţi  autorii  profani  de  către 
tinerii  creştini. 

De  aceeaşi  părere  era  şi  fer.  Ieronim ,  acel  vestit  doctor  ai  Bi¬ 
sericii,  care  la  Roma  învăţase  artele  liberale  cu  dascălii  păgâni,  de¬ 
clamase  controverse,  ca  şi  A.ugustin  şi  Ioan  Gură  de  Aur,  şi  ajunsese 
un  excelent  cunoscător  al  filosofiei  elene.  Intradevăr,  el  recunoaşte 
undeva  că  nu  toate  cărţile  Grecilor  trebuesc  osândite,  ba  chiar  măr¬ 
turiseşte  că  el  le  citeşte  „ca  să  culeagă  din  cele  mai  multe  diverse  flori, 
nu  atât  cu  gândul  să  le  aprobe  pe  toate,  cât  să  aleagă  cele  ce  sunt 


1  Verss.  34  şi  urm:  „Poleeşte-ti  mintea  cu  studii,  cu  cărţile  poeţilor,  cu  comen¬ 
tariile  istoricilor,  cu  elocinţa  volubilă  a  oratorilor,  exercitându-te  in  meditajiunife 
subtile  ale  filosofilor.  Indeletniceşte-te  cu  acestea  în  chip  prudent,  culegând  din  toate 
ce  e  util,  evitând  ce  e  vătămător". 

2  Vers,  49  :  „Să  înveţi  cu  băgare  de  seamă  cele  ce-s  folositoare  pentru  lauda 
virtuţilor  şi  critica  vitiilor".  Vezi  mai  departe  şi  versurile  60  şi  următoarele. 

bune,  astfel  ca  dela  mulţi,  multe  să  cunoască,  potrivit  cu  ceea  ce 
stă  scris :  „Citind  toate,  păstrând  numai  ceea  ce  e  bun"  (v,  Epistola 
LXI  către  Vigilantius). 

Cărţile  seculare  trebuesc  citite,  afirmă  fer.  Ieronim,  ca  să  cunoa¬ 
ştem  mai  bine  erorile  spre  a  le  putea  evita,  reluând  astfel  argumentul 
întrebuinţat  odinioară  de  Origen.  Dar  în  primul  rând  trebue  notat 
că  epistola  către  retorul  Magnus  n'a  fost  scrisă  decât  ca  să  răspundă 
acelui  retor,  care  il  întrebase,  plin  de  viclenie  :  „de  ce  creştinii  po¬ 
menesc  aşa  de  des  în  cărţile  lor  despre  scriitorii  păgâni  ?"  Căci  după 
părerea  acestui  retor  care  gândea  ca  Iulian  Apostatul,  nu  trebuia 
să  li  se  îngădue  creştinilor  să  uzeze  şi  să  abuzeze  de  scrierile  şi  de 
dogmele  păgânilor  pe  care  adepţii  noii  religii  îi  criticaseră  şi  îi  bâr¬ 
fiseră  de  atâtea  ori  (v.  Ep.  către  retorul  Magnus),  Acestui  retor  Sfântul 
ii  răspunde  aproape  ca  şi  Grigorie  din  Nyssa,  Tot  asemenea  şi  Iulian 
Apostatul,  acea  „maimuţă  a  creştinilor",1  foloslndu-se  de  acelaşi  ar¬ 
gument  ca  şi  Magnus,  retorul  citat  mai  sus,  a  încercat  să  împiedece 
pe  creştini  de  „a  schimba  slăbiciunea  păgânilor  în  tărie  a  credinţii 
creştine"  (vezi  citatul  de  mai  sus  al  lui  Nicef.  Calist.),  statornicind 
prin  lege  ca  adepţii  noului  crez  să  n’aibă  voe  de  a  studia  şi  a  se 
folosi  de  scriitorii  păgâni  (Sozomen.  V,  18),  care  se  indignau  când 
citeau  sau  auzeau  injuriile  pe  care  cutare  ascet  sau  doctor  creştin  le 
aducea  scrierilor  profane.  Dar  interdicţia  lansată  de  Apostat  era  bine 
venită  pentru  mulţi  creştini  cum  era,  de  pildă,  acel  Isidor  Pelusioiul, 
un  probabil  discipol  al  lui  loan  Gură  de  Aur,  discipol  care  mustra 
pe  monahul  Teleleu,  socotindu-I  vrednic  de  toată  compătimirea  pen- 
trucă  ţâra  după  sine  tot  tumultul  scriitorilor  şi  poeţilor  păgâni  (v. 
Istd.  Pel.  Epist.  LXIII-a).  Tot  acelaşi  Isidor  sfătuia  pe  un  alt  monah 
„plin  de  fornicaţiune"  să  se  ferească  de  lectura  cărţilor  păgâne  pline 
de  toată  murdăria  şi  obscenitatea  (ibidem).  „De  ce  strângi  cu  atâta 
grijă  în  mănăstirea  ta  —  îi  scrie  ascetul  Nilus2  unui  oarecare  Co- 
masius,  ajuns  din  retor  monah  —  lăturile  şi  cenuşa  şi  uriaşele  mur¬ 
dării  ale  cărţilor  păgâneşti,  fără  niciun  folos,  ba  mai  de  grabă  spre 
marea  ta  pagubă"  ?  (Nicef,  Cai.  op.  cit,  XIV). 

Dar  nicăeri  citirea  cărţilor  profane  nu  era  prohibită  mai  straşnic 
decât  în  Constituţiunile  Apostolice,  unde  se  spune  ;  „Abţine-te  dela 
orice  carte  păgână.  Căci  ce  ai  tu  de  împărţit  cu  scrierile  sau  legile 


1  V,  adn,  Ia  Clem.  Rom.  Patr,  gr.  I  570. 

2  Despre  acesta  se  spune  că  fusese  un  învăţăcel  al  sE.  loan  Gură  de  Aur, 

străine,  sau  cu  falşii  proroci,  cari  pot  îndepărta  de  credinţa  pe  Oa¬ 
menii  uşuratici  ?  1  Recomandaţii  ce  se  pot  pune  alăturea  de  sfaturile 
date  tot  acolo  de  acelaşi  autor  :  „Ce  ai  tu  comun  cu  scrierile  păgâ¬ 
nilor  eşite  din  pana  unor  oameni  morţi  ce  răspândeau,  mânaţi  de 
diavol,  dogme  aducătoare  de  moarte,  ce  clătesc  credinţa  ?“  2,  iar  autorul 
Recunoaşterilor  numeşte  pe  cel  îmbâcsit  de  cultură  grecească  pân¬ 
gărit  de  învăţătură  elinească. 3  Pentru  a  întregi  măcar  parţial  cele  de 
mai  sus,  fie-ne  de  ajuns  să  mai  adăogăm,  spre  a  cunoaşte  sentimentele 
majorităţii  Părinţilor  Bisericii  faţă  de  artele  liberale,  o  notiţă  din  care 
reiese  că  prin  canonul  al  şasesprezecelea  al  consiliului  (sinodului)  al 
patrulealdin  Cartagena  se  interzicea  preoţilor  lectura  cărţilor  păgâne. 4 

Fericitul  Augustin,  însă,  care  mai  înainte  de  a  ajunge  creştin,  fu¬ 
sese  retor,  era  cu  totul  de  altă  părere.  Neuitând  că  fusese  convertit 
la  o  viaţă  întru  duh  şi  la  filosofie  de  citirea  dialogului  Hortensius 
al  lui  Cicero,  el  socoate  că  e  o  mare  greşală  să  se  desconsidere  cul¬ 
tura  profană.  După  ce  dase  peste  nişte  cărţi  „platonice",  în  care  găsise 
multe  păreri  asemănătoare  cu  cele  adoptate  de  religia  creştină,  ajun¬ 
sese  la  încheerea  că  opiniile  filosofilor  „din  afară",  dacă  se  potrivesc 
cu  ale  adepţilor  Nazarineanului,  nu  numai  că  nu  trebuesc  respinse, 
ci  cată  să  fie  reclamate  deîa  ei  ca  dela  nişte  posesori  necalificaţi,  spre 
a  fi  integrate  în  doctrina  creştinismului.  El  era  convins  că  disciplinele 
liberale  sunt  apte  pentru  studiul  adevărului,  întrucât  unele  conţin  pre¬ 
cepte  morale  foarte  utile,  ba  ne  dau  uneori  şi  precepte  veritabile 
despre  cum  să  slujim  lui  Dumnezeu.  Deoarece,  însă,  păgânii  au  abuzat 
de  aceste  discipline  liberale  spre  a  sluji  demonilor,  ne  este  —  zice 
Augustin  —  nu  numai  îngăduit,  dar  chiar  suntem  datori,  în  calitatea 
noastră  de  creştini,  să  Ie  luăm  dela  ei  şi  să  le  folosim  pentru  creşti¬ 
neasca  nevoie  de  a  propovădui  Evanghelia.  Intr'un  cuvânt,  fiul  Mo- 
nicei  e  de  părere  că  dacă  păgânii  au  emis  vreo  părere  justă,  aceasta 
trebue  convertită  în  folos  pentru  creştini,  procedând  ca  fiii  lui  Israel, 
care  au  furat  vasele  de  aur  şi  argint  ale  Egiptenilor  ca  să  le  între¬ 
buinţeze  pentru  nevoile  cultului  lor. 5 

Chiar  Isidor  Pelusiotul,  pe  care  l-am  întâlnit  mai  sus  mustrând 


1  Pseud.  Clem,  Rom.  Const,  Apostol.  I  6. 

1  Pseud,  Clem.  Rom.  Const.  Apost,  11  61. 

3  Ibidem,  Patr,  gr.  I  1442. 

4  In  anul  938,  V,  Hefele,  Conciliengeschichte  II  71  (dacă  intradevăr  acest  sinod 
a  avut  loc). 

5  Ci.  Despre  învăţătura  creştină  Patr,  lat.  XXXIV  63  şi  Labriolle.  op.  cit.  p.  38. 

ţie  un  monah  pentru  prea  marele  lui  zel  tată  de  cărţile  păgânilor,  nu 
obişnueşte  să  interzică  totdeauna  lectura  unor  astfel  de  cărţi.  Căci 
deşi  în  epistola  ce  o  scrie  lui  Timoteiu  recunoaşte  că  Sfintele  Scripturi 
sunt  „un  vas  plin  de  învăţătură  şi  filosofie",  totuşi  socoate  că  avem 
nevoe  şi  de  scrierile  păgânilor.  „Când  din  învăţătura  străină  vom  fi 
cules,  ca  albina,  atât  cât  e  folositor  pentru  filosofia  noastră,  (şi  dacă 
voim  să  spunem  adevărul,  păgânii  au  discutat  mult  despre  virtute), 
apoi  de  rest  putem  să  ne  lipsim". 

Cât  despre  Socrate,  autorul  istoriei  eclesiastice,  după  ce  acesta 
pomeneşte  de  cei  doi  Apollinarii,  afirmă  că  unul  din  ei  prin  cuno¬ 
ştinţa  gramaticei,  celălalt  prin  aceea  a  retoricei,  a  adus  foarte  multe 
foloase  în  acel  timp  creştinilor  (Ist.  ecb  III  16).  Căci  Apollinaris  tatăl 
dinadins  s’a  slujit  de  toate  formele  stilului  grec  „ca  nu  cumva  vreo 
formă  a  elocinţei  greceşti  să  rămână  necunoscută  creştinilor".  De 
altfel,  spune  el,  Hristos  şi  învăţăceii  lui  n’au  respins  cu  totul  ca  vă¬ 
tămătoare  disciplinele  Gentililor,  şi  această  atitudine  a  fost  dinadins 
adoptată  de  creştinism  pentrucă  mulţi  dintre  filosofii  eleni  n'au  fost 
aşa  de  departe  de  cunoaşterea  lui  Dumnezeu.  Aşa  dar,  deoarece 
Apostolii  n’au  interzis  să  ne  ocupăm  de  scrierile  păgânilor,  acest  lucru 
rămâne  la  buna  apreciere  a  fiecăruia,  căci  aceasta  se  pare  ca  a  fost 
intenţia  Apostolilor. 

Alt  motiv  pentru  care  studiul  scriitorilor  păgâni  este  util  cre¬ 
ştinilor  e  determinat  de  faptul  că  Scripturile  sfinte  nu  ne  învaţă  arta 
elocinţei  cu  ajutorul  căreia  putem  să  rezistăm  acelora  care  încearcă 
să  combată  adevărul,  căci  pe  adversari  îi  dobori  mai  uşor  atunci 
când  te  foloseşti  de  propriile  lor  arme. 

Celelalte  argumente  de  care  se  foloseşte  Socrate  ca  să  demon- 
streze  că  creştinilor  Ie  este  folositoare  cultura  păgână,  sunt:  1.  Hristos 
şi  Apostolii  ne  învaţă  să  fim  buni  zarafi,  cercetând  totul  şi  păstrând 
numai  ce  e  bun  (cf.  Epist.  I  către  Tesal.  V  21);  2.  Ca  să  nu  ne  poată 
cineva  amăgi  cu  ajutorul  filosofiei,  trebue  să  ne  însuşim  armele  ei 
ca  să  recunoaştem  ceea  ce  e  rău ;  3.  Apostolul  (Pavel)  nu  numai  că  nu 
ne  împiedecă  să  ne  instruim  în  învăţătura  elenă,  dar  se  pare  că  şi  el 
însuşi  n'a  dispreţuit-o  de  loc  ;  4.  Doctorii  Bisericii  —  după  cum  se 
ştie  —  au  cultivat  disciplinele  greceşti  până  la  adânci  bătrâneţe. 

De  aceeaşi  părere  cu  Socrate  e  şi  Theodoret,  care,  pomenind 
pe  Didymos,  ne  spune  că  el  a  învăţat  silogismele  lui  Aristotel  şi  elo- 
cinţa  lui  Platon  nu  pentrucă  aceştia  ar  fi  predat  adevărul,  ci  pen¬ 
trucă  cele  ce  se  învaţă  la  astfel  de  filosofi  constituesc  arme  ale  ade- 

vărului  (Ist.  ecl.  IV  26),  opinie  care  acum  ajunsese  aproape  un  loc 
comun. 1  Căci  e  folositor  să  respingem  greşelile  păgânilor  cu  propriile 
lor  arme. 

Să  mai  menţionăm  un  autor,  şi  anume  pe  sf,  loan  Damaschin ,  care 
a  trăit  prin  secolul  al  optulea.  Acesta,  repetând  părerile  predeceso¬ 
rilor,  afirmă  că  e  util  pentru  noi  să  consultăm  şi  operele  păgânilor, 
de  vreme  ce  Apostolul  ne  sfătueşte  să  încercăm  toate,  şi  să  păstrăm 
ceea  ce  e  bun.  Căci  e  cu  putinţă  „să  dobândim  şi  la  ei  vreo  marfă 
bună  şi  să  culegem  ceva  folositor  pentru  sufletul  nostru".  (Despre 
dialectică). 

Las  la  o  parte  pe  scriitorii  de  mai  târziu,  deoarece  nu  aduc 
aproape  nicio  contribuţie  la  problema  noastră,  întrucât  nu  fac  alta 
decât  să  repete  cele  spuse  de  scriitorii  anteriori.  2 


Acum,  după  ce  am  trecut  în  revistă  părerile  scriitorilor  biseri¬ 
ceşti  celor  mai  de  seamă  despre  valoarea  disciplinelor  liberale,  con¬ 
statăm  că  la  ei  se  întâlneşte  aceeaşi  oscilaţie  ca  şi  la  Apostolul 
care  odată  numeşte  nebunie  înţelepciunea  păgânilor,  iar  altă  dată 
sfătueşte  pe  credincioşi  să  citească  orice,  păstrând  doar  ceea  ce  e 
bun.  Mai  toţi  Părinţii  Bisericii,  afară  de  unul  sau  doi,  dacă  uneori 
sunt  de  părere  că  filosofia  păgână  trebue  nesocotită,  alteori  recunosc 
că  studiul  ei  este  până  la  un  punct  util  creştinilor.  Aceia  dintre  scrii¬ 
torii  creştini  care  aveau  un  spirit  mai  cultivat  şi  mai  pătrunzător,  şi 
o  vedere  mai  largă  asupra  viitorului,  îşi  dădeau  seama  că  noua  re¬ 
ligie  nu  se  poate  răspândi  dacă  va  fi  lipsită  de  ajutorul  disciplinelor 
păgâne,  desaprobând  cu  totul  părerea  acelora,  care,  mânaţi  de  o 
patimă  oarbă  şl  de  un  zel  fanatic  pentru  religie,  afirmau  că  pentru 
creştin  e  deajuns  să  cunoască  Biblia. 

Conduşi  de  convingerea  lor,  Părinţii  luminaţi  ai  Bisericii  au  fost 
din  ce  în  ce  mai  înclinaţi  să  recomande  studiul  cărţilor  profane,  sfătuind 
însă  pe  credincioşi  să  fie  cu  cea  mai  mare  luare  aminte  în  lectura 
acestor  cărţi  care,  fireşte,  cuprindeau  şi  multe  lucruri  protivnice 
doctrinei  creştine. 

Dacă  însă  pe  Ia  sfârşitul  secolului  al  patrulea  unii  scriitori  cre¬ 
ştini  au  combătut  mai  cu  înverşunare  păgânismul  şi  disciplinele  lui, 


1  Preconizat  de  Origenes, 

2  Cf.  de  pilda,  Nic.  Cal.  Ist,  ecl.  X  26  cu  Socraie  Ist.  ecl.  III  !6. 

atitudinea  aceasta  se  explică  prin  apariţia  şi  tendinţele  de  păgâni- 
zare  ale  lui  Iulian  Apostatul,  care  încerca  să  aducă  vechile  discipline 
elene  la  strălucirea  lor  de  odinioară. 

Dar  după  ce  această  „maimuţă  a  creştinilor",  prin  moartea  lui,  a 
eliberat  pe  credincioşi  de  spaima  ce-i  cuprinsese,  diverşii  Părinţi, 
mai  temperându-şi  înverşunarea  faţă  de  păgâni,  au  început  din  nou 
să  vadă  cu  alţi  ochi  disciplinele  liberale  ale  profanilor.  Acum  scrii¬ 
torii  Bisericii,  cel  puţin  unii  dintre  ei,  adoptând  părerea  lui  Clem. 
Alex.,  a  lui  Origenes,  a  Iui  Lactanţiu  şi  altora,  îndemnau  pe  credin¬ 
cioşi  ca,  atunci  când  citeau  scrierile  profane,  să  fie  mai  atenţi  la  ade¬ 
vărul  şi  realităţile  cuprinse  în  ele  ;  alţii,  care  aveau  în  vedere  mai 
mult  partea  formală,  îi  sfătuiau  pe  cititorii  cărţiior  păgâne  ca  să  în¬ 
veţe  din  acestea  mai  mult,  adecă  exclusiv  numai  eleganţa  dicţiunii 
şi  arta  dialecticei,  căci  filosofii  „cei  din  afară"  nu  puteau  să  ne  în¬ 
veţe  adevărul  pe  care  ei  înşişi  nu-l  cunoşteau.  Şi  s'a  întâmplat  că  au 
ieşit  biruitori  din  această  compefiţîune  aceia  care  puneau  mai  mult 
preţ  pe  partea  formală,  adecă  pe  retorică,1 2  nu  aceia  care  preţuiau 
îndeosebi  fondul,  adecă  filosoliaP  (Va  urma) 

(se) 


1  Chiar  Tertulian,  care  de  altfel  nu  cruţă  de  ioc  pe  păgâni  şi  scrierile  lor, 
odată  recunoaşte  că  „literatura  (profană)  e  necesară  şi  pentru  relaţiile  noastre,  şt 
pentru  studiile  noastre  teologice11  (v.  Despre  coroană  8), 

2  Din  această  revistă  am  omis  pe  sf.  Ioan  Guri  de  Aur,  duşmanul  ireductibil  al 
culturii  păgâne,  Ura  lui  Împotriva  disciplinelor  profane  se  va  explica  mai  jos.  Cât 
priveşte,  însă,  decretul  consiliului  din  Cartagina,  prin  care  li  se  interzicea  episcopiloi 
lectura  scriitorilor  păgâni,  presupun  că  Părinţii  ce  au  participat  la  acest  sinod  au 
fost  determinaţi  de  autoritatea  sf.  Ioan  Gură  de  Aur  ca  să  ia  o  asemenea  hotărâre. 

Pe  de  altă  parte,  autorul  Constituţiilor  Apostolice,  care  crede  că  creştinii  trebue 
să  se  ferească  de  cărţile  păgâne  ca  şi  de  diavolul,  e  de  bănuit  că  a  fost  un  creştin 
ignoraut  şi  fanatic,  mai  ales  când  ştim  că  cărţile  I-VJ  ale  acestei  scrieri  au  derivat 
din  isvoare  mai  vechi  (v.  Julicher,  Clem.  Rom.  in  R.  Enz.  articolul  respectiv,  voi.  iV  p, 
19).  Aceasta  ne  îngădue  să  emitem  ipoteza  că  el  a  trăit  aproape  în  acelaşi  timp  ca 
acela  sau  aceia  care  afirmau  că  disciplinele  profane  provin  dela  diavolul,  şi  pe  care 
Clem,  Alex.  se  silea  să-i  combată  (Strom.  Pair,  gr.  1  3J  0  şi  VI  636). 


VALOAREA  EDUCATIVĂ  A  RELIGIEI 

de 

Preot  IOAN  BUNEA 

Profesor  la  Liceul  de  fete,  Turda 

Stărueşte  încă,  în  memoria  noastră,  încercarea  discretă 
care  s’a  făcut,  nu  demult,  din  partea  unora  de  a  scoate 
religia  dintre  obiectele  de  învăţământ.  Apostaţii  deschise¬ 
seră  războiu  împotriva  religiei,  având  sufletul  infectat  de 
microbii  ateismului  şi  materialismului.  Nesocotind,  de  o 
parte,  exigenţele  fireşti  ale  sufletului  omenesc,  iar  de  altă 
parte  aportul  extraordinar  ce  l-a  adus  Evanghelia  în  odră- 
slirea  virtuţilor  neamului  românesc,  alcătuitorii  programelor 
şcolare  din  ultimele  două  decade  s'au  întrecut  în  a  da  lo¬ 
vituri  religiei,  unii  reducând  numărul  de  ore  în  învăţământul 
secundar  şi  primar,  alţii  considerând-o  ca  o  problemă 
individuală  (nu  i-au  zis  „opium  al  poporului"  pentru  a  nu 
fi  taxaţi  deadreptui  comunişti),  apoi,  în  învăţământul  primar 
a  fost  aşezată  între  dexterităţi,  iar  înainte  cu  câţiva  ani 
—  prin  imprudenţa  unui  reformator  opac  —  era  să  fie 
despuiată  de  conţinutul  ei  dogmatic  şi  să  se  predea  —  în 
învăţământul  secundar  —  exclusiv  prin  lecţii  predicato- 
riale  de  morală.  De  aici  nu  era  decât  un  pas  până  la  totala 
ei  înlăturare  din  şcoală. 

Astăzi,  se  duce  războiu  de  înfruntare  a  bezbojnicilor 
bolşevici,  pentru  a  reaşeza  creştinismul  la  cârma  vieţii 
omeneşti  In  ce  măsură  se  va  face  apel,  după  războiu,  la 
principiile  mântuitoare  ale  creştinismului,  pentru  a  dura  o 
eră  de  linişte,  dreptate  şi  prosperitate  în  lume,  e  taina 
viitorului.  Ceea  ce  constatăm,  pentru  moment,  este  urmă¬ 
toarea  situaţie  paradoxală:  de  o  parte,  ne  irosim  energia 
vitală  în  luptă  cu  necredincioşii,  luptăm  pentru  cruce  şi 
onoarea  lui  Hristos,  iar  de  altă  parte,  profesăm  indife¬ 
rentismul  religios,  suntem  tributari  curentelor  timpului,  4 
paradăm  cu  datoriile  noastre  faţă  de  Dumnezeu  şi  faţă  de  | 
aproapele,  suntem  învrăjbiţi  până'n  pânzele  albe,  robi  ai  * 
patimilor,  viciilor  şi  perversiunilor.  Practicăm,  după  cum  1 

se  exprimă  cunoscutul  filosof  rus  N,  Berdiaeff,  un  creşti¬ 
nism  demn,  însă  cu  nedemnitate. 

Spiritualismul  creştin  nu  străbate  toţi  porii  vieţii  in¬ 
dividuale  şi  obşteşti.  Creştini  fiind,  aşteptăm  mântuirea, 
dar  nu  adăugăm  la  harul  ceresc  aportul  nostru  omenesc 
în  măsură  îndestulătoare-  Ori  fără  o  lucrare  teandrică,  în 
care  harul  ceresc  să  se  întâlnească  şi  să  se  întrepătrundă 
cu  efortul  omenesc,  nu  e  posibilă  desăvârşirea  fiinţei  noa¬ 
stre.  Această  colaborare  rodnică  dintre  om  şi  Dumnezeu 
o  ilustrează  Mântuitorul  în  cuvintele :  „Eu  sunt  viţa,  voi, 
miădîţele.  Cel  ce  rămâne  în  mine  şi  eu  în  el,  acesta  aduce 
roadă  multa,  pentru  că  fără  de  mine  nu  puteţi  face  nimic" 
(Ioan  15,  5).  Din  aceste  cuvinte  reiese  că  după  cum  mlă- 
diţele  nu  pot  trăi  şi  rodi  dacă  nu-şi  extrag  seva  din  viţă, 
tot  aşa  nici  noi  oamenii  nu  putem  odrăsli  o  viaţă  rodnică 
în  fapte  generoase  dacă  nu  ne  adăpăm  din  izvoarele  harice 
ale  cerului.  Artera  prin  care  se  scurge  seva  harului  ceresc 
în  mădularele  fiinţei  noastre  este  credinţa,  virtutea  de  că¬ 
petenie  a  oricărei  religii  şi  în  special  a  creştinismului.  Pră¬ 
buşirea  omenirii  începe  în  clipa  când  credinţa  religioasă 
este  eliminată  dintre  datele  vieţii  sufleteşti,  atunci  când 
valorile  ideale  ale  spiritului  sunt  aruncate  în  noroiu  şi  i 
se  atribuie  vieţii  un  principiu  explicativ  exclusiv  material. 
Gânditorul  Georges  Duhamel  spune  undeva :  „In  ziua  când 
dascălii  vor  înceta  de  a  mai  învăţa  pe  copii  religia  cărţii, 
lumea  noastră  va  fi  pârguită  pentru  o  nouă  barbarie"  ;  iar 
dl  Prof.  E.  Speranţia  zice :  „O  nouă  barbarie  nici  n'ar 
putea  avea,  într 'adevăr,  alte  semne  prevestitoare  decât  di¬ 
screditul  valorilor  spirituale"  1 

S'a  spus  până  la  banalizare  că  omul  e  un  „animal 
social".  Antropologia  modernă  numeşte  omul  „animal  re¬ 
ligios",  adică  consideră  ca  element  caracteristic  ce  deose¬ 
beşte  pe  om  de  animal,  religia.  Şi  pe  drept  cuvânt.  Fiindcă 
religia  e  o  proprietate  ce  aparţine  exclusiv  sufletului  ome¬ 
nesc,  Fără  a  se  susţine,  prin  aceasta,  că  religia  e  o  ideie 
înăscută.  Potrivit  psihologiei  moderne  şi  teoriei  cunoştinţei, 
nu  există  idei  înăscute,  ci  există  numai  dispoziţii  originare 
în  om,  în  formă  virtuală,  cari  se  actualizează  „sub  acţiunea 


1  Eugeniu  Speranţia;  Supremaţia  credinţei  pure,  p,  153, 


420 


REVISTA  TEOLOGICA 


impresiilor  dinafară  şi  a  desvoltării  conştiinţei  de  sine  şi 
de  lume.  In  acest  sens,  ideea  de  Dumnezeu  şi  de  religie 
este  înăscută  spiritului  omenesc  în  acelaş  fel  şi  grad  ca  şi 
legile  fundamentale  ale  cugetării  sănătoase,  ale  Logicei". 1 * 
După  cum  omul  n'ar  putea  merge,  auzi  şi  vorbi  dacă  n'ar 
avea  în  firea  sa  posibilităţi  spre  acestea,  tot  aşa  n'ar  putea 
fi  religios  dacă  n'ar  avea  predispoziţîunea  firească  spre  a 
fi  religios.  Deci  „ceva  religios  avem  înăscut  în  noi,  dar 
aceasta  nu  e  o  ideie.,.,  ci  numai  o  nemulţumire  adâncă,.,., 
nesatisfacerea  sufletului  omenesc  de  către  nimic  finit.,,,  şi 
aspiraţiunea  vie,  impulsul  către  ceva  mai  înalt,  necondiţionat, 
veşnic,  cum  şi  putinţa  de  a  pătrunde  în  infinit,  necondi¬ 
ţionat  şi  veşnic". 3 

Psihologia  ştiinţifică  contimporană  numeşte  acest  impuls 
—  către  ceva  mai  înalt  —  trebuinţă  religioasă,  iar  filosofia 
îl  numeşte  „instinct  metafizic",  vorbindu-se  foarte  frecvent 
de  un  „apriorism  logic"  şi  de  un  „apriorism  psihologic"  ai 
religiei.  Religia  nu  poate  fi  considerată  ca  un  atribut  ex¬ 
clusiv  al  intelectului  (având  să  satisfacă  curiozitatea  ştiin¬ 
ţifică  a  omului)  sau  ca  un  atribut  exclusiv  al  sentimentului 
(având  menirea  să  ne  dea  putinţă  să  simţim  raportul  de 
dependenţă  cu  Creatorul),  dar  nici  ca  un  instrument  de 
care  dispune  voinţa  după  bunul  plac,  ci  le  conţine  pe  toate 
trei,  „premergând  tuturor  ca  elementul  constitutiv  al  vieţii 
noastre  sufleteşti,  punându-le  pe  toate  într'o  sinteză  unitară, 
într'un  raport  specific  cu  fiinţa  divină". 3 

Apriorismul  logic  constată  că  religia  e  un  dat  al  vieţii 
noastre  sufleteşti,  care  ne  impune  să  găsim  fenomenalităţii 
un  sens  prin  raportare  la  transcendenţă  şi  eternitate. 

In  imediata  noastră  apropiere  avem  realitatea  fizică. 
Deasupra  acestei  realităţi  stau  „formele  apriorice  ale  ra¬ 
ţiunii"  (I.  Gh,Savin),  cari  dau  sens  existenţei  sau,  cu  alte  cuvinte, 
o  valorifică.  In  formele  apriorice  ale  raţiunii  rezidă  nor¬ 
mele  regulative  şi  definitorii  ale  culturii :  adevărul,  fru¬ 
mosul  şi  binele.  Prin  adevăr,  materia,  în  stare  de  natură, 
devine  raţională ;  prin  frumos,  devine  estetică,  iar  prin  va- 

1  I,  Miliălcescu  :  Curs  de  Teologie  Fundamentală,  voi.  I,  p.  107. 

"  1.  AlihA’cescu :  o.  c„  p.  109. 

3  I.  Gh.  Savin;  Fiinţa  şi  originea  religiei,  p,  37. 

loarea  binelui  primeşte  diferenţieri  de  ordin  etic.  „Sursa 
şi  garanţia"  (I.  Gh,  Savin)  acestor  norme,  prin  cari  existenţa 
fizică  primeşte  un  sens,  este  norma  religioasă,  care  încor¬ 
porează  în  natura  ei  momentul  „transcendenţei  şi  eterni¬ 
tăţii"  ;  prin  ea,  celelalte  norme  se  sanctifică,  primind  un 
reazim  şi  sunt  trăite  ca  atribute  ale  divinităţii.  Raţiunea 
omenească,  pentru  a  putea  valorifica  existenţa  sub  raport 
ştiinţific,  moral  şi  estetic,  „postulează  necesitatea  unei  rea¬ 
lităţi  obiective  a  divinităţii,  care  să  garanteze  prioritatea 
şi  realizarea  acestor  valori  raţionale. 1  Religia  e  condiţia 
culturii,  fiind  norma  apriorică  a  spiritualităţii  şi  umanităţii-2 

Apriorismul  psihologic  al  religiei  consideră  religia  ca 
o  categorie  psihică  a  omului,  adică  religia  face  parte  inte¬ 
grantă  din  structura  fiinţei  sufleteşti  a  omului  încă  dela 
cele  dintâi  lucrări  ale  vieţii.  Cum  ?  Ca  sentiment  religios 
primar,  ce  n'a  fost  produs  prin  derivare  din  alte  sentimente, 
sau  pe  cale  evolutivă  sau  socială,  Articulaţiile  lui  intime, 
insă,  nu  pot  fi  prinse  integral  în  concepte  logice.  Partea  care 
scapă  comprehensiunii  logice  este  elementul  sacrului,  ele¬ 
ment  ce  se  manifestă  ca  teamă  sfântă,  pavor  sacer,  cum  o  nu¬ 
meşte  R.  Otto,  identică  cu  cutremurul  pe  care-1  simte  cre¬ 
atura  faţă  de  creator,  cu  umilinţa  sau  cu  adoraţia  în  faţa 
Creatorului. 

Concluzia  celor  afirmate  este  următoarea :  Religia  rezidă, 
ca  o  trebuinţă  nativă,  în  structura  vieţii  noastre  sufleteşti.  Ea 
e  un  fenomen  general  în  omenire ;  ea  n’a  apărut  la  un  mo¬ 
ment  dat  în  istorie,  ci  deodată  cu  crearea  omului,  fiind 
primul  act  al  revelaţiei  dumnezeeşti. 

Trebuinţa  sau  predispoziţia  religioasă  fiind  încrustată 
în  fibrele  vieţii  omeneşti,  e  dela  sine  înţeles  că  ea  trebue 
satisfăcută,  creindu-i-se  climatul  prielnic  unei  rodnice  des- 
voltări.  In  structura  sufletească  a  omului  găsim  cerinţa  de 
preponderenţă  a  spiritului  asupra  simţurilor,  de  depăşire 
a  biologicului  şi  de  ancorare  a  vieţii  la  ţărmul  izbăvitor 
al  idealităţii.  Misiunea  educaţiei  este  de  a  scoate  la  lumină 
şi  de  a  fructifica  crâmpeele  de  nobleţă  cu  cari  omul  vine 
pe  lume,  la  naştere.  Educaţiei  îi  incumbă  marea  datorie 

1  I.  Gh .  Savin:  o.  c„  p.  40. 

2  I.  Gh.  Savin:  o.  c.,  p.  40. 

de  a  găsi  mijloacele  cele  mai  eficace,  cu  ajutorul  cărora 
omul  să-şi  perfecţioneze  această  armătură  nobilă,  pentru  a 
putea  subjuga  ferocitatea  ce  se  svârcoîeşte  şi  râvneşte  să 
ajungă  la  întâietate  sau  chiar  la  hegemonie. 

In  procesul  de  desvoltare,  cristalizare  şi  potenţare  a 
viabilităţii  religiosităţii  din  om,  rolul  decisiv  îl  au  influinţa 
mediului  familiar,  social  şi  cosmic,  precum  şi  sguduirile 
sufleteşti  intervenite  în  viaţa  subiectului,  „Această  influinţă 
se  exercită  prin  imitaţie,  sugestie  sau  contagiune".  1  Păr,  Prof. 
Dr,  D.  Stăniloae,  vorbind  de  provenienţa  credinţei,  atât 
sub  raportul  conţinutului,  cât  si  privită  ca  act,  susţine  că 
ea  nu  se  dobândeşte  şi  nu  se  desvoltă  decât  printr’un  om 
sau  printr’o  societate  care  o  mărturiseşte.  „Credinţa  altuia 
este  mediul,  este  cărarea  prin  care  transmite  Dumnezeu 
credinţa  în  noi“. 2 

Delimitând  problema  şi  referindu-ne  numai  la  sufletul 
receptiv  al  copiilor,  vom  înţelege  ce  înrâurire  puternică 
au  părinţii,  prin  poveţele,  atitudinea  şi  prin  religiositatea 
sau  ireligiosîtatea  lor,  in  educaţia  sufletească  a  copiilor. 
Credinţele  religioase  trec  dela  părinţi  la  copii  ca  o  comoară 
preţioasă  şi  se  altoiesc  pe  fondul  imaculat  al  capacităţii  lor 
morale  naturale.  Tradiţia  joacă  un  rol  covârşitor  în  pro¬ 
movarea  marilor  idei  şi  a  înaltelor  comandamente  morale. 
Dl  Prof.  I.  Petrovici  zice  că  „cel  mai  bun  lucru,  dacă  s’ar 
putea  realiza,  ar  fi  ca  orice  inovaţie,  orice  reformă  să  gă¬ 
sească  o  tradiţie  pe  care  să  se  poată  altoi". 3  Anchetele 
care  s'au  făcut  în  legătură  cu  influinţa  ce-o  are  familia  în 
desvoltarea  religiosităţii,  constată  că  93°/d  dintre  persoanele 
anchetate  îşi  datoresc  nivelul  ridicat  al  credinţei  atmosferei 
religioase  ce  a  existat  în  familie.  *  Ceea  ce  este  caracteristic 
din  mărturisirile  persoanelor  anchetate,  este  faptul  că  re¬ 
ligiositatea  copiilor  a  sporit  în  viabilitate  prin  influinţa 
mamei.  „Felul  convingător  cu  care  vorbea  mama  despre 
tot  ce  e  ceresc  şi  despre  Dumnezeu  —  spune  o  fetiţă  an¬ 
chetată  —  mă  făcea  să  cred  şi  să-mi  concretizez  chiar  prin 

1  Clement  C.  Pavel :  Psihologia  credinţei,  p,  91. 

2  D.  Stăniloae  :  lisus  Hristos,  adevărata  noastră  transcendenţă,  în  ;  Gândirea 
Nr,  1-1913. 

2  I.  Petrovici:  Fulguraţii  filosofice  şi  literare,  p.  147, 

4  Lucian  Bologa:  Psihologia  vieţii  religioase,  p.  41. 

imaginaţie  fiinţele  supranaturale  ale  credinţei", 1  „Familia 
este  iniţiatoarea  şî  diriguitoarea  religiosităţii  copilului.  Dela 
familie  copilul  primeşte  normele  credinţei,  formele  practi¬ 
cilor  religioase.  Ea  îi  arată  ce  şi  cum  trebue  să  creadă  şi 
îi  infiltrează  primele  atitudini  religioase.  Influinţa  familiei 
este  atât  de  covârşitoare  încât  ea  se  exercită  cu  toată  forţa, 
chiar  şi  în  experienţele  de  natura  religioasă,  pe  care  co¬ 
pilul  le  are  atât  în  mediul  social  cât  şi  în  mediul  natural".2 

Şcoala  —  ca  o  prelungire  a  familiei  —  contribue  la 
clarificarea  şi  conturarea  noţiunilor  religioase,  îmbogăţind 
credinţa  în  conţinutul  ei  şi  creind  un  reazîm  trăirilor  re¬ 
ligioase  de  mai  târziu.  In  şcoală,  contribue  sau  ar  trebui 
să  contribue  la  desvoltarea  religiosităţii  în  primul  rând 
practicile  religioase,  cari  sunt  modalităţi  de  creare  a  de¬ 
prinderilor.  învăţământul  religios,  însă,  nu  dă  totdeauna 
rezultate  pozitive  —  în  ce  priveşte  religiositatea  —  fie  din 
cauza  excesului  de  intelectualism  în  care  se  complace,  fie 
din  cauză  că  personalitatea  propunătorului  e  ştirbită  în 
prestigiul  ei  moral. 

Biserica  adaugă  vieţii  religioase  „nota  de  gravitate  şi 
fast,  atmosfera  de  sfinţenie  şi  mister",3 

Cât  priveşte  mediul  cosmic,  îşi  are  şi  el  partea  lui 
în  desvoltarea  religiosităţii,  prin  frumuseţea,  armonia  şi 
finalitatea  naturii,  precum  şi  prin  evenimentele  grandioase 
ce  se  desfăşoară  în  cadrul  lui. 

Insistând  asupra  influinţeî  ce  o  au  factorii  externi  în 
desvoltarea  vieţii  religioase  a  omului,  am  avut  în  vedere 
faptul  că  de  potenţialul  de  religiositate  ce  viază  în  noi  e 
condiţionată  desăvârşirea  noastră  morală.  Cine  a  avut  no¬ 
rocul  să  crească  în  atmosfera  Acaftistuîui,  în  mirosul  de 
tămâie  şi  sub  înrâurirea  directă  a  evlaviei  părinţilor,  şi-a 
asigurat  un  potenţial  ridicat  de  religiositate  şi  deci  şi-a 
deschis  drum  spre  virtute,  implicit  spre  desăvârşire.  Cine 
a  fost  privat  de  acest  climat,  va  avea  o  viaţă  searbădă  şi 
minoră.  De  conţinutul  religiosităţii  ce  şi- a  câştigat  omul, 
depinde  comportarea  lui  morală.  Credinţa  se  obiectivează 
în  fapte ;  faptele  isvorăsc  din  miezul  credinţei.  Şi  aici 


1  Lucian  Bologa  ;  o.  c.,  p.  47. 

2  Lucian  Bologa:  o.  c.,  p,  68. 

3  Lucian  Bologa  :  o,  c„  p,  68, 

ajungem  la  indisolubila  legătură  dintre  religie  şi  morală. 
Ideile  religioase  foiir.ează  comoara  credinţei,  din  cari  isvo- 
răsc  normele  de  povăţuire  a  omului  în  viaţă.  Cine  respinge 
sau  nesocoteşte  tezaurul  religios  în  orientarea  lui  morala, 
riscă,  de  o  parte,  să-şi  înăbuşe  cele  mai  nobile  aspiraţiuni 
spirituale ;  iar  de  altă  parte,  ajunge  victima  relativismului, 
unilateralităţii,  individualismului  şi  anarhiei.  Şi  aceasta  din 
motivul  că-şi  temeiniceşte  orientarea  morala  exclusiv  pe 
raţiune.  Ori,  raţiunea  e  o  putere  şi  o  lumină  naturală  ce 
diferă  dela  om  la  om,  e  supusă  erorii,  e  failibilă.  Ceea  ce 
unui  om  îi  spune  raţiunea  că  e  moral,  altuia  îi  poate  spune 
că  este  imoral.  De  aici,  apoi,  o  puzderie  de  sisteme  de 
morală,  cunoscute  în  istorie  sub  numele  de  morală  raţio¬ 
nală,  filosofică  sau  autonomă. 

Sistemele  de  morală  filosofică  sunt  frumoase  ca  for¬ 
mulări  teoretice,  presupun  o  gimnastică  a  minţii  şi  ne  fac 
să  înţelegem  ingeniositatea  spiritului  omenesc,  dar  sunt 
dezastruoase  prin  consecinţele  lor  practice,  Neavând  la 
spate  o  autoritate  supremă  —  străină  de  vicisitudini  — 
care  să  îndrumeze,  să  supravegheze  şi  să  sancţioneze  fap¬ 
tele,  nu  numai  în  desfăşurarea  lor  materială,  ci  şi  la  izvor, 
în  intenţie,  morala  filosofică  îl  împinge  pe  om  la  făptuirea 
celor  mai  condamnabile  acte  faţă  de  aproapele.  E  cunoscut 
cazul  lui  Rascolnicoff  din  romanul  lui  F,  Dostoiewski  „Crimă 
şi  pedeapsă" -  Rascolnicoff  era  student  sărac,  împiedecat 
să- şi  facă  studiile  din  cauza  lipsurilor  materiale  în  cari  se 
sbătea.  La  un  moment  dat,  raţiunea  i-a  spus  că  bani  nu 
va  putea  obţine  decât  asasinând  pe  o  bătrână.  Dând  as¬ 
cultare  —  exclusiv  raţiunii  —  a  săvârşit  crima.  După  să¬ 
vârşirea  crimei,  încep  remuşcările  de  conştiinţă ;  conştiinţa 
dezavuiază  raţiunea  şi-l  constrânge  pe  Rascolnicoff  să-şi 
ispăşească  fapta.  —  E  interesant  şi  potrivit  a  fi  pomenit, 
aci,  şi  cazul  unui  institutor  din  Germania,  care  a  încercat 
să  pună  în  aplicare  morala  forţei  şi  a  egoismului,  preco¬ 
nizată  de  Fr,  Nietzsche.  Filosoful  Nietzsche  milita  pentru  o 
morală  a  forţei,  „morală  a  stăpânilor" — cum  îi  spune  el 
în  care  iubirea  şi  mila  n'au  ce  căuta.  Vrând  să  asigure 
apariţia  omului  superior,  a  supraomului,  Nietzsche  îndemna, 
prin  filosofia  lui  morală,  ca  orice  fiinţă  omenească  debilă 

să  fie  exterminată,  nedându-i  putinţa  să  se  mai  înmulţească. 
Institutorul  de  care  aminteam,  fiind  sub  influinţa  acestei 
diabolice  concepţii,  şi-a  omorît  pe  toţi  copiii  piperniciţi 
din  şcoală,  pentru  a  contribui  la  naşterea  supraomului  dorit 
de  Nietzsche.  Cât  este  de  relativă  morala  raţională,  în  efectele 
ei  practice,  se  poate  vedea  şi  din  contradicţiile  interne  pe 
cari  le  prezintă  un  sistem  singuratic.  Exemplificăm!  Teore¬ 
ticienii  stoicismului  propovăduiau  resemnarea  şi  abstinenţa 
în  faţa  suferinţei,  dar  nu  toţi.  Seneca,  spre  exemplu,  sfă¬ 
tuia  pe  suferinzi  să  se  sinucidă,  premergând  el  însuşi  cu 
aplicarea  teoriei,  tăindu-şi  vinele  dela  mâini  în  baie. 

Arătând  insuficienţele  moralei  raţionale,  întărim  şi  mai 
mult  necesitatea  raportului  de  reciprocitate  şi  solidaritate 
dintre  religie  şi  morală,  în  viaţa  practică.  Acolo  unde  re¬ 
ligia  este  ignorată  sau  ostracizată,  fiinţa  omenească  se  lea¬ 
gănă  în  bătaia  tuturor  curentelor  pustiitoare  şi  e  primej¬ 
duită  în  desvoltarea  ei  spirituală.  Acolo  unde  religia  e  un 
simulacru,  unde  fiinţa  divină  este  investită  cu  însuşiri  im¬ 
proprii,  viaţa  se  caricaturizează,  ia  aspecte  hidoase  şi  se 
destramă  din  punct  de  vedere  moral.  Sunt  popoare  cari 
îşi  înfăţişează  pe  Dumnezeu  ca  o  fiinţă  stăpânită  de  pa¬ 
timi  :  ură,  răsbunare,  sensualîsm,  egoism.  La  aceste  popoare, 
viaţa  se  scurge  în  apele  pestilenţiale  ale  sensualismului,  ego¬ 
ismului,  cruzimii,  răsbunării,  etc...  Şi  aceasta  din  motivul 
că  aşa  este  modelul  după  care  îşi  potrivesc  conduita.  Chiar 
la  noi,  creştinii,  cari  avem  de  prototip  moral  pe  Iisus  Hri- 
stos,  se  întâmplă  un  fenomen  ciudat:  discret  şi  abil,  ne  su- 
stragem  de  sub  influinţa  Lui  binefăcătoare.  Nu-i  negăm, 
făţiş,  plenitudinea  însuşirilor  Lui  divine,  nici  nu  respingem 
plenitudinea  harului,  dar  —  realmente  — -  practicăm  cultul 
idololatriei  personale  sau  egolatria,  cum  îi  spune  G.  Papini. 
Şi  atunci,  să  nu  ne  mirăm  că  urgia  năpraznică  bântuie  peste 
capetele  noastre  întunecate  şî  desorientate,  Ne-am  zidit  altar 
propriei  noastre  persoane,  din  care  au  ţâşnit  tumultuos 
patimile  cari  au  învrăjbit  conştiinţele  şi  au  declanşat  mă¬ 
celul  înspăimântător  de  astăzi. 

Redresarea  va  veni  prin  vrerea  noastră,  asociind  in 
procesul  de  înoire  sufletească  seva  întremătoare  a  religiei 
noastre  creştine,  dealtfel  singura  cale  de  izbăvire.  Aici, 

Dumnezeu  e  Părinte  iubitor,  care  cere  oamenilor  să  fra¬ 
ternizeze  între  ei,  venind  El  cu  ajutor  efectiv  în  această 
lucrare  de  însdrăvenire  sufletească  a  omului. 

In  centrul  creştinismului  este  opera  de  mântuire,  de¬ 
săvârşirea  morală  a  omului.  Mijlocul  de  atingere  a  perfec¬ 
ţiunii  morale  este  virtutea,  deprindere  ce  se  câştigă  prin 
efortul  conştient  şi  voluntar  al  omului  şi  prin  revărsările 
harice  ale  cerului.  Omul  îşi  potriveşte  viaţa  cu  idealul  de 
lumină  ce  străluceşte  pe  culmea  desăvârşirii.  Adaugă  la 
slăbiciunea  inerentă  firii  umane  raza  înviorătoare  a  luminii 
cereşti. 

Fiind  vorba  de  desăvârşirea  omului,  prin  ajutorul  vir¬ 
tuţii,  virtute  ce  se  câştigă  prin  cooperarea  noastră  cu  barul 
creştin,  e  necesar  să  ne  întrebăm :  Ce  este  virtutea  ?  Ce 
definiţie  i  se  potriveşte  mai  bine  virtuţii  ?  Virtutea  este  o 
deprindere  sau  un  antrenament  al  omului  de  a  săvârşi  bi¬ 
nele,  de  a  se  conforma  —  practic  —  imperativelor  con¬ 
ştiinţei  morale  şi  legilor  morale  pozitive.  Platon  definia  vir¬ 
tutea  ca  „străduinţa  omului  de  a  se  asemăna  cu  Dumnezeu4, 
iar  Aristotel  ca  media  între  un  exces  şi  o  lipsă. 

Virtutea  nu  este  un  dat  moştenit  al  vieţii  noastre,  nu 
aparţine  în  mod  firesc  naturii  noastre,  ci  se  dobândeşte  prin 
strădanie,  prin  luptă  şi  prin  risipă  de  energie.  Din  punct 
de  vedere  etimologic,  cuvântul  virtute  însemnează  putere, 
efort,  fiindcă  nenumărate  sunt  impedimentele  ce  se  pun  în 
calea  săvârşirii  binelui,  impedimente  ce  trebuiesc  înlăturate 
prin  sforţare  şi,  de  cele  mai  multe  ori,  prin  sacrificii  mari, 
„Prin  multe  necazuri  trebuie  să  intrăm  în  împărăţia  lui 
Dumnezeu"  (Fapte  14,  22), 

Este  eronată  susţinerea  unora  că  săvârşirea  binelui  e 
condiţionată  exclusiv  de  cunoaşterea  binelui.  Ai  principiile, 
le  cunoşti  amănunţit,  în  mod  inexorabil  urmează  aplicarea 
lor,  spunea  Socrate.  Dacă  am  da  dreptate  acestei  filosofii 
morale,  ar  însenina  să  nesocotim  antinomia  existentă  în  noi, 
între  conştiinţa  morală  şi  conştiinţa  psihologică.  Conştiinţa 
psihologică  este  în  slujba  naturalului,  lucrează  în  raionul 
conservării  individului  şi  speţei,  promovează  egoismul.  Ea 
este  legea  de  care  vorbeşte  sf.  Apostol  Pavel,  când  zice : 
„Văd  altă  lege  în  mădularele  mele  luptându-se  împotriva 

legii  minţii  mele  şi  dându-mă  rob  legii  păcatului,  care  lege 
este  în  mădularele  mele11  (Rom-  7,  23).  Această  lege  ar 
părea  legitimă  din  punct  de  vedere  psihologic,  dar  pare 
stranie  din  punct  de  vedere  moral,  admiţând  alături  vir¬ 
tutea  şi  viciul,  adevărul  şi  minciuna.  Ea  are  însă  un  co¬ 
rectiv  şi  un  îndreptar  în  acelaş  spirit,  conştiinţa  morală, 
din  care  răsar  normele  unei  conduite  superioare ;  aceste 
norme,  fiind  expresia  voinţei  dumnezeeşti,  îl  constrâng  pe 
om  să-i  deschidă  vieţii  o  perspectivă  mai  înaltă,  să  opereze 
în  cântărirea  faptelor  cu  judecăţi  de  valoare  şi  de  scop, 
îi  îndreptează  privirea  spre  împărăţia  idealului.  Triumful 
conştiinţei  morale  —  în  această  ciocnire  cu  conştiinţa  psi¬ 
hologică  —  şi  implicit  realizarea  binelui,  a  altruismului, 
„supremaţia  normelor  morale  asupra  forţelor  demonice  şi 
a  ferocităţii  egoismului  pământesc", 1  se  câştigă  cu  ajutorul 
religiei,  care  aduce  cu  sine  ideea  unei  sancţiuni  absolute 
şi  determină  voinţa  la  aplicarea  integrală  a  principiilor 
morale.  Religia  are,  aici,  un  rol  similar  cu  al  doctorului  din 
povestea  lui  Socrate,  Filosoful  Socrate  povesteşte  că  odată 
bucătarul  a  chemat  în  judecată  pe  doctor  —  tribunalul, 
însă,  era  compus  numai  din  copii  —  şi  a  început  să-l  zu¬ 
grăvească  în  culorile  cele  mai  urite,  spunând  judecătorilor 
cam  următoarele :  acesta-i  omul  care  vă  taie,  vă  arde,  vâ 
impune  regim  alimentar,  vă  dă  medicamente  amare,  vă 
pune  restricţii  la  dulciuri...  etc.  In  nepriceperea  lor,  copiii  au 
dat  dreptate  bucătarului,  osândind  măsurile  doctorului;  se 
înţelege  că  aceasta  în  dauna  sănătăţii  lor,  ştiut  fiind  că  dacă 
doctorul  taie,  arde  sau  impune  regim  alimentar,  o  face 
pentru  a  salva  sănătatea  trupească  a  suferindului.  Dacă  în 
lupta  aceasta  surdă  dintre  conştiinţa  psihologică  şi  conştiinţa 
morală  n'ar  interveni  religia,  pentru  a  smulge  victoria  pe 
seama  conştiinţei  morale,  sănătatea  sufletească  a  omului  ar 
fi  condamnată  la  o  disoluţie  iremediabilă,  ar  urma  anarhia 
morală,  desmăţul,  corupţia,  îar  finalul  ar  fi  desfigurarea 
fiinţei  umane.  Intervenţia  religiei  aduce  un  spor  In  pro¬ 
gresul  moral  ai  omului.  Ea  dă  modelul  viu  de  orientare 
morală,  frânează  pornirile  satanice  şi  antrenează  voinţa  să 
lucreze  neşovaelnic  şi  persistent  la  săvârşirea  binelui.  Ea 


1  I.  Petrovici :  o.  c.,  p,  50, 

nu  se  adresează  subiectului,  pentru  a-i  ascuţi,  în  primul 
rând,  capacitatea  cognitivă,  ci  pentru  a-1  determina  să  se 
conformeze  glasului  conştiinţei  morale,  precum  şi  legilor 
morale  pozitive,  deci  îi  cere  să  fie  virtuos.  Mântuitorul  a 
zis :  „Nu  tot  cel  ce-mi  zice  Doamne,  Doamne,  va  intra  în 
împărăţia  lui  Dumnezeu,  ci  cel  ce  face  voia  celui  ce  m:a 
trimis"  (Mateiu  7,  21). 

Legea  vieţii  omeneşti  este  activismul  moral ;  virtuţile 
împlinesc  sensul  existentei  noastre.  Prin  ele  normalizăm 
existenţa  umană  şi-i  creiem  un  climat  sănătos  de  desvoltare 
şi  prosperitate.  Fiind  deprinderi  ce  iau  naştere  sub  directa 
ocârmuire  a  religiei,  fiind  o  eflorescenţă  a  religiei,  virtu¬ 
ţile  sunt  condiţii  de  prospeţime,  vioiciune  şi  robusteţă  mo¬ 
rală  în  viaţă.  Ele  sunt  pentru  viaţa  morală  ceea  ce  este 
aerul  ozonat  pentru  sănătatea  trupească.  Ba  am  putea  adăuga 
mai  mult :  virtuţile  influinţează  chiar  şi  asupra  sănătăţii 
trupeşti,  dau  omului  o  înfăţişare  luminoasă,  senină,  deschisă, 
îl  echilibrează.  Viciul,  din  contră,  aduce  perturbări  şi  ruină 
şi  în  domeniul  sănătăţii  trupeşti.  Cei  stăpâniţi  de  viciu  pot 
fi  recunoscuţi  şi  din  expresia  feţei ;  turpitudinea  lor  mo¬ 
rală,  ticăloşirea  lor  sufletească  se  oglindeşte  în  expresia 
feţei.  Sunt  palizi,  apatici,  desfiguraţi.  Virtutea  adaugă  vieţii 
sufleteşti  o  forţă,  un  spor  de  energie  morală  ;  viciul  de¬ 
stramă  pe  cea  existentă  şi  ruinează  pe  cel  ajuns  în  mrejile 
lui.  Pentru  a  întări  cele  afirmate,  cred  nimerit  să  povestesc 
următorul  caz:  Un  pictor  celebru  căuta  un  model  pentru 
Iisus,  După  cercetări  îndelungate,  l-a  găsit  în  persoana  unui 
tânăr  vioiu,  cu  ochii  scânteietori  şi  părul  auriu.  După  un 
timp  a  căutat  un  model  pentru  Iuda  şi  l-a  găsit  intr'o  ma¬ 
hala,  vegetând  într'o  bojdeucă  sărăcăcioasă  ;  era  un  om  sleit 
de  puteri,  cu  îmbrăcămintea  numai  sdrenţe,  cu  ochii  intraţi 
in  orbite  şi  cu  faţa  brăzdată  de  tristeţe.  L-a  adus  în  ate¬ 
lierul  său,  unde,  se'nţelege,  pictorul  mai  avea  o  sumedenie 
de  tablouri,  între  cari  era  şi  tabloul  cu  Iisus,  zugrăvit 
înainte  cu  20  de  ani.  Cel  adus  să  pozeze  pentru  Iuda,  când 
a  văzut  tabloul  cu  Iisus  a  început  să  plângă  cu  hohote  şi 
să  suspine  amarnic.  „De  ce  plângi?"  i-a  întrebat  pictorul. 
„Eu,  înainte  cu  20  de  ani,  am  pozat  pentru  Iisus  şi  acum 
trebue  să  pozez  pentru  Iuda.  Halul  în  care  am  ajuns,  se 

datoreşte  educaţiei  greşite  pe  care  am  avut-o  ;  mama  mi-a 
permis  totul,  nu  m’a  deprins  să  muncesc,  m'a  crescut  într’o 
atmosferă  de  desfrâu,  iar  eu  neavând  frâna  morală  a  cre¬ 
dinţei  religioase,  am  căzut  pradă  viciilor,  cari  mau  desfi¬ 
gurat  astfel  încât  astăzi  am  ajuns  să  pozez  pentru  Iuda". 

Dacă  astfel  stau  lucrurile,  cred  că  este  de  datoria  noa¬ 
stră  să  asigurăm  deprinderilor  o  realizare  efectivă.  Copiii 
să  treacă  la  deprinderi,  la  exerciţii  de  săvârşire  a  binelui. 
Cei  cari  se  vor  limita  la  memorizarea  definiţiei  virtuţii,  chiar 
dacă  li  s’ar  da  prilejul  să  făptuiască  binele,  neavând  de¬ 
prinderea,  vor  păţi  ca  cei  dela  şcoala  de  înnot.  Se  spune 
că  la  o  şcoală  secundară  era  prevăzut  în  programă  şi  în- 
notul.  Profesorul,  pentru  a  fi  în  nota  prevederior  progra¬ 
matice,  a  ţinut  elevilor  un  an  întreg  cursuri  teoretice  de 
înnot.  El  avea  impresia  că  va  scoate  din  elevii  săi  nişte 
înnotători  excelenţi,  fiindcă  toţi  cunoşteau  regulele  înnotului, 
până  în  cele  mai  mici  amănunte.  La  sfârşitul  anului,  elevii 
au  fost  conduşi  la  marginea  mării  : 

—  „Ei,  ce-ai  face  tu,  Ionică,  dacă  te-aş  arunca  acum 
în  mare",  a  întrebat  profesorul  pe  cel  mai  bun  elev, 

—  „Ce-aş  face  ?  M’aş  înneca,  Domnule  Profesor"  —  a 
răspuns  elevul  cu  o  sinceritate  brutală. 

Aici,  ajungem  la  o  mare  scădere  a  şcolii  moderne, 
care  pe  lângă  instrucţia  strict  ştiinţifică,  încarcă  mintea 
elevilor  cu  un  vast  repertoriu  de  principii  morale  —  unele 
scoase  exclusiv  din  carapacea  raţiunii  —  dar  nu-i  deprinde 
cu  tehnica  aplicării  lor  în  viaţă.  „învăţământul  enciclopedic 
a  produs  spirite  răvăşite  şi  superficiale,  sau  croite  după 
chipul  programelor,  oameni  îngâmfaţi  de  marea  lor  impor¬ 
tanţă,  cu  atât  mai  tranşanţi  în  afirmaţiunile  lor  şi  mai  aspri 
la  critica  pe  care  ei  o  fac  presumţios,  dând  impresia  că 
au  parcurs  toate  ştiinţele  umane".1  Titratul  şcolii  moderne 
este  un  unilateral,  e  retranşat  în  compartimentul  vieţii  in¬ 
telectuale,  de  unde  priveşte  viaţa  printr'o  optică  egoistă.  El 
este  produsul  unei  pedagogii  intelectualiste,  care  pune  te- 
meiu  nu  pe  fondul  moral  al  elevilor  sau  pe  aplicarea 
maximelor  morale  memorizate,  ci  pe  cantitatea  de  cunoş¬ 
tinţe  ce  şi-a  însuşit  elevul,  pe  erudiţie,  ba  uneori  apre- 

1  Eugene  Devaad;  Pour  une  ecole  active  selon  l'ordre  chrâlien,  p,  21, 

ciază  maturitatea  intelectuală  după  şiretenia  cu  care  ştie 
să  iasă  din  vălmăşagul  împrejurărilor  grele. 

Primatul  inteligenţei  în  judecarea  oamenilor  este  una 
din  cele  mai  mari  erezii.  Fără  să  diminuăm  prestigiul  ştiinţei, 
dar  investigaţiile,  în  acest  domeniu,  le  poate  face  şi  un 
mizantrop  sau  un  becisnic,  fiind  totuşi  departe  de  cel  mai 
înalt  grad  de  nobleţă  sufletească.  E  tipic,  în  această  pri¬ 
vinţă,  cazul  filosofului  dela  începutul  timpurilor  moderne, 
Francis  Bacon.  Acest  filosof  e  cunoscut  în  istoria  gândirii 
omeneşti  ca  acela  care  a  formulat  principiile  metodologice 
ale  ştiinţelor  experimentale  (metoda  inducţiei)  în  lucrarea : 
„Novum  Organon".  Era  o  minte  ageră,  a  lucrat  pentru  des¬ 
coperirea  adevărului,  iniţiind  şi  pe  alţii  în  această  ramură 
de  activitate  omenească.  S'a  înnecat,  însă,  în  valurile  fur¬ 
tunoase  ale  vieţii.  Şi  anume  cum  ?  Avea  un  prieten  şi  un 
protector  în  persoana  contelui  Essex.  Contele  Essex  a  in¬ 
tervenit  şi  a  stăruit  pe  lângă  regina  Elisabeta  să-i  acorde 
filosofului  titlul  de  lord  şi  să-l  facă  proprietar  al  unei  moşii 
mari.  A  făcut  —  apoi  —  tot  ce  i-a  stat  în  putinţă  să-I  în¬ 
soare  cu  femeia  pe  care  o  dorise  filosoful. 

Intre  timp,  împrejurările  sau  schimbat.  Contele  Essex 
a  fost  condamnat  la  moarte,  iar  acuzatorul  principal  i-a 
fost  tocmai  filosoful  Fr.  Bacon.  După  ce  călăul  i-a  tăiat 
capul  generosului  conte,  filosoful  a  primit  însărcinarea,  din 
partea  reginei  Elisabeta,  să  ponegrească,  prin  publicitate, 
numele  victimei.  Şi  a  acceptat,  fără  niciun  scrupul,  el,  fi¬ 
losoful  inteligent,  să  impieteze  memoria  binefăcătorului  său 
de  odinioară.  Macauley  îl  caracterizează  ca  fiind  lipsit  de 
căldura  simţirii  şi  de  înălţimea  caracterului.  Osânda,  însă, 
i-a  venit  şi  luminatului  filosof,  fiindcă  s'a  lăsat  mituit,  aba¬ 
tere  pentru  care  a  fost  condamnat  la  puşcărie.  De  pe  urma 
lui  a  rămas  metoda  inducţiei,  dar  ticăloşia  lui  ne  învaţă 
că  inteligenţa,  oricât  ar  fi  de  scăpărătoare,  nu  e  deajuns 
pentru  a  face  pe  cineva  om  întreg.  Omul  întreg  e  acela 
care  adaugă  la  cultura  lui  ştiinţifică  şi  cultura  inimii. 

Ei  bine,  dar,  vor  zice  unii,  viaţa  ne  impune  să  cul¬ 
tivăm,  în  primul  rând,  inteligenţa,  ca  fiind  aliatul  cel  mai 
preţios  al  omului  în  lupta  pentru  existenţă.  Cu  ajutorul  ei 
cunoaştem  tainele  naturii,  descoperim  legile  lumii  fenome- 

nale  şi  ne  uşuram  condiţiile  de  existenţă.  Intelectul  —  spun 
cei  aserviţi  şcientismului  sau  hedonismului  —  e  acela  care 
înţelege  cerinţele  vieţii  omeneşti  sub  raport  fiziologic.  In¬ 
telectul  nu  pune  îngrădiri  vieţii  omeneşti,  ci  dă  curs  liber 
instinctelor  existente  în  firea  noastră. 

Dar  tocmai  aici  este  greşeala,  căci  instinctele  fiind  lă¬ 
sate  să  funcţioneze  desordonat,  se  pervertesc,  producând 
anarhie  în  întreg  ansamblul  vieţii  omeneşti,  Aici  intervine 
religia  cu  îndreptarul  ei,  nu  ca  să  suprime  ceea  ce  este 
natural  în  om,  ci  să  disciplineze  şi  să  canalizeze  viaţa,  cu 
toate  resorturile  ei,  în  alvîa  unei  desvoltări  armonice  si 
rodnice.  Antidotul  eficace,  cu  ajutorul  căruia  împiedecăm 
pervertirea  instinctelor  şi  preîntâmpinăm  tirania  patimilor  — 
recte  a  viciilor  —  ni-I  dă  Iisus,  învăţându-ne  să  ne  facem 
educaţia  voinţei,  să  ne  împotrivim  ispitei  şi  să  cântărim 
just  deşertăciunea  voluptăţilor,  cari  se  pot  preschimba  în 
amărăciune  şi  desgust,  pricinuind  —  totodată  —  crize  so¬ 
ciale  de  tot  felul. 

Lozinca  trebue  să  ne  fie :  „stăpân  al  voinţei,  slujitor 
al  conştiinţei",  Atunci  când  cineva  ascultă  fără  pic  de  ezi¬ 
tare  comandamentele  conştiinţei  sale,  se  supune  lui  Dum¬ 
nezeu  şi  poruncilor  Lui,  trăieşte  în  împărăţia  desăvârşitei 
libertăţi,  e  pe  drumul  adevărului,  s’a  regăsit  în  marea  fră¬ 
mântare  către  supremul  ideal.  Viaţa  fiind  activitate  ce 
trebue  dirijată  în  sens  constructiv,  rolul  voinţei  este  de  a 
sluji  marilor  ei  împliniri,  de  a  lucra  pentru  înălţarea  celui 
mai  superb  altar  virtuţilor  şi  de  a  dura  caractere  morale. 

Creştinismul  nu  cere  mortificarea  organismului  —  cum 
eronat  s’a  susţinut  de  către  unii  filosofi  sau  în  cercurile 
unor  monahi  extremişti  —  ci  militează  pentru  asigurarea  unui 
echilibru  stabil  în  fiinţa  omenească,  în  sensul  ca  darurile 
native,  fizice  sau  morale,  cu  care  a  fost  dotată,  să  se  des- 
volte  potrivit  naturii  lor,  evitându-se  exagerările  şi  dena¬ 
turările  păgubitoare.  Omul  întreg  la  trup  şi  întreg  la  suflet 
este  cel  preconizat  de  creştinism. 

Religia  fiind  sursa  şi  promovatoarea  valorilor,  fixând 
idealuri  spre  care  se  îndreaptă  conştiinţa  şi  voinţa  ome¬ 
nească,  în  mod  firesc  presupune  şi  ea  un  progres  moral 
în  istorie.  Progresul  moral,  însă,  nu  esfe  aşa  de  vădit  ca 

cel  ştiinţific,  de  aceea  i  s’a  adus  religiei  învinuirea  că  e  un 
factor  de  încremenire  a  vieţii,  iar  progresul  moral  o  utopie. 

Incontestabil  că  progresul  ştiinţific  —  sinonim  cel  tehnic 
—  a  ajuns  la  culmi  uimitoare,  dând  omului  iluzia  că  viaţa 
se  reduce  la  aspectul  ei  pragmatic.  Ceea  ce  este  însă  simp¬ 
tomatic  este  faptul  că  acest  exces  de  şcientism,  care,  foarte 
adeseori,  a  despuiat  existenţa  de  aspectul  ei  spiritual,  a  dus 
creatura  umană  la  abrutizare  sau  la  demenţă  formală.  Doc¬ 
torul  Alexis  Carrel,  în  cartea  cu  răsunet  mondial :  „  Omul 
fiinţa  necunoscuta' ,  observă  că  în  măsura  în  care  omul  cu¬ 
lege  roade  din  munca  lui  ştiinţifică,  desvoîtând  civilizaţia 
industrială,  numărul  bolilor  mintale  e  în  creştere  înspăi¬ 
mântătoare.  In  cartea  pomenită,  doctorul  Carrel  ne  spune 
că  în  statul  New- Jork  o  persoană  din  douăzeci  şi  două  trebue 
să  intre,  într'un  moment  oarecare  din  viaţă,  într’un  ospiciu 
de  alienaţi.  In  anul  1932,  spitalele  din  Statele  Unite  cu¬ 
prindeau  340.000  de  nebuni,  în  afară  de  cei  internaţi  în 
spitale  particulare.  In  temeiul  statisticilor  ce  le-a  făcut,  Dr, 
Carrel  conchide  că  civilizaţia  a  dus  la  o  fragilitate  a  con¬ 
ştiinţei  umane,  înmulţindu-se  numărul  bolilor  mintale,  fiind 
ameninţată  însăşi  rasa  albă  în  existenţa  ei. 

Din  constatările  doctorului  Carrel  desprindem  concluzia 
că  progresul  ştiinţific  fără  cel  moral  nu  duce  la  fericire. 
Chiar  ştiinţa,  fără  izul  religios  al  credinţei,  duce  la  unila- 
teralizarea  vieţii.  Religia  pune  in  valoare  sentimentele  cele 
mai  nobile  ale  omului,  îi  ajută  să  se  învingă  pe  sine,  să 
devină  un  virtuos,  un  erou.  Cel  mir  uit  cu  harul  ceresc  al 
credinţei  religioase  câştigă  în  generozitate,  contribuind  în 
felul  acesta  la  casarea  animozităţilor  sociale,  la  realizarea 
binelui  în  lume. 

Dacă  în  viaţa  cotidiană  mişeii  cuceresc  poziţiile  de 
frunte  ale  societăţii,  asta  nu  trebue  să  ne  facă  să  desnădăj- 
duim,  fiindcă  numele  acestora  dispare  de  pe  buzele  tuturor 
în  clipa  coborîrii  lor  în  mormânt.  Din  contră,  cei  cari  stau 
în  viaţă  în  slujba  altruismului,  se  învrednicesc  de  nemurire 
etică.  Nici  o  energie  pusă  în  slujba  binelui  nu  e  zadarnica. 
Bunătatea  lui  Livingstone  cu  care  a  îmblânzit  inimile  ca¬ 
nibalilor  din  Africa,  ca  şi  jertfelnicia  misionarilor  plecaţi 
să  convertească  sufletul  sălbaticilor,  sunt  fapte  ce  nu  se  ri- 

sipesc  ca  norii  la  bătaia  vântului,  ci  adaugă  un  spor  pa¬ 
trimoniului  moral  al  omenirii-  Tot  aşa,  orice  gest  de  no¬ 
bleţe,  al  nostru  al  fiecăruia,  isvorît  dintr'o  victorie  asupra 
propriilor  noastre  porniri  egoiste,  ajută  la  progresul  moral 
al  omenirii.  Religia,  înţeleg  în  locul  întâi  religia  creştină, 
acest  ţel  îl  are:  de  a  face  din  fiecare  om  un  ostaş  al  bi¬ 
nelui,  pentru  a  se  realiza  comunitatea  morală  a  oamenilor. 
Cine  socoteşte  că  această  comunitate  morală  se  poate  realiza 
fără  sprijinul  religiei,  sau  crede  că  armonia  socială  —  peste 
tot —  poate  lua  fiinţă  în  afară  de  oblăduirea  religiei,  este 
asemenea  nebunului  ce  stă  atârnat  de  o  funie  deasupra  unei 
prăpăstii :  se  ţine  cu  o  mână,  iar  cu  cealaltă  taie  funia  şi 
cade  în  prăpastie. 

Actualmente,  corabia  vieţii  omeneşti  e  izbită  de  va¬ 
lurile  năpraznice  ale  furtunii.  Cârmaciul  a  fost  înlăturat, 
iar  călătorii  trăiesc  clipe  de  groază  şi  incertitudine.  îşi 
anină  speranţele  de  sosirea  unui  alt  echipagiu  ;  acesta,  însă, 
nu  mai  soseşte,  fiindcă  a  fost  avariat  şi  scufundat  pe  vecii 
vecilor  în  adâncurile  mării.  Recurg  la  ajutor  omenesc,  dar 
nu  pot  ajunge  la  liman  de  izbăvire  decât  făcând  apel  la 
priceperea  Cârmaciului  înţelept  şi  bun  de  odinioară, 

Furtuna  nu  se  iveşte,  însă,  pentru  prima  oră  în  istoria 
omenirii.  Neamul  românesc  a  cunoscut  mari  şi  cutremură¬ 
toare  furtuni.  Tuturor  le-a  supravieţuit.  Prin  ce  ?  Prin  stilul 
lui  de  viaţă  teandrică,  prin  virtuţile  lui  creştineşti  şi  ce¬ 
tăţeneşti,  prin  altarele  lui  şi  prin  valorile  spiritului,  sfinţite 
de  religia  creştină. 

Focul  încă  nu  s’a  stins  pe  vatra  altarelor  noastre ;  au 
încercat  unii  să-l  stingă,  dar  abia  au  reuşit  să  tragă  spuză 
peste  el.  Să-l  reaprindem  în  vâlvătăi,  pentru  a  ne  încălzi 
inimile,  a  ne  lumina  conştiinţele  şi  a  proiecta,  în  lumina 
acestei  flăcări  vii,  conturul  de  viaţă  al  obştei  româneşti  de 
pretutindeni. 


ADEVĂRATA  BIRUINŢĂ 


PREDICĂ  DE  RASBOIU 

de 

Preot  AUREL  RADU 

Administrator  protopopesc,  Avrig 


Aceasta  este  biruinţa  care  a  biruit 
lumea :  credinţa  noastră. 

I  Ioan  5,  4 

Răsboiul  a  intrat  în  ultima  vreme  într'o  fază  nouă, 
de  o  cruzime  nemaipomenită,  semn  că  el  se  apropie  de 
sfârşit,  de  momentul  lui  hotărîtor:  victoria.  Pentru  obţi¬ 
nerea  ei  luptă,  sângerează  şi  mor  milioane  de  oameni. 
„Murim  sau  învingem"  este  deviza  celor  două  tabere  în¬ 
cleştate  în  răsboiu.  Dar  până  la  urmă  vor  muri  mulţi,  se 
vor  nenoroci  toţi  şi  va  învinge  cu  adevărat  numai  mizeria, 
pustiul  şi  ruina.  Deocamdată,  însă,  putem  spune  cu  Si. 
Scriptură :  „Nu  e  nici  glasul  celor  ce  strigă  că  au  biruit, 
nu  e  nici  glasul  celor  ce  strigă  că  au  fost  înfrânţi ;  ce  aud 
eu  e  glasul  unora  cari  sbiară"  de  durere  (II  Moise  32,  18). 

Dar  dorul  şi  lupta  pentru  victorie  nu-i  ceva  nou. 
Pentru  victorie  sau  purtat  toate  răsboaiele.  Istoria  ne  po¬ 
meneşte  de  opt  mii  tratate  de  pace  cari  au  pecetluit  tot 
atâta  victorii,  Tratatele  s'au  dovedit  însă  numai  „petece 
de  hârtie",  iar  victoriile  nedepline.  Şi  astfel  omenirea  a 
alergat  neobosită  după  noui  victorii.  Pacea  a  devenit 
numai  o  pauză  între  două  răsboaie.  Dacă  s'ar  face  un  calcul, 
s’ar  putea  vedea  că  pauzele  de  pace  din  istoria  omenirii 
n’au  fost  nici  mai  multe  şi  nici  mai  lungi  decât  răsboaiele. 

E  momentul  să  ne  întrebăm:  De  ce  biruinţa  câştigată 
prin  atâtea  răsboaie  n’a  fost  deplină  şi  statornică  ?  Care-t 
cauza  că  atâtea  victorii  dobândite  prin  mari  sacrificii  n'au 
dăinuit  mult  ?  Răspunsul  la  aceste  întrebări  îl  găsim  îndată 
ce  privim  la  felul  cum  s’au  purtat  cei  cari  au  câştigat  la- 

urii  biruinţei  faţă  de  cei  învinşi.  Aceştia,  întotdeauna,  au 
căutat  să  umilească,  să  sărăcească  şi  să  robească  pe  cei  în¬ 
vinşi,  crezând  că  victoria  lor  va  fi  cu  atât  mai  durabilă 
cu  cât  ei  se  vor  răsbuna  mai  crud,  impunând  celor  înge- 
nunchiaţi  condiţii  grele  de  viaţă.  La  rândul  lor,  învinşii 
n’au  putut  să  viseze  altceva  decât  să  se  pregătească  pentru 
răsbunare.  De  aceea  lanţul  răsbunărilor  în  istorie  este  ne¬ 
sfârşit,  „Vai  de  cei  învinşi",  a  strigat  Romanilor  Brennus, 
comandantul  Galilor,  când  a  cucerit  Roma  şi  a  măcelărit 
pe  cei  80  consulari  rămaşi  pe  scaunele  lor  curulice.  Şi  el 
a  consimţit  să  plece  din  Roma  numai  în  schimbul  unui 
tribut  de  1000  livre  aur,  la  socotirea  căruia  şi- a  aruncat 
şi  sabia  sa  în  balanţă,  zicând;  „Vai  de  cei  învinşi!",  voind 
să  spună  că  învinşii  sunt  la  discreţia  învingătorilor,  „Vai 
de  cei  învinşi !“,  a  fost  întotdeauna,  căci  pe  lângă  pământul 
pustiit  ei  au  fost  ucişi  sau  duşi  în  robie.  De  câte  robii  nu 
ne  vorbeşte  istoria,  începând  cu  cea  babilonică!  Câte  scene 
groaznice  nu  s'au  petrecut  cu  cei  învinşi,  începând  cu  obi¬ 
ceiul  vechilor  Egipteni,  care  le  tăiau  manile !  Aşa  a  fost  în¬ 
totdeauna,  când  a  biruit  unul.  Victoria  lui  a  fost  întunecată 
de  vaetele  celor  învinşi.  Iată  pentru  ce  victoria  omului  nu 
e  nici  deplină,  nici  adevărată  şi  nici  statornică. 

Alăturea  de  această  victorie  a  omului,  Sf.  Scriptură 
ne  vorbeşte  şi  de  victoria  cea  adevărată,  a  Domnului,  Mân¬ 
tuitorul  a  spus:  „Eu  am  biruit  lumea"  (Ioan  16,  33).  Iar  sf. 
Apostol  Ioan  ne  asigură  că  „aceasta  este  biruinţa  care  a 
biruit  lumea;  credinţa  noaslră" .  Aceste  cuvinte  cuprind 
una  din  cele  mai  îndrăzneţe  afirmaţiunx  ale  Noului  Testa¬ 
ment.  Când  a  scris  aceste  cuvinte  sf.  Ioan,  oricare  din 
vremea  sa  i-ar  fi  putut  spune :  îndrăsneşti  cam  mult,  te 
laşi  furat  de  prea  mare  însufleţire  şi  începi  să  visezi  la  o 
biruinţă  a  credinţei  creştine  asupra  lumii,  când  ea  abia  s’a 
întins  prin  Asia  Mică,  fiind  împărtăşită  de  nişte  oameni 
săraci,  care  pe  deasupra  mai  sunt  şi  prigoniţi  din  toate 
părţile.  Da !  Atunci  nici  nu  se  putea  bănui  triumful  creşti¬ 
nismului  de  mai  târziu.  Şi  totuşi  sf,  Ioan  mărturiseşte  despre 
biruinţa  credinţei  creştine  asupra  lumii  ca  de  singura  bi¬ 
ruinţă  adevărată,  iar  noi  cei  de  azi  putem  spune  cu  toată 
tăria  că  „adevărată  este  mărturisirea  lui“. 

Mântuitorul  este,  aşa  dar,  adevăratul  biruitor ;  iar  cre¬ 
dinţa  noastră,  adevărata  biruinţă.  Şi  aceasta  pentru  că  El 
a  luptat  cu  armele  iubirii  şi  a  întărit  biruinţa  prin  iubire. 
Intr’adevăr,  precum  viaţa  omului  pe  pământ  este  o  luptă 
(Iov  7,  1)  şi  viaţa  pământească  a  Mântuitorului  a  fost  o 
luptă,  însă  o  luptă  a  iubirii  de  oameni,  o  luptă  împotriva 
păcatului.  El  i-a  iubit  pe  ai  Săi  până  la  urmă  (Ioan  13,  1). 
Dar  El  a  iubit  şi  pe  vrăjmaşii  Săi  şi  s'a  rugat  pentru  ei. 
El  a  suferit  şi  s'a  jertfit  din  iubire  pentru  toţi. 

Aşa  s'a  purtat  Mântuitorul,  în  timpul  luptei. 

N‘a  rănit  pe  nimeni,  dar  a  vindecat  pe  cel  rănit  de 
Petru ;  n’a  făcut  pe  nimeni  să  flămânzească,  dimpotrivă  a 
hrănit  pe  cei  flămânzi  în  pustie  ;  n'a  întristat  pe  nimeni,  dar 
a  mângâiat  pe  cei  întristaţi;  n’a  sărăcit,  dar  în  schimb  a 
îmbogăţit  sufleteşte  pe  cei  săraci  cu  duhul ;  nu  numai  că  n’a 
ucis  pe  nimeni,  dar  a  înviat  şi  pe  morţi. 

Dar  să  vedem  acum  cum  s’a  purtat  El  după  ce  a  câ¬ 
ştigat  cea  mai  mare  victorie  ?  Ce  a  făcut  El  atunci  ?  A  iubit — 
şi  iată  cum :  Prin  învierea  Sa  din  morţi.  Mântuitorul  a  câ¬ 
ştigat  cea  mai  mare  biruinţă  şi  prin  aceasta  El  a  devenit 
singurul  şi  adevăratul  biruitor.  Din  cauza  aceasta,  pictorii 
din  toate  vremurile  l-au  înfăţişat  înviat  ca  pe  un  trium¬ 
fător,  De  pildă  marele  pictor  Diirer  zugrăveşte  pe  Mân¬ 
tuitorul  înviat  ţinând  în  mâna  stângă  drapelul  biruinţei,  un 
steag  alb  ale  cărui  falduri  mari  flutură  departe  peste  lume; 
iar  cu  mâna  dreaptă,  pe  care  se  mai  văd  bine  urmele  cu¬ 
ielor,  binecuvintează  lumea...  Da!  Mântuitorul  a  fost  cu 
adevărat  învingătorul.  El  a  învins  pe  cărturari  şi  pe  farisei, 
pe  saduchei,  pe  Pilat,  pe  toţi  vrăjmaşii,  şi  însăşi  moartea. 
După  biruinţă,  însă.  El  nu  face  decât  să-şi  reverse  din  nou 
dragostea  Sa,  El  nu  robeşte  pe  cei  învinşi,  ci  eliberează 
pe  cei  robiţi.  In  mormânt  cu  trupul,  cu  sufletul  se  coboară 
în  iad  şi  desleagă  legăturile  celor  ferecaţi.  Primul  cuvânt 
pe  care  îl  rosteşte  El  după  marea  Sa  biruinţă,  este  :  „Pace 
vouă!"  El  nu  numai  că  după  biruinţă  nu  se  duce  să  se 
răsbune  pe  Ana  şi  Caiafa  şi  pe  toţi  vrăjmaşii  Săi,  ci  dimpotrivă, 
în  loc  să-i  umilească,  să-i  certe  sau  să-i  nimicească,  deschide 
larg  braţele  tuturor  şi  dă  putinţă  fiecăruia  să-şi  cucerească 
un  loc  în  împărăţia  Sa.  Tocmai  pentru  cei  vinovaţi,  pentru 

cei  păcătoşi,  El  aşează  acum  sf,  taină  a  pocăinţii,  a  iertării 
(Ioan  20,  22 — 23),  El  oferă  condiţiile  de  mântuire  tuturor 
celor  învinşi.  Iată  un  biruitor  care  pune  celor  învinşi  nu 
condiţii  de  robie,  ci  de  înălţare.  Astfel  se  răsbună  Mântui¬ 
torul  :  prin  pace,  prin  iertare  şi  dragoste.  Acum  înţelegem 
de  ce  biruinţa  omului  este  vremelnică,  iar  biruinţa  Mân¬ 
tuitorului  veşnică. 

In  acest  groasnic  răsboiu  se  găseşte  amestecat  şi  neamul 
nostru.  De  sigur  că  noi  n'am  dorit  răsboiul,  nu  l-am  căutat, 
ci  ne-a  fost  impus.  Noi  nu  ne  batem  fiindcă  ne  place  să 
ne  batem,  ci  ne  luptăm  ca  să  ne  apărăm  „sărăcia  şi  nevoile 
şi  neamul1*.  Ducem  un  răsboiu  greu  de  apărare.  Nu  vrem 
însă  să  ne  răsbunam  şi  nici  să  robim  pe  nimeni.  Se  înţelege 
că  şi  noi  aşteptăm  o  biruinţă  la  sfârşitul  acestui  răsboiu, 
dar  biruinţa  aceasta  vrem  să  fie  biruinţa  Domnului  —  şi  nu 
a  omului.  Da !  Dumnezeu  să  biruiască  în  acest  răsboiu,  căci 
atunci  va  birui  adevărul,  dreptatea  şi  libertatea,  Răsboiul 
ce-1  purtăm  nu  este  al  nostru  ci  este  al  lui  Dumnezeu  (II 
Cron.  20,  15).  Deci  El  să  biruiască  şi  atunci  va  birui  şi 
dreptul  la  viaţă  al  neamului  nostru.  Doar  noi  nu  dorim 
altceva  decât  ca  să  putem  vieţui  în  pace  pe  acest  loc  sub 
soare,  pe  un  pământ  naţional  şi  sub  un  cer  creştin,  spre 
mărirea  Tatălui,  a  Fiului  şi  a  sfântului  Duh.  Amin. 


ATITUDINI 

FORMAREA  PREOŢIMII 

Formarea  preoţimii  este  aceeaşi  de  veacuri,  pentru  că  Biserica 
lui  Hristos,  în  esenţa  ei,  este  şi  rămâne  neschimbată,  nu  se  lasă  alte¬ 
rată  de  luptele  şi  mişcarea  vremurilor  în  care  trăieşte.  Sub  raport 
văzut,  însă,  fiind  formată  din  credincioşii  de  pretutindeni,  anumite  vre¬ 
muri  îi  impun  totuşi  o  oarecare  intensificare  sau  modelare  a  misiunii 
sale  între  oameni.  De  aceea,  anumite  vremuri  cer  o  anumită  orientare 
şi  în  educaţia  şi  formarea  preoţimii. 

Aşa,  de  pildă,  în  Germania  naţional-socialistă,  problema  unei  în¬ 
drumări  nouă  în  alegerea  şi  formarea  preoţimii  a  început  să  agite  Bi¬ 
serica  protestantă,  deodată  cu  începuturile  acestei  mişcări.  S’au  mai 
adăogat  încă  şi  propaganda  catolică  şi  mişcarea  bisericilor  libere. 
Aceste  trei  stări  de  lucruri  cereau  o  preoţime  a  poporului,  gata  de 
orice  jertfă,  o  preoţime  cultă  şi,  în  sfârşit,  o  preoţime  duhovnicească 
şi  dinamică.  In  ultimii  zece  ani  s’a  scris  şi  vorbit  mult  în  direcţia 
aceasta.  Pe  lângă  revistele '  cari  purtau  des  în  paginile  lor  îndrumări 
şi  programe  de  educaţie,  s’a  scris  o  întreagă  literatură  teologică?  S’au 
făurit  programe,  s’au  creat  mişcări,  s’au  ciuntit  programe  analitice, 
până  s’a  pus  în  discuţie  problema  dacă  o  pregătire  teologică  ştiinţifică 
în  Universităţile  Statului  dă  sau  nu  preoţi  buni.  Fireşte,  s’au  ridicat 
glasuri  şi  pro  şi  contra  acestei  tendinţe. 

Este  adevărat  că,  în  teologie,  ştiinţa  pură  crează  pe  teolog,  dar 
nu  pe  păstor.  Na  este  însă  mai  puţin  adevărat  că  un  păstor  fără 
lumina  ştiinţei  este  asemenea  unui  ostaş  plin  de  vigoare,  dar  care  se 
teme  de  duşman  pentru  că  se  vede  neînarmat.  Prin  urmare,  trebue 
acceptată  o  şcoală  de  cultură  teologică  aptă  să  se  îngrijască,  în  chip 
suficient,  de  ambele  laturi. 

Amintim  aici  una  dintre  opiniile  clerului  protestant,  aceea  a 
pastorului  Veller  din  Mainz-Brentzenheim,  care  în  două  lucrări1 2  3  ale 


1  Evangelische  Westfalen,  Allgemeine  Lutheranische  Kirchenzeiiung,  Monatschrift 
fiir  Pastor altheologte,  Pastoratblătter,  Die  Dorfktrche,  ş,  a. 

2  Cităm  aici  numai  câteva :  D.  Riickerl :  Der  volkische  Deruf  des  Theologen. 
Tiibingen  1933;  A.  V.  Broecker  :  Wir  warten  aut  den  Bruderpfarrer ,  Tiibingen  1933; 
Heinrich  Adolph;  Theologie-Kirche-Lfniversităt,  Tiibingen  1933;  H.  Faber:  Neue 
Wege  der  Pfarrerausbildung,  Tiibingen  1934,  ş.  a. 

3  Una  cu  titlul;  „Besteht  unsere  theologlsche  Ausbildung  zu  Recht?"  şi  alia: 
,i Die  Folgen  des  Akademismus  fiir  den  eoangelisehen  Pfarrstand  and  die  evangelische 
Kirche “  (Vezi  Monatschrift  fiir  Pastor altheologie  1922  şi  Pastoralblăiter  1925). 

sale  desvoltă  ideea  că  „formarea  teologilor  în  Universităţile  Statului 
- este  paguba  de  căpetenie  a  Bisericii.  Aceasta,  pentru  că  Universităţile 

—  zice  mai  departe  Veller  —  începând  cu  Renaşterea  şi  epoca  idea¬ 
lismului  german,  sunt  străbătute  de  spiritul  umanist  şi  anticreştin.  Din 
pricina  aceasta  ele  nu  pol  forma  teologi  creştini,  oameni  cari  trebuie 
să  devină  odată  vehicole  ale  lui  Hristos De  aceea  Veller  cere  înlo¬ 
cuirea  Facultăţilor  teologice  cu  Academii  de  Teologie,  puse  sub  scutul 
Bisericii  (Kirchlich-theologischen  Akademien). 

Glasul  pastorului  Veller  na  fost  ascultat.  Biserica  a  rămas  acolo 
lot  pe  lângă  Facultăţile  de  Teologie,  cu  anumite  modificări  de  programă 
analitică  şi  cu  introducerea  aşa  numitului  „ Opferjahr “  (Dienstjahr, 
Arbeitslager)  pentru  tinerii  teologi. 

Această  frământare  a  Bisericii  protestante  din  Germania  însem¬ 
nează  că  ea  îşi  dă  seama  de  cerinţele  reale  şi  fundamentale  ale  cle¬ 
rului,  prin  educarea  lui  îrt  şcoli  de  înaltă  cultură  teologică,  puse  sub 
cârma  Bisericii,  lucru  care  la  noi  —  o  spunem  cu  creştinească  mândrie 

—  s’a  făcut  demult. 

Facultatea  de  Teologie  din  Cernăuţi  creşte  pe  viitorii  preoţi  într'un 
Internat  cu  o  aleasă  disciplină.  In  Capitală,  Internatul  teologic  este  în 
grijă  Arhiepiscopiei  Bucureştilor  încă  din  1926;  iar  în  Ardeal,  Aca¬ 
demiile  de  Teologie  dispun  de  Internate  cari  sunt  adevărate  laboratoare 
• ale  Teologiei,  sub  directa  supraveghere  a  Chiriarhilor. 

Cerinţelor  ivite  după  primul  răsboiu  mondial,  Biserica  le-a  făcut 
faţă  aici  prin  o  creştere  cât  mai  atentă  şi  adecvata  a  clerului.  De  bună 
seamă  că  azi  se  ivesc  şi  se  vor  mai  ivi  cerinţe  schimbate.  Biserica 
■este  pregătită,  iar  Chiriarhii  dau  îndrumări  nouă  tinerilor  pe  cari  îi 
trimit  să  păstorească  poporul  ieşit  din  încleştarea  de  acum. 

Pregătirea  aleasă  a  clerului  nu  o  putem  căuta  nicidecum  în 
vreo  modificare  radicală  a  programei  analitice,  aşa  cum  să  încercat 
în  Germania,  prin  ruperea  cu  tradiţiile  vechi,  prin  eliminarea  studiilor 
auxiliare  psihologice  şi  filosofice,  sau  prin  diferenţierea  în  două  gru¬ 
puri  a  tinerilor  cari  studiază  limbile  clasice  sau  nu,  ci  printr’o  educaţie 
duhovnicească  întră  şcoală  înzestrată  cu  dascăli  şi  educatori  superiori, 
capabili  să  ofere  tinerilor  atât  luminile  ştiinţei,  prin  stimularea  randa¬ 
mentului  intelectual,  cât  şi  tăria  unei  concepţii  de  viaţă  integral  creşti¬ 
nească.  In  şcolile  de  felul  acesta,  candidaţii  la  preoţie  duc  o  viaţă  de 
comuniune  frăţească,  învăţând  să  iubească  poporul  şi  să-i  fie  folositori. 
Ei  sunt  ajutaţi  frăţeşte  ca  să  biruiască  orice  greutate  cu  care  au  sau  vor 
avea  de  luptat,  să  ajungă  la  cunoaşterea  de  sine  şi  să-şi  folosească  spre 
bine  toate  resursele  sufleteşti.  Sunt  îndrumaţi  să-şi  găsească  singuri 
calea  pe  care  o  vor  avea  de  urmat  —  în  lumina  Sf.  Scripturi  —  for - 
măndu-şi  personalitatea  şi  independenţa  de  gândire.  Venind  cât  mai 
des  în  contact  cu  dascălii  şi  duhovnicul  lor,  viitorii  preoţi  ajung  să 
cunoască  cheia  pastoraţiei  individuale  şi  se  lasă  bucuros  îndrumaţi 
■către  reculegere  şi  meditaţie,  cari  sunt  de  optimă  importanţă  pentru 
•omul  de  azi,  distrat  şi  pripit. 

Trebuie  să  accentuăm  că  problema  educaţiei  candidaţilor  la  preoţie „ 
în  esenţă,  nu  este  şi  nu  poate  să  fie  una  de  ordin  tehnic  şi  de  organi¬ 
zare,  şi  că  soluţia  ei  presupune  în  prima  instanţă  stări  de  ordin  su¬ 
fletesc  şi  psihologic.  Noi  ştim ,  fireşte,  că  educaţia  fără  chemare  nu 
formează  preoţii  de  cari  are  lipsă  Biserica. 

Chemarea  sau  vocaţia  este  zestrea  cu  care  Ziditorul  împodobeşte 
pe  unii  încă  din  pântecele  maicii  lor,  ca  să-i  slujiască  Lui.  Cel  înzestrat 
cu  vocaţie  îşi  manifestă  în  chip  statornic  plăcerea  şi  atracţia  spre  mi¬ 
siunea  preoţească.  Acesta  îşi  are  rădăcinile  sufleteşti  adânc  înfipte 
într’o  voinţă  permanentă  de-a  colabora  cu  Creatorul  şi  educarea  sa 
pentru  preoţie  este  lesne  de  îndeplinit.  Insă  cei  cari  n’au  vocaţie  sunt 
mai  greu  de  modelat.  Sufletul  lor  poate  fi  totuşi  înrâurit  şi  trăind 
mereu  în  media  duhovnicesc,  pot  ajunge  unii  chiar  să  îndrăgiască 
misiunea  preoţească.  Dar  cu  multă  trudă.  Deosebirea  între  unii  şi 
alţii  va  fi  evidentă,  întreaga  viaţă. 

De  aceea  ne  mai  rămâne,  pe  lângă  toată  osteneala,  ca  „să  rugăm- 
pe  Domnul  secerişului  să  scoată  lucrători  la  secerişul  său“  (Luca  10,  2). 

Preot  N1CODIM  BELEA 

& 

PERSPECTIVELE  VIITOARE  ALE  CREŞTINISMULUI 

Vremurile  pe  care  le  trăim  ne  pun  serios  pe  gânduri,  nu  numai 
în  ceea  ce  priveşte  soarta  noastră  personală,  ci  şi  în  ceea  ce  priveşte- 
destinul  viitor  al  omenirii  în  general.  Suntem  în  aşa  de  mare  nesigu¬ 
ranţă  în  ce  priveşte  ziua  de  mâne,  încât  problema  siguranţei  noastre 
proprii  nici  nu  mai  prezintă  vreun  interes  deosebit.  Ne-am  obişnuit  atât 
de  mult  cu  anumite  gânduri  supreme,  încât  chestiunea  existenţei  noastre 
personale  a  căzut  pe  al  doilea  plan.  Orice  ar  veni  peste  noi,  trebue  să 
primim.  Alături  de  îndârjirea  împotrivirii  şi  de  căldura  rugăciunii,  trebue- 
să  facem  loc  în  inimile  noastre  pentru  înţelepciunea  răbdării  şi  a  re¬ 
semnării.  Trebue  sa  înţelegem  deplin  tâlcul  amar  al  cuvintelor  Croni¬ 
carului  care  a  zis  că  „bietul  om  este  sub  vremi"  şi  să-l  îndulcim  cir 
tâlcul  tot  atât  de  adânc  al  poetului,  ştiind  că  „ce  e  val  ca  valul  trece". 
Ceva  însă  nu  ne  putem  rupe  din  inimă,  oricât  am  vrea:  îngrijorarea 
faţă  de  viitorul  acestei  omeniri  care  se  sbate  în  cele  mai  teribile  chinuri 
fizice  şi  morale  şi  care  se  pare  că  merge  orbiş  pe  calea  de  Apocalips 
a  nimicirii  totale.  Faţă  de  această  problemă  cosmică,  problema  vieţii' 
noastre  proprii  este  doar  cât  un  grăunte  mărunt  de  muştar. 

Ceea  ce  se  întâmplă  acum,  privit  din  perspectivă  pur  istorică,  de 
sigur,  nu  e  un  fapt  unic.  Răsboiul  de  acum  este  nici  mai  mult  nici  mai' 
puţin  decât  un  fapt  care  intră  de  mult  în  socotelile  omenirii.  Noui  nu 
sunt  decât  cruzimea  proaspătă  şi  ingeniozitatea  diabolică  a  mijloacelor 
tehnice  de  nimicire  şi  eventual  un  surplus  de  anormalitate  şi  cinism 
nihilist,  care  totuşi  îşi  poate  afla  destule  precedente  în  trecutul  cu  mor¬ 
minte  şi  crime  ferecate  de  vreme.  încolo,  setea  de  sânge  şi  patimile  gâl- 
gâitoare  au  rămas  aceleaşi.  Ceea  ce  ar  demonstra  că  acest  răsboiu 
este  doar  o  verigă  în  lanţul  de  foc  cu  care  omenirea  de  mii  de  ani  se' 

autotort  urează.  Acest  lucru  nu-i  scade  însă  cu  nimic  gravitatea  excep¬ 
ţională  cu  reflexe  de  grandiozitate  eshatologică.  Pentru  viitorul  omenirii 
acest  răsboiu  poate  fi  un  fapt  crucial.  Pentru  această  simplă  posibili¬ 
tate  —  pe  care  de  altfel  o  ascunde  orice  moment  al  istoriei  —  trebue 
să  privim  spre  viitor  cu  ochii  ţintă  şi  cu  răsuflarea  oprită  de  o  înaltă 
emoţie.  Poate  că  chiar  în  aceste  clipe,  în  faţa  Tribunalului  Divinei  Ju¬ 
stiţii  s’a  hotărît  moartea  sau  viaţa  genului  omenesc.  Să  stăm  bine,  să 
stăm  cu  frică,  să  luăm  aminte  la  glasul  vremilor,  căci  prin  ele  grâeşte 
Dumnezeu. 

Aşa  dar  răsboiul  de  acum  nu  este  o  simplă  verigă  din  lanţul 
amărăciunilor,  ci  cuprinde  un  complex  de  semnificaţii  eterne.  Cine  crede 
că  acest  răsboiu  este  o  criză  pur  istorică,  se  înşală.  Şi  se  înşală  mai 
ales  dacă  concepe  istoria  ca  un  simplu  punct  de  convergenţă  a  unor 
factori  strict  imanenţi,  de  natură  biologică  şi  socială.  Istoria  nu  o  fău¬ 
reşte  nici  stomacul  masselor,  nici  intrigăria  meselor  verzi,  nici  verbozi¬ 
tatea  ideologilor  de  tot  soiul,  ci  istoria  o  făureşte  in  primul  rând  ati¬ 
tudinea  existenţială,  fundamentală  a  omului  în  genere  faţă  de  lume  şi 
viaţă.  Diferiţii  factori  istorici,  de  ordin  politic,  social,  economic,  etc.,  nu 
sunt  decât  elemente  accidentale  în  dinamica  istoriei,  factori  exteriorii 
ocazionali,  cari  depind  de  activitatea  factorilor  de  natură  interioară. 
Dinamica  interioară  a  istoriei  nu  aparţine  nici  hazardului,  nici  diferi¬ 
telor  necesităţi  determinante,  ci  spiritului  liber  de  a  opta,  de  a  lua  di¬ 
verse  atitudini  în  faţa  realităţii.  De  unde  rezultă  că  pentru  a  înţelege 
istoria  trebue  să  te  instalezi  în  supraistorie,  în  ceea  ce  constituie  eternul 
uman.  Numai  din  această  perspectivă  vom  înţelege  că  de  fapt  crizele 
istorice  nu  sunt  nişte  realităţi  cu  raţiune  suficienlă  proprie,  ci  sunt  nişte 
simple  reflexe  ale  unor  cauze  de  ordin  superior.  La  baza  tuturor  cri¬ 
zelor  istorice  stă  o  cauză  unică  şi  permanent  valabilă,  câtă  vreme  na¬ 
va  fi  remediată,  şi  anume :  criza  fundamentală  a  omului.  De  aceea , 
încă  odată,  când  e  vorba  de  mersul  Istoriei,  acesta  nu  se  poate  descifra 
din  mozaicul  de  factori  aparenţi  şi  contradictorii  de  natură  exterioară, 
fără  a  face  apel  la  esenţe,  la  o  anumită  transcendenţă  supraistorică  r 
istoria  este  ceva  care  „se  face “  în  raport  direct  cu  transcendenţa  şi  de¬ 
curge  din  atitudinea  omului  —  ins  sau  colectivitate  —  faţă  de  ea.  Va¬ 
riaţiile  de  tensiune  şi  potenţial  ale  acestei  atitudini  ne  dau  diferitele 
configuraţii,  precum  şi  valoarea  „ istorică “  a  istoriei. 

Din  aceeaşi  perspectivă  vom  înţelege  deasemenea  pentru  ce  orice 
încercare  de  a  „fer ici”  omenirea  prin  mijloace  pur  imanente  este  şi 
inutilă  şi  ridicolă.  Stabilizarea  juridică,  politică,  economică  şi  socială 
a  omenirii  nu  se  poate  realiza  decât  cu  condiţia  stabilizării  ei  onto¬ 
logice.  Criza  istoriei  se  va  rezolva  numai  dacă  se  va  rezolva  radical 
criza  omului.  Trebueşte  pusă  în  toată  amploarea  ei  problema  antropo¬ 
logică.  Mitul  lui  Homo  oeconomicus  trebueşte  înlocuit  cu  realitatea  au¬ 
tentică  şi  integrală.  Ţinta  omenirii  să  fie  de  aici  încolo  realizarea  lur' 
Homo  humanus.  Desbrăcaţi  de  orice  prejudecată,  să  ne  silim  a  ne- 
cunoaşte  mai  bine  pe  noi  înşine  în  ceea  ce  suntem,  posedăm  sau  tindem- 

-să  posedăm.  Atenţia  omenirii,  cum  bine  zice  Carrel,  trebue  să  treacă 
dela  preocupările  de  natură  politică,  economică,  pur  ştiinţifică,  estetică 
sau  tehnică,  superficiale  prin  parţialitatea  lor,  la  cunoaşterea  integrală 
a  microcosmosului  uman.  Numai  bazată  pe  această  cunoaştere  omenirea 
îşi  va  putea  creia  o  stabilitate  istorică  şi  va  putea  scăpa  de  tirania 
unei  civilizaţii  care  este  pe  cale  să  o  înăbuşe. 

Ne  aflăm  în  pragul  unei  teribile  prăbuşiri.  Cei  care  răspund  de 
destinele  omenirii  trebue  să  ia  aminte,  cu  o  supremă  încordare.  Veacul 
pe  care  îl  trăim  este  un  veac  mesianic.  Trebue  să  ne  gândim  mai  mult 
ca  oricând  la  salvarea  omenirii.  Acesta  nu  este  un  cuvânt  deşert,  ci 
este  o  realitate  vitală.  Nu  mai  e  vorba  de  a  creia  istorie  cu  ajutorul 
unei  politici  mai  mult  sau  mai  puţin  abilă  sau  comodă,  ci  e  vorba  de 
viaţa  sau  de  dispariţia  cosmică  a  omului.  Nu  mai  e  timpul  afacerilor 
personale.  Să  o  înţeleagă  aceasta  toată  lumea,  dela  politicienii  şi  „ ex¬ 
perţii “  noştri  mai  vechi  şi  mai  noui,  până  la  ultimul  pălmaş.  E  timpul 
declanşării  unui  formidabil  curent  de  mistică  comunitară.  Pe  plan  spi¬ 
ritual  trebueşte  realizată  o  cât  mai  deplină  armonie  între  spiritul  reli- 
gios-metafizic  şi  cel  empiric -ştiinţific,  iar  pe  cel  social  o  întoarcere 
modernă  la  principiul  democraţiei  antice  :  Comunitatea  creiază  individul, 
individul  creiază  societatea,  iar  societatea  susţine  şi  întăreşte  comunitatea. 

De  sigur,  nu  putem  spune  că  nu  s’au  făcut  încercări  pentru  asigurarea 
stabilităţii  sociale  şi  a  progresului  uman.  Totuşi,  aceste  încercări  au 
eşuat,  din  pricina  spiritului  unilateral  în  care  au  fost  făcute.  Trebue  să 
subliniem  în  special  —  sine  ira  et  studio  —  eforturile  depuse  în  acest 
sens  de  falanga  reformatorilor  sociali  care  stau  la  baza  democraţiei  şi 
a  socialismului  modern.  Toate  aceste  încercări  păstrează  un  puternic 
parfum  mesianic.  N’au.  reuşit  însă  pentru  că  s’au  înpotmolit  în  umanism 
orgolios  şi  în  pozitivism  prezumţios,  neglijând  tocmai  latura  comunitară 
şi  spirituală  — ■  miezul  adevăratei  temeinicii  sociale.  Reformatorii  viitori 
ai  omenirii  vor  trebui  să  rămână  pe  acelaş  drum  mesianic,  depăşind 
însă  umanismul  prin  antropologism  larg  şi  pozitivismul  prin  spirit  ştiin¬ 
ţific  pur  —  nu  agnostic,  dogmatic  sau  metafizic.  La  lumina  acestui 
antropologism  mesianic  şi  a  unui  spirit  ştiinţific  fără  preveniri,  religia 
va  putea  sta  alături  de  ştiinţă  şi  va  fi  preţuită  nu  după  conformitatea 
principiilor  ei  cu  regulele  strâmtei  raţiuni  omeneşti,  ci  după  caratele  ei 
soferiologice.  Unilateralitatea  concepţiilor  politico-sodale  de  până  acum, 
infeodate  spiritului  pozitivist,  trebueşte  depăşită  prin  totalitarismul  unei 
■viziuni  ştiinţifice  de  ansamblu  asupra  omului,  aşa  cum  se  prezintă  el 
între  coordonatele  lui  existenţiale  fireşti. 

în  faţa  vremilor  de  acum,  în  numele  spiritului  evangelic,  noi  ne 
păstrăm  calmul  unei  atitudini  strict  critice.  Nu  credem  în  psalmodia 
spengleriană  a  declinului  fatal  al  Occidentului  —  pentru  că  nu  credem 
în  fatalitatea  istoriei  —  după  cum  nu  ne  putem  permite  nici  o  prea 
mare  doză  de  optimism  în  ceea  ce  priveşte  viitorul  umanităţii.  Credem 
în  spontaneitatea  creatoare  a  spiritului,  dar  nu  putem  garanta  că  Occi¬ 
dentul.  cuprins  de  incendiul  acestui  apocaliptic  răsboiu,  într’adevăr  va. 

scăpa  de  blestemul  profeţit  de  vizionarul  german.  Ceea  ce  ştim  precis 
este  însă  că  dacă  omenirea  se  va  lăsa  condusă  de  duhul  mesianic,  dacă 
nu  se  va  prăbuşi  definitiv  în  torentul  teribil  al  nimicirii  totale,  dacă  va 
arde  de  dorul  salvării  şi  se  va  lăsa  condusă  de  el  în  toate  planurile 
şi  acţiunile  ei,  se  va  salva.  Aceasta  cu  atât  mai  mult  cu  cât  la  această 
salvare  va  putea  contribui  în  grad  optim  omul  cu  forţele  lui  proprii. 
Intr'o  carte  întreagă,  Carrel  se  străduieşte  să  demonstreze  adevărul  că 
mântuirea  omului  nu  e  numai  necesară  ci  şi  posibilă,  pe  baza  însăşi  a 
progresului  actual  al  ştiinţei.  „ Astăzi ,  zice  el,  ştiinţa  ne  îngăduie  să  des - 
voltăm  toate  potenţialităţile  care  sunt  în  noi. 

Pentru  întâia  oară  în  istoria  lumii  o  civilizaţie  ajunsă  la  începutul 
declinului  ei  îşi  poate  da  seama  de  răul  de  care  sufere.  Ea  va  şti  poate 
să  folosească  această  cunoaştere  şi  să  înlăture,  mulţămită  minunatei 
puteri  a  ştiinţei,  soarta  pe  care  au  avut-o  toate  marile  popoare  din 
trecut.  Să  pornim  numai  decât  pe  calea  cea  nouă “  (Omul  fiinţă  ne¬ 
cunoscută.  Trad.  Lia  Busoiceanu.  Bucureşti,  Cugetarea  1938,  p.  330}. 

Toate  eforturile  omenirii  trebue  să  se  îndrepte  spre  rezolvarea  cât 
mai  adâncă  şi  mai  complectă  a  crizei  umane,  Trebue  creiatâ  o  ştiinţă 
a  salvării  omului,  care  să  inspire  cu  o  supremă  autoritate  normele  ra¬ 
ţionale  ale  politicei,  ale  economiei,  ale  educaţiei,  ale  tehnicei,  adică  ale 
culturii  şi  civilizaţiei  în  genere  şi  care  să  aibă  în  vedere  toate  laturile 
de  manifestare  şi  toate  trebuinţele  psihice  şi  vitale  fireşti  ale  omului, 
fără  nici  un  amestec  de  natură  pozitivist-dogmatică.  Spiritul  rector 
al  întregei  vieţi  omeneşti  să  fie  ideia  de  salvare  a  omului.  Să  se  înţe¬ 
leagă  odată  că  progresul  umanităţii  nu  poate  veni  decât  odată  cu  pro¬ 
gresul  fiecărui  ins  în  parte,  şi  că  acest  progres  este  sinonim  cu  reali¬ 
zarea  deplină  a  omului  ca  om.  Salvarea  lumii  nu  se  va  realiza  decât 
când  omenirea  va  putea  trece  dela  subumanitafea  actuală  la  umanitatea 
integrală.  Toate  aceste  lucruri  le  spunem,  precum  se  vede,  nu  în  numele 
cine  ştie  cărui  misticism  absurd,  ci  în  numele  raţiunii  sănătoase,  pe 
care  cu  atâta  dreptate  Descartes  o  numea  „le  bon  sens". 

Se  pune  acum  întrebarea  aproape  superfluă :  In  ce  raport  stă 
creştinismul  cu  nevoia  de  salvare  a  omului  ?  Este  creştinismul  o  plutire 
fantastică  în  zone  inaccesibile,  ireale,  sau  e  aproape  de  inima  vieţii  de 
fiecare  zi?  Precum  ştim,  axa  preocupărilor  creştine  este  realizarea 
omului  în  toată  plenitudinea  lui  existenţială.  Punctul  de  plecare  al  cre¬ 
ştinismului  este  difuzarea  doctrinei  Omului  -  Dumnezeu,  iar  punctul 
său  final  este  îndumnezeirea  persoanei  umane.  Este  inutil  să  mai  sub¬ 
liniem  că  numai  prin  creştinism  lumea  a  cunoscut,  în  toată  puritatea 
lor,  realităţi  şi  principii  pozitive  ale  vieţii  umane  ca  :  libertatea,  primatul 
spiritului,  primatul  ordinei  morale,  demnitatea  creaturală,  adică  conştiinţa 
dependenţei  —  nu  „descendenţei"  evoluţioniste  —  omului  de  Prin¬ 
cipiul  Suprem  al  existenţei,  etc.  Datorită  preocupării  sale  primordial 
antropologice,  suntem  siguri  că  creştinismul,  indiferent  de  alte  consi¬ 
derente,  poate  sta  cu  fruntea  sus  în  faţa  instanţei  de  judecată  a  raţiunii 
critice,  postulată  de  acea  ştiinţă  a  salvării  omului,  de  care  vorbeam. 

Pentru  excepţionalele  lui  valenţe  soteriologice  creştinismul  trebueşte  repus 
în  toate  drepturile  lui  de  forţă  normativă  a  vieţii  umane  şi  admis  cu 
întreg  cortegiul  său  de  implicaţii  transcendente.  Pentru  motive  pe  care 
le  vom  preciza  mai  târziu,  trebue  să  afirmăm  că  de  fapt  salvarea  omului 
nu  e  posibilă  fără  punerea  în  acţiune  şi  a  puterilor  mistice  latente  în 
sufletul  omenesc,  puteri  care  fără  îndoială  nu  pot  exista  fără  o  justi¬ 
ficare  ontologică  şi  teleologică  pozitivă.  Omul  privit  în  integralitatea  lui 
psihofizică  nu  poate  fi  conceput  în  afară  de  orizontul  misterului  şi  al 
transcendenţei  pure. 

După  toate  probabilităţile,  dacă  omenirea  nu  va  fi  înghiţită  de  nihi¬ 
lismul  total,  dacă  va  mai  avea  puţin  din  calmul  acelui  „bon  sens “  al  lui 
Descartes,  dacă  va  ajunge  intr' adevăr  să  pună  nu  patimă  şi  prezumţie 
ci  raţiune  şi  ştiinţă  în  politică,  în  educaţie,  în  viaţa  socială,  în  moravuri, 
etc„  de  sigur  creştinismul  va  fi  pivotul  orânduirii  economice  şi  sociale 
a  lumii  viitoare.  Creştinismul  este  sinteza  celor  mai  înalte  şi  mai  legi¬ 
time  aspiraţii  omeneşti.  El  oferă  în  câteva  formule  lapidare  deslegarea 
cea  mai  adecvată  a  tuturor  problemelor  de  soteriologie  umană  prezente 
şi  viitoare,  pentru  că  cuprinde  din  viziune  verticală  — inaccesibilă  pu¬ 
terilor  discursivizanfe  ale  ştiinţei  obicinuite  —  aceea  ce  numim  eternul 
omenesc.  Progresul  omenirii  fără  creştinism  este  inconceptibil,  pentru  că 
creştinismul  este  tot  una  cu  doctrina  umanităţii  pure,  iar  lipsa  creşti¬ 
nismului  e  sinonimă  cu  desumanizarea.  In  acelaş  timp,  creştinismul  este 
singura  forţă  care  poate  realiza  o  convergenţă  de  forţe  biologice  şi  so¬ 
ciale  prin  care  să  se  poată  creia  şi  menţine  o  puternică  comunitate 
spirituală  şi  politică. 

Aşa  dar,  în  numele  bunului  simţ,  în  numele  unei  civilizaţii  peri¬ 
clitate,  în  numele  voinţei  de  a  trăi  a  popoarelor,  în  numele  însuşi  al 
omului  în  agonie,  aruncăm  vremilor  de  azi  ca  şi  vremilor  viitoare  deviza  : 

înapoi  la  lisus  Hristos ! 


<9Q) 

MIŞCAREA  LITERARĂ 

Preot  Dr.  Nicolae  Neaga,  profesor  la  Academia  teologică  „An- 
dreiană" ;  HRISTOS  ÎN  VECHIUL  TESTAMENT.  însemnări  pe  mar¬ 
ginea  textelor  mesianice  („Seria  Teologică1'  nr.  27).  Sibiu,  Tipografia 
Arhidiecezană  1944,  p.  150,  Preţul  Lei  250. — 

Orice  lucrare  nouă  a  Păr.  Prof.  Dr.  N.  N.  ne  pricinueşte  o  plă¬ 
cere  deosebită,  pe  care  cu  anevoie  ne-am  putea  stăpâni  să  n'o  îm¬ 
părtăşim  şi  altora.  Aceasta,  din  îndoitul  motiv  că  cinstim  preocupările 
profesorului  şi-l  preţuim  pe  om. 

Omul  e  modest  şi  sincer  în  orice  împrejurare.  Faţă  de  studiul 
de  specialitate  pe  care-1  onorează  la  catedră  şi  în  lucrări  ce  vădesc 
o  sârguinţă  exemplară  şi  pasiune  de  cercetător  meticulos  ca  un  rabbi, 
manifestă  o  fidelitate  de  durată.  I  s’a  dedicat  integral  —  şi  înţelege 
să-i  rămână  devotat  până  la  capăt. 

Studiul  în  sine,  e  arid.  Păr.  Prof.  Dr.  N.  N.  ştie  însă  să-l  însu¬ 
fleţească,  prin  iscusinţa  cu  care-şi  alege  subiectele  şi  prin  maniera 
personală  de  valorificare  a  amănuntului  biblic. 

Celor  ce  manifestau  rezerve  faţă  de  utilitatea  Vechiului  Testa¬ 
ment  pentru  cultura  vremii  noastre,  sau  îl  tratau  cu  vrăjmăşie,  le-a 
demonstrat  cu  seninătate  şi  cumpăt  actualitatea  lui  perpetuă  (vezi 
lucrarea:  „ N’am  venit  să  stric  legea  f“  Consideraţii  generale  privitoare 
la  însemnătatea  Vechiului  Testament.  „Seria  Teologică11  nr.  17.  Sibiu 
1940).  însuşirea  aceasta  derivă  din  caracterul  mesianic  al  Legii  Vechi. 
Noul  Testament  îşi  are  rădăcinile  istorice  în  ea.  Proorociile  privitoare 
la  Hristos  abundă  în  cuprinsul  Vechiului  Testament,  conferindu-i 
rolul  de  preparator  al  „plinirii  vremii". 

Preocupările  Păr.  Prof.  Dr.  N.  N.  pentru  aceste  proorocii  me¬ 
sianice  sunt  vechi  şl  asidui.  In  1929  ne-a  dat  repertoriul  lor,  identi¬ 
ficând  şi  orânduind  textele  respective  (vezi  Profeţii  mesianice  în  V,  T. , 
Sibiu  1929).  Un  an  mai  târziu,  a  purces  la  lămurirea  lor,  Hmitându-se 
deocamdată  la  textele  existente  în  Geneză  ( Contribuţii  la  lămurirea 
textelor  mesianice  din  Cartea  Facerii.  Sibiu  1930),  Iar  în  cartea  de  faţă, 
întitulată  atât  de  potrivit  Hristos  în  Vechiul  Testament,  reproduce  şi 
comentează  sumar,  mai  ales  pe  bază  filologică,  toate  proorociile  me¬ 
sianice  ale  Legii  Vechi. 

In  compartimentarea  lor,  a  păstrat  ordinea  tradiţională  a  cărţilor 
V.  T.  în  canon,  deosebind  cinci  grupuri  de  profeţii  mesianice,  şi  anume 
cele  din :  I  Cărţile  istorice,  II  lob,  III  Psalmi,  IV  Profeţi  (mari  şi  mici) 
şi  V  Cărţile  necanonice. 

O  bibliografie  de  specialitate,  aleasă  cu  grije,  a  fost  pusă  la  con¬ 
tribuţie  în  scopul  perfectării  cercetărilor  sale. 

Concluzia  la  care  ajunge  autorul,  justifică  îndeajuns  rostul  în¬ 
tocmirii  cărţii  acesteia:  „Vechiul  Testament  este  pentru  Noul  ceea  ce 
este  rădăcina  pentru  floare.  Ambele  Testamente  formează  Sfânta  Scrip¬ 
tură  a  Bisericii ;  fără  Vechiul  n'ar  exista  Noul,  ne-ar  lipsi  Hristos“ 
(p.  143). 

Pentru  literatura  teologică  românească,  lucrarea  de  faţă  este  o 
achiziţie  preţioasă ;  pentru  autor,  o  mărturie  a  productivităţii  sale 
ştiinţifice ;  iar  pentru  cultura  biblică  a  preoţimii  noastre,  o  lectură 
instructiva  care  nu  trebue  amânată, 

Dr.  GRIGORIE  T,  MARC  li 

& 


Protopresbiter  Dr,  Petru  Rezuş,  profesor  la  Academia  teologică 
din  Caransebeş:  AXIOLOGIA  TEOLOGIEI  FUNDAMENTALE.  Ca¬ 
ransebeş,  Editura  autorului  1943,  p.  104, 

Aprins  de  o  râvnă  neîmpuţinată  faţă  de  preocupările  ştiinţifice, 
Păr.  Prof.  Dr.  Petru  Rezuş  s'a  dedicat  în  ultimul  timp  aproape  ex¬ 
clusiv  studiilor  de  Apologetică,  între  cari  locul  de  frunte  îl  ocupă 
binecunoscutul  Curs  de  Teologie  fundamentală  (Caransebeş  1942).  In 
domeniul  respectivei  discipline,  P.  C,  Sa  a  mai  înzestrat  Teologia  româ¬ 
nească  cu  încă  următoarele  studii  de  o  considerabilă  valoare ;  „Pro¬ 
blematica  Teologiei  fundamentale",  „Axiologia  Teologiei  fundamentale" 
şi  „Ştiinţa  mărturisitoare  de  Dumnezeu",  primele  două  apărute  în  anul 
trecut,  iar  ultima  în  anul  acesta. 

Sesizat  de  dezastrul  suferit  de  Teologia  fundamentală  în  urma 
iipsei  unei  axiologii  —  dezastru  constatat  mai  ales  în  modernismul 
catolic  şi  în  liberalismul  protestant  —  autorul  nostru  încearcă  o 
„axiologie"  a  respectivei  discipline,  turnată  pe  fizionomia  concepţiei 
Apologeticei  ortodoxe. 

Cât  priveşte  clarificarea  noţiunii  „axiologie",  autorul  o  lămureşte 
în  felul  următor:  „Axiologia  Teologiei  fundamentale  se  ocupă  cu 
studiul  critic  al  valorilor  care  stau  la  temelia  măreţului  edificiu  ştiin¬ 
ţific  al  acestei  discipline  teologice"  (p,  9).  Iar  prezenţa  unei  atari  în¬ 
treprinderi  se  impune  cu  necesitate  „spre  a  limpezi,  mai  ales  pentru 
ochii  minţii,  sistemul  interior  ştiinţific  şi  rosturile  exterioare  ale  unei 
discipline  teologice  cu  una  dintre  cele  mai  alese  şi  nobile  misiuni" 
(ibidem).  Ţinta  spre  care  se  îndreaptă  prezentul  studiu  este  aceea 
de  a  atrage  atenţia  asupra  caracterului  dinamic  al  Teologiei  funda¬ 
mentale,  precum  şi  de  a  organiza  dinamismul  ştiinţific  al  acestei  dis¬ 
cipline  şi  de  a  îndepărta  de  pe  făptura  ei  staticismul  ştiinţific,  care  o 
ameninţă  serios  cu  anchilozarea  şi  osificarea  completă. 

Potrivit  cadrului  fixat  în  consideraţiunile  introductive,  autorul 
tratează  problema  respectivă  în  două  compartimente,  şi  anume : 

Partea  1 ;  Axiologia  Teologiei  fundamentale  (p.  12 — 65)  cu  următoarele 
capitole;  1.  Revelaţia,  2.  Raţiunea,  3,  Credinţa;  Partea  II:  Aplicaţii 
axiologice  praci  ce  (p.  66 — 101),  având  capitolele  următoare;  1.  Axio¬ 
logia  problemei  divine,  2,  Axiologia  problemei  antropologice,  3.  Axio¬ 
logia  problemei  revelaţiei  şi  4.  Axiologia  problemei  religiei.  După 
cum  vedem,  autorul  îmbină  aici  in  chip  fericit  momentul  teoretic  cu 
cel  practic  al  problemei.  Expunerea  ia  sfârşit  printr’o  încheiere,  în. 
care  se  sintetizează  pregnant  rezultatele  şi  concluziuniîe  cercetărilor. 
Teologia  fundamentală  îşi  legitimează  existenţa  şi  utilitatea  numai 
întrucât  e  ofensiva  dinamică  împotriva  necredinţii  atât  de  încetăţenită 
în  cugetarea  contimporană.  Fiind  avantgarda  raţională  a  tuturor  ce¬ 
lorlalte  discipline  teologice,  ea  trebue  să-şi  intensifice  în  ultimul  grad 
ofensiva  decisivă  împotriva  acestei  necredinţe,  degajându-se  de  orice 
staticism  sau  balast  ştiinţific,  care  îngreunează  promptitudinea  şi  su¬ 
pleţea  luptei.  Pentru  a  corespunde  cerinţelor  actuale  atât  de  exigente». 
Teologia  fundamentală  trebue  întemeiată  şi  organizată  cât  mai  solid 
ca  disciplină  teologică  de  sine  stătătoare.  Ea  are  să  rămână  o  dis¬ 
ciplină  teologică  dinamică  şi  actuală,  în  care  scop  trebue  să  stea  tot¬ 
deauna  într’un  contact  strâns  cu  realitatea  faptică. 

Bazată  pe  o  bogată  şi  selectă  literatură  de  specialitate,  lucrarea 
prezentă  este  o  deosebit  de  valoroasă  contribuţie  în  domeniul  disci¬ 
plinei  pe  care  o  serveşte  şi  anume  in  capitolul  introductiv  al  acesteia, 
E  un  studiu  de  atitudine  teologică  ortodoxă,  atitudine  plasată  în  plină 
actualitate  şi  necesitate,  un  studiu  Interesant  şl  atrăgător  prin  noutatea 
şi  tema  lui,  excelând  prin  precizări  şi  formulări  juste  şi  frumoase  în 
legătură  cu  natura  şi  rostul  Teologiei  fundamentale,  ca  de  pildă ; 
„Din  statică...  cum  a  fost  ea  transformată  de  rom. -catolicism,  Teologia 
fundamentală  ortodoxă  trebue  să  rămână  structural  dinamică,  aşa  cum 
a  fost,  prin  excelentă,  în  tot  timpul  apostolic  şi  patristic11  (p.  10). 

Cu.  excepţia  unor  formulări  mai  puţin  reuşite  ca  formă  stilistică, 
lucrarea  prezintă  şl  noutatea  foarte  îmbucurătoare  a  unui  stil  cu 
toiul  superior  celui  al  studiilor  anterioare  a’e  autorului.  E  dovada 
nesdruncinabilă  a  faptului  că  printr’o  revizuire  şi  refacere  radicală  a 
stilului,  atât  de  mult  prcmiţătorul  nostru  teolog  va  ajunge  curând 
să-şi  toarne  erudiţia  şi  ampla  orientare  teologică-filosofică  într’un  vest¬ 
mânt  potrivit  şi  atrăgător.  Dacă  ia  aceasta  va  adăuga  aprofundarea 
mai  cu  răgaz  a  problemelor  ce-1  preocupă  şi  punerea  la  punct  cu  cele 
mai  recente  rezultate  ştiinţifice-filosofice,  atunci  va  rămânea  nu  numai 
unul  dintre  cei  mai  productivi  teologi  din  generaţia  tânără,  ci  va  adăuga 
la  aceasta  şi  condiţiuni  optime  de  calitate,  element  cu  totul  indispen¬ 
sabil  în  constituirea  unei  opere  teologice  de  primul  rang.  Increstăm 
aceste  observaţii  din  dorinţa  sinceră  de  a-1  vedea  pe  autor  la  nivelul 
urcat  dela  care  să  poată  profita  cât  mai  intens  tânăra  Teologie  româ¬ 
nească. 


ii 


Preot  Dr.  CORNELIU  SÂRBU 

Prot.  Dr.  Spiridon  Cândea,  consilier  arbiepiscopesc  :  APOSTO¬ 
LATUL  LAIC  („Seria  Teologică"  nr.  26).  Sibiu,  Tipografia  Arhidie- 
cezană  1944,  p.  148,  Preţul  Lei  350. — 

Dacă  impunătorul  volum  de  predici  Bune  Vestiri — pe  care  Păr. 
Sp.  C.  ni  l-a  dat  astă  primăvară,  în  colaborare  cu  Păr.  Zosim  Oancea 
- —  a  fost  un  instrument  de  propovăduire  a  Evangheliei  In  duh  şi 
adevăr,  destinat  preoţimii  noastre,  apoi  Apostolatul  laic  este  o  carte 
a  tuturor  credincioşilor  sfintei  noastre  Biserici,  cler  şi  intelectuali  în 
primul  rând. 

Părtăşia  acestora  din  urmă  la  munca  de  zidire  nouă  pe  care 
Biserica  o  săvârşeşte  fără  întrerupere,  este  nu  numai  dorită,  ci  şi  în 
spiritul  tradiţiilor  Ortodoxiei  răsăritene  —  a  istoriei  noastre,  şi  mai 
ales  a  celei  transilvane,  cu  atât  mai  vârtos.  Apostolatul  laic,  într’o 
stilizare  uşurată  de  arămurile  pretenţiosităţilor  de  rigoare,  considerăm 
că  nu  este  altceva  decât  această  participare  obştească  Ia  buna  sporire 
a  împărăţiei  lui  Dumnezeu  pe  pământ,  între  oameni. 

In  apariţia  sa  istorică,  apostolatul  laic  este  tot  atât  de  vechiu 
ca  şi  creştinismul.  Această  vechime  îi  legitimează  existenţa  mai  te¬ 
meinic  decât  orice  alte  argumente.  Şi  tot  ea  impune  exercitarea  lui 
asiduă,  pe-o  scară  cât  mai  întinsă ;  dar,  bine'nţeles,  cu  respectarea 
limitelor  definite  de  practica  tradiţională  a  Bisericii. 

Organizaţiile  religioase  ale  Bisericii  noastre  —  ne  gândim  la  so¬ 
cietăţile  misionare  „Oastea  Domnului",  „Frăţia  Ortodoxă  Română", 
Cercurile  tinerimii  adulte  „Sf.  Gheorghe",  Reuniunile  de  femei  „Sf. 
Marla",  Asociaţia  religioasă  „Anastasia  Şaguna",  Casele  culturale  cu 
instituţia  „Sfatul  păcii",  Şcolile  duminecale,  toate  în  funcţiune,  astăzi, 
în  cuprinsul  Mitropoliei  Ardealului  —  sunt  expresii  lucrative  ale 
apostolatului  laic. 

Destinat  a  încălzi  sufletele  credincioşilor  pentru  Evanghelia  lui 
Hristos  şi  a  cimenta  legătura  tradiţională  dintre  Biserică  şi  popor, 
utilitatea  apostolatului  laic  este  mai  presus  de  orice  discuţie.  Vigoarea 
cu  care  se  exercită  el,  este  o  mărturie  elocventă  despre  caracterul 
militant  al  Bisericii  care-i  solicită  serviciile  şi-i  îndrumează  elanurile 
religioase  în  alvii  prielnice. 

Cartea  Păr.  Sp.  C.  ne  familiarizează  cu  antecedentele  istorice  ale 
acestui  instrument  de  înzdrăvenire  a  conştiinţei  religioase  şi  de  or¬ 
donare  a  conduitei  morale,  urmărindu-i  existenţa  activă  şi  evoluţia 
firească  în  sânul  Bisericii  creştine ;  îi  relevează  temeiul  dogmatic,  îi 
evidenţiază  caracterul  de  obligaţiune  obştească  şi  îi  afirmă  necesitatea. 
In  două  capitole  finale,  arată  cu  deamănuntul  drepturile  şi  îndatoririle 
laicilor  în  cadrele  apostolatului  laic  şi  organizarea  acestuia  la  alţii  şl 
la  noi. 

Lucrare  de  informaţie  şi  de  directive,  Apostolatul  laic  e  de  dorit 
să  circule  în  cercuri  cât  mai  largi. 


Dr.  GRIGORIE  T.  MARCU 

Marin  Ştefănescu:  FILOSOFIA  CREŞTINĂ,  Bucureşti,  Ed. 
„Universul  Î943,  p.  348.  Preţul  Lei  400, 

Cartea  de  faţă  este  o  continuare  şi  o  lămurire,  a  lucrărilor  pre¬ 
cedente  ale  autorului,  dintre  cari  amintim:  „Le  Probleme  de  la  Me~ 
thode“  (Paris,  Alean  1938)  şi  „Filosofia  Românească'*  (Bucureşti,  1922), 

Ea  a  iost  scrisă  —  după  cum  spune  în  Introducere  dl  prof, 
M.  Ş,  —  în  urma  conferinţelor  şi  predicilor  pe  care  le-a  ţinut  în 
diferite  părţi  ale  ţării.  Este  o  lucrare  de  sinteză,  în  care  se  expune 
doctrina  proprie,  studiul  fiind  bazat  pe  Istoria  Filosofiei  şi  operlle 
originale  ale  autorilor  —  luându-se  din  acestea  numai  atâta  cât  era  de 
lipsă,  pentru  a  explica  unitatea  din  marea  diversitate  —  sinteză 
întregită  printr'o  intuiţie  filosofică  desăvârşită. 

Studiul  cuprinde,  în  afară  de  introducere  şi  concluzie,  trei  ca¬ 
pitole  :  I  Ce  este  filosofia  fără  studiul  creştinismului ;  II  Religia  cre¬ 
ştină;  III  Ce  este  filosofia  după  studiul  creştinismului. 

Introducerea  sintetizează  subiectul  preocupărilor  de  „Filosofie 
Creştină". 

Se  caută  sensul  vieţii  fiinţelor  umane  şi  se  constată  că  există  o 
mare  diversitate  în  explicaţie  şi  multă  imperfecţiune.  Idealul  este  o 
realitate ;  se  observă  lotuşi  adesea  că  cei  buni  sufăr,  şi  invers.  Şi 
atunci  ne  întrebăm:  e  mai  bine  a  fi,  sau  a  nu  fi?  Problema  se 
desleagă  prin  metodă,  care  este  foarte  variată.  Poate  fi  libertatea, 
experienţa,  raţiunea,  inducţia  ori  deducţia,  raţionamentul  prin  ana¬ 
logie,  intuiţia,  mistica ;  dar  mai  presus  de  toate,  trebue  să  avem 
credinţă. 

In  capitolul  I  se  pune  întrebarea:  Ce  este  filosof ial  Se  răs¬ 
punde  prin  etimologia  cuvântului,  prin  tradiţie  şi  în  deosebi  prin 
studiul  Istoriei  Filosofiei. 

Se  înfăţişează  concepţia  lui  Platon,  Aristotel,  Scepticismul,  Epi- 
cureismul.  Stoicism:!  şi,  in  sfârşit,  Religia  creştină,  în  primele  înce¬ 
puturi. 

Se  analizează  concepţia  sf,  Iustin,  Clement  din  Alexandria,  Piofin, 
fericitul  Augustin,  sf.  Ioan  Damaschin,  Scot  Erigena,  Anselm,  Abelard, 
Toma  din  Aci  ui  no,  misticismul  lui  Eckart. 

Din  epoca  modernă  ne  înfăţişează  filosofia  lui  Bacon,  Descartes, 
Jacob  Boehme,  Locke,  Spinoza,  Malebranche,  Leibniz,  Vico,  Berkeîey, 
Hume,  Kant,  Comte,  Saînt-Simon,  Spencer,  Bergson,  A.  Laîande,  Ber- 
diaeff,  şi  câteva  concepţii  filosofice  româneşti,  (C.  R.-Motru,  P.  P. 
Negulescu,  I,  Petrovici  şi  L,  Blaga).  Se  mai  citează  părerile  mai 
multor  istoriei  ai  filosofiei  din  secolul  XIX  şi  XX.  Concluzia  ce  se 
desprinde:  răspunsurile  sunt  multiple,  într'o  formă  pentru  unii,  în 
alta  pentru  alţii  —  creştini  sau  necreştini  —  fără  a  explica  de  ce  se 
manifestă  în  acest  fel  şi  nu  în  altul. 

Şi  autorul  continuă  cu  studiul  şi  cercetarea  Religiei  creştine. 

Ea  propovădueşte  oamenilor  întoarcerea  la  Dumnezeu  —  dela 
care  s’au  îndepărtat  din  cauza  păcatului  —  prin  credinţă.  Studiază 
apoi  doctrina  învierii  din  morţi  şi  făgăduinţa  vieţii  veşnice.  Creşti¬ 
nismul  este  învăţătura  iubirii  şi  a  rugăciunii.  „Hristos,  ca^e  a  pro¬ 
povăduit  oamenilor  credinţa,  rugăciunea,  iubirea,  modestia,  înţelep¬ 
ciunea,  adevărul,  dreptatea,  bunătatea,  mila.  graţia  şi  totuşi  nu  slă¬ 
biciunea,  a  pătimit  dela  unii  oameni.  A  fost  batjocorit,  răstignit,  a 
murit,  a  fost  îngropat.  Insă  a  înviat,  s'a  înălţat  la  Dumnezeu,  ca 
Dumnezeu11  (p.  135 — 136). 

Această  interpretare  este  argumentată  de  autor  prin  studiul  în¬ 
delungat  şi  profund  al  Noului  Testament,  în  care  porneşte  dela  con¬ 
vingerea  că  Dumnezeu  există  desăvârşit.  „Ea  vine  şi  din  ştiinţă, 
sau  artă,  din  filosofie  şi  din  experienţă,  adesea  din  suferinţă11  (p.  195). 
De  aici  încrederea  în  cugetul  curat  care  luminează  calea  vieţii  şi 
convingerea  că  întrebării  „ce  este  filosofia"  i  se  poate  da  un  răspuns 
mai  deplin  dacă  privim  problema  şi  în  lumina  Evangheliei. 

Astfel  se  constată  că  Religia  creştină  îndeamnă  orice  filosofie  să 
lucreze  împreună  cu  ea  pentru  spiritualizare,  desăvârşire  —  spirituali¬ 
zarea  existenţei  pământeşti,  aceasta  fiind  specificul  iilosofiei  creştine. 
„Ea  este  învăţătura  credinţei,  a  rugăciunii,  a  iubirii,  modestiei,  răb¬ 
dării,  milei,  sincerităţii,  spiritualizării,  a  idealului11  (p.  235) ;  ea 
exprimă  un  naţionalism  care  nu  se  opune  umanitarismului.  Şi  dintre 
toate,  Religia  creştină  ortodoxă  este  superioară. 

Religia  creştină  aduce  multă  lumină  în  deslegarea  oricărui 
sistem  sau  concepţii  filosofice  (cap.  I). 

Deci  datorită  ei  constatăm  că  există  o  unitate  în  marea  diver¬ 
sitate,  la  care  se  ajunge  prin  credinţă  şi  rugăciune. 

Iată,  în  concluzie,  răspunsul  frământărilor  expuse  în  introdu¬ 
cere:  Viaţa  are  rost;  idealul  e  o  realitate;  lumea  e  creată  de  Dum¬ 
nezeu  după  chipul  Lui;  existăm  cu  adevărat,  dar  suntem  drumeţi  pe 
acest  pământ;  „vraja  vieţii  noastre  consistă  în  aii  înţeleasă  şi  totuşi 
a  rămâne  o  taină11  (p.  343). 

Religia  creştină  ne  dă,  prin  credinţă,  răspunsul  la  orice  între¬ 
bare,  descopere  unitatea  în  diversitate ;  iar  rugăciunea  este  acţiunea 
credinţei. 

Cei  ce  am  ascultat  cu  încredere  această  profesiune  de  credinţă, 
împărtăşită  dela  catedră,  desprindem  şi  de  aici  dorinţa  de  a  fi  mereu 
mai  buni,  de  a  iubi  mai  mult,  pentru  ca  să  ni  se  ierte  păcatele;  de 
a  crede,  „căci  cine  crede  are  viaţă  veşnică11,  şi  cel  ce  are  credinţă 
în  ideal,  moare  în  drum  pentru  realizarea  lui,  visând  doar  împlinirea 
lui  pentru  veşnicie. 

Deasemenea  reţinem  convingerea  că  Religia  creştină  ortodoxă 
încurajază  naţionalismul  cel  mai  curat. 

Să  încercăm  deci  să  ne  sfinţim  prin  gândul,  cuvintele  şi  faptele 
noastre  şi  să  dăm  tot  ce  avem  mai  bun  propăşirii  Neamului  nostru. 

Proi,  SEPT1MIA  P.  GHERMAN 

Ion  Petrovici :  STUDII  ISTORICO-FILOSOFICE.  Serie  nouă.  Bu¬ 
cureşti,  Casa  Şcoalelor  1943,  p,  138,  Preţul  Lei  150. — 

In  atmosfera  abrutizantă  şi  sufocantă  a  conflagraţiei  mondiale 
o’e  astăzi,  îndeletnicirile  intelectuale  sau  creaţiile  culturale  —  pornite 
din  spirit  de  proslăvire  a  valorilor  ideale  —  sunt  ofrande  neprihănite 
aduse  pe  altarul  veşniciei.  Cei  cari  se  pot  desprinde  şi  ridica  dea¬ 
supra  ferocităţii  şi  haosului  deconcertant  al  actualităţii,  trăind  viaţa 
ancorată  Ia  ţărmul  transcendenţei,  sunt  sacerdoţii  tainelor  gândirii 
şi  apologeţii  fervenţi  ai  valorilor  neperitoare.  Cu  aceştia  ne  mândrim, 
fiindcă  fărâma  lor  de  gând  încorporată  în  slovă,  este  mărgăritar  pentru 
perenitatea  neamului. 

Printre  sacerdoţii  adevărurilor  eterne,  cultura  românească  nu¬ 
mără  la  un  loc  de  frunte  pe  filosoful  I.  Petrovici,  căruia  îi  revine 
meritul  de  a  fi  ridicat  filosofia  autohtonă  la  justa  ei  valoare,  înfră¬ 
ţind-o  cu  religia  în  drumul  ei  de  cucerire  a  înălţimilor  metafizice. 
Considerând  filosofia  ca  mijlocul  de  interpretare  a  realităţii,  prin  ra¬ 
portarea  ei  (a  realităţii)  la  un  principiu  unic  —  în  care  să  rezide  su¬ 
prema  ei  cauză  explicativă  —  dl  I,  Petrovici  se  situează  în  tabăra 
spiritualiştilor  miruiţi  cu  harul  credinţei,  pentru  cari  viaţa  nu  are 
sens  decât  valorificată  cu  ajutorul  Absolutului  şi  a  puterilor  lui. 
Nota  spiritualistă  a  filosofiei  academicianului  nostru  se  poate  urmări 
pretutindeni  unde  şi-a  fluturat  lamura  gândirii  sale  filosofice.  Chiar  şi 
lucrările  în  cari  face  exegeza  altor  concepţii  vădesc  acest  caracter, 
fiindcă  scot  în  relief,  pe  lângă  caracteristiceie  sistemului  analizat, 
scânteierile  de  gând  peste  cari  adie  duhul  veşniciei  şi  sunt  identice 
sau  apropiate  de  opiniile  gânditorului  nostru.  Probă  concludentă 
avem  în  buchetul  de  medalioane  apărut  —  în  serie  nouă  —  la  Casa 
Şcoalelor,  sub  titlul ;  „Studii  Istorico-Filosofice" . 

Cartea  cuprinde  siluetele  filosofilor :  Descartes,  Schleiermacher, 
Herbart,  Schopenhauer,  E.  Boutroux,  Guyau,  Ravaisson,  O.  Spengler 
şi  Fouille,  precum  şi  două  studii  mai  extinse  referitoare  la  problema 
epistemologică  şi  anume;  Introducere  la  critica  cunoaşterii  şi  Preten¬ 
ţiile  psihologiei  în  critica  cunoaşterii. 

Parcurgând  paginile  cărţii,  constatăm  că  autorul,  independent 
de  comentarul  ce-1  face  filosofiei  diferiţilor  gânditori,  scoate  la  lu¬ 
mină  —  îndeosebi  —  ideile  ce  se  apropie  sau  chiar  se  acopăr  cu 
sistemul  său  eminamente  spiritualist.  Câteva  exemplificări  vor  con¬ 
firma  aserţiunea  făcută.  Vorbind  despre  Descartes,  ctitorul  filosofiei  mo¬ 
derne,  autorul  pune  mare  preţ  pe  susţinerea  acestuia  că  filosoiia  este 
mediatoare  între  ştiinţă  şi  religie,  idee  ce-i  este  scumpă,  după  cum  a 
mărturisit-o  în  lucrarea  :  „Rotocoale  de  lumină".  Privitor  la  alcătuirea 
fiinţei  omeneşti  Descartes  profesează  dualismul  şi  se  pronunţă  pentru 
primordialitatea,  unitatea  şi  nemurirea  sufletului  omenesc.  Problema 
aceasta  a  găsit  în  dl  prof.  I.  Petrovici  un  maestru  iscusit,  care  i-a lărgit 
perspectivele,  aducând  noui  şi  preţioase  contribuţii  în  luminarea  multor 
aspecte  ale  ei,  cum  este  aceea  a  nemuririi  sufletului,  căreia  îi  con- 

sacră  un  studiu  dens  în  revista  „Gândirea"  din  Septembrie  1939,  în¬ 
titulat  „Dincolo  de  zare", 

înfăţişând  doctrina  lui  Bouiroux  şi  Ravaisson,  exegetul,  şi  aici, 
evidenţiază  îndeosebi  susţinerile  ce  se  integrează  în  concepţia  sa, 
cum  este  relativitatea  legilor  naturii,  existenţa  finalismului  in  lume  şi 
raportul  de  armonioasă  conlucrare  dintre  ştiinţă  şi  religie.  Când  zu¬ 
grăveşte  portretul  lui  O.  Spengler,  despre  care  spune  că  e  duşman 
al  plăsmuirilor  umanitare,  autorul  face  o  confesiune  de  credinţă  care 
merită  să  fie  reprodusă  textual :  „Eu  continuu  să  fiu  ferm  ataşat  valo¬ 
rilor  creştine,  pe  care  nu  le  socotesc  ca  iscodite  de  slăbănogi,  inca¬ 
pabili  să  se  afirme  şi  să  se  apere,  ci  le  cred  opera  spiritualizării 
treptate  a  omului,  în  avântul  lui  de  a  se  constitui  o  speţă  aparte, 
deosebită  tranşant  de  celelalte  trepte  ale  scării  zoologice.  Valori  ca 
„justiţia",  „bunătatea",  „mila",  departe  de  a  face  să  degenereze  na¬ 
tura  omenească,  alcătuiesc  podoaba  ei  cea  mai  nobilă,  izvor  de  in¬ 
spiraţie  poetică,  bază  indispensabilă  a  unor  aşezări  civilizate"  (p.  90). 

Lucrarea  aceasta,  la  aparenţă  utilă  exclusiv  specialiştilor,  este 
o  comoară  de  idei,  din  care  pot  să-şi  ia  merinde  toţi  cei  chinuiţi 
de  întrebările  mari  ale  existenţei.  Este  necesar  doar  ca  pietrele  ne¬ 
stemate  ce  le  cuprinde  să  fie  culese  cu  priceperea  şi  cu  răbdarea  ce 
le  are  minierul  când  scoate  aurul  din  pământul  în  care  este  îngropat. 
Altfel  valorile  veşnice  ale  spiritului  se  depreciază,  prejudiciindu-se 
scopurile  înalte  ale  speţei  umane. 

Preot  10AN  BUNEA 

Ion  Petrovici:  FULGURAŢII  FILOSOFICE  ŞI  LITERARE  (Bi¬ 
blioteca  pentru  toţi  Nr,  1543 — 46).  Bucureşti,  Socec  1942,  p.  354. 
Preţul  Lei  60. — 

O  carte  a  inteligenţei,  scrisă  pentru  toţi  cei  cu  minte  clară  şi 
inimă  mare.  Cuprinde  patrusprezece  fulguraţii  (după  cum  le  numeşte 
autorul)  filosofice  şi  opt  literare. 

Nu  ne  vom  opri  asupra  tuturor,  pentru  a  nu  încătuşa  dorul  de 
a  citi  această  carte  în  consideraţii  privitoare  la  idei  şi  fapte  care 
predispun  la  încordare  în  adâncuri  de  ordin  intelectual  şi  afectiv. 

Primul  capitol  se  referă  Ia  „diletantism  şi  creaţie",  rod  al  preo¬ 
cupărilor  multilaterale  ale  dlui  prof.  Ion  Petrovici. 

După  lămurirea  noţiunilor  „creaţie"  şi  „diletantism",  autorul 
arată  că  o  serie  de  prejudecăţi  au  contribuit  la  prăpastia  dintre  ele : 

1.  Oamenii  judecă  şl  apreciază  valoarea  unei  opere  după  timpul 
îndelungat  şi  exclusivitatea  cu  care  a  fost  înfăptuită,  neglijând  talentul 
şi  forţele  deosebite  cari  pot  da  un  ritm  mai  accelerat  vieţii, 

2.  Cu  greu  se  admite  că  cineva  are  aptitudini  multiple  şi  va¬ 
riate.  Specializarea  într’o  singură  direcţie  este  considerată  fructuoasă  ; 
orice  altă  manifestare  este  superficială,  făcută  de  amatori,  diletanţi  — 
în  sensul  celor  cu  ochii  umbriţi  de  idoli.  Ori,  răsfoind  istoria  culturii 

noastre  şi  străine,  vom  găsi  figuri  de  creatori  multilaterali,  genii  şi 
mari  personalităţi, 

3.  In  sfârşit,  specializarea  într'o  meserie  „aleasă",  nu  corespunde 
întotdeauna  şi  în  întregime  tuturor  resurselor  sufleteşti  ale  cuiva,  sau 
alteori  nu  reprezintă  vocaţia.  Se  desprinde  deci  uşor  concluzia  că 
încercările  neprofesionîştilor  în  diferite  domenii  nu  trebuesc  privite 
cu  neîncredere,  aşa  după  cum  nu  se  poate  stabili  uşor  adevărata 
chemare  a  cuiva.  Există  creaţii  fără  valoare,  dar  acestea  nu  sunt 
identice  cu  creaţiile  diletanţilor. 

Este  un  îndemn  al  maestrului  către  cei  cu  care  natura  a  fost 
darnică,  de  a  nu  ascunde  sub  obroc  lumina  minţii  şi  căldura  inimii 
lor,  numai  de  dragul  „celor  mulţi,  dar  nealeşi". 

Originalitatea  este  condiţia  creaţiei,  atât  în  ceea  ce  priveşte 
frumosul,  cât  şi  adevărul.  Este  accentuată  originalitatea  naturală 
involuntară,  menită  „să  dirijeze  vremile  spre  lumina  mântuitoare  a 
unui  nou  ideal"  (p.  27). 

Se  vorbeşte  apoi  de  prejudecată  şi  adevăr',  este  înfierată  prima , 
apreciind  totuşi  atitudinea  de  desinteresare  personală,  egoistă,  utilitară, 
în  faţa  unei  credinţe  ideale,  ori  cât  de  simplă  şi  absurdă  ar  fi  ea. 

Este  în  firea  omului  să  caute  pentru  toată  viaţa  temeiuri, 
motivări.  De  cele  mai  multe  ori  acţiunile  umane  sunt  motivate  prin 
tradiţie,  cu  şi  fără  rost.  De  pildă  :  răpirea  anumitor  teritorii  se  ba¬ 
zează  tot  pe  tradiţie,  deşi  nu  creiază  un  drept  asupra  unei  provincii 
faptul  de  a  o  fi  deţinut  fără  nici  un  drept,  fie  şi  o  mie  de  ani. 
Legile  morale  vor  predomina  totuşi,  căci  „nici  procesele  istoriei  nu 
au  o  singură  instanţă"  (p.  48  şi  50). 

După  ce  se  vorbeşte  de  necesitatea  cunoaşterii  sufletului  seme¬ 
nilor  pentru  a-i  putea  satisface  din  orice  punct  de  vedere,  se  arată 
greutăţile  ce  se  întâlnesc:  cunoaşterea  (înţelegerea)  adevărată  se  re¬ 
feră  numai  la  noi,  la  faptele  petrecute  de  noi ;  înclinăm  totuşi  la  ju¬ 
decarea  vieţii  exterioare,  pe  care  o  considerăm  aproape  întotdeauna 
analoagă  cu  a  noastră;  altă  piedecă  este  caracterul  raţional  pe  care 
îl  atribuim  faptelor  sufleteşti. 

Valorile  desinteresate  ale  sufletului  sunt:  naţionale,  umanitare  şi 
culturale.  Primele  sunt  o  sinteză  ego-altrulstă,  deoarece  altruismul 
se  opreşte  la  frontierele  ţării;  valorile  umanitare  au  nuanţă  mai 
accentuată  de  altruism,  iar  cele  culturale  (artistice  sau  ştiinţifice) 
sunt  cu  totul  desinteresate.  Intre  cele  trei  categorii  de  valori,  poate 
exista  armonie. 

In  adâncul  existenţei  domnesc  legi  ascunse,  cari  explică  multe 
situaţii  enigmatice ;  faţă  de  ele  putem  lua  atitudine  de  bărbăţie  răb¬ 
dătoare,  de  demnitate. 

In  capitolul  Consideraţii  de  filosofia  istoriei,  se  vorbeşte  despre 
progres.  Filosofii  Hegel,  Comte,  Schopenhauer,  cred  că  nu  există 
progres.  Dl  prof.  I.  P,  este  convins  de  realitatea  progresului,  care 

se  petrece  însă  foarte  încet.  Exemplarele  de  elită  determină  pro¬ 
gresul,  de  unde  revine  obligaţia  de  a  le  încuraja  şi  feri  de  primejdii. 

Psihologia  vârstelor  se  referă  la  vechiul  principiu  pedagogic  ; 
„natura  nu  face  salturi11.  De  aici  obligaţia  de  a  fi  atenţi  la  educaţia 
tineretului,  în  special  în  epoca  adolescenţei. 

Interesante  sunt  deasemenea  reflecţiile  asupra  mediocrităţii  —  in 
sens  intelectual  —  căreia  i  se  atribue  o  foarte  mare  importanţă  so¬ 
cială,  deoarece  massele  mediocre  sunt  păstrătoarele  tradiţiei,  disci¬ 
plinei  sociale  şi  a  bunului  simţ.  Chiar  natura  omenească,  caracterizată 
prin  sensibilitate  şi  raţiune,  sesizează  mijlociul. 

Se  fac  în  continuare  consideraţii  tot  aşa  de  profunde  şi  de  fru¬ 
moase  ca  cele  de  mai  sus  asupra  formelor  de  vasalitate  spirituală, 
instinctul  iubirii,  puterea  şl  limitele  tradiţiei,  iar  cu  Creştinism  şi  Na¬ 
ţionalitate  se  încheie  partea  l-a  a  cărţii. 

Partea  Il-a  cuprinde  fulguraţiile  literare.  Ele  încep  cu  o  con¬ 
troversă  literară  :  „  Teatrul  în  versuri “ .  Urmează  cuvântul  introductiv 
rostit  cu  ocazia  comemorării  lui  Vasile  Alexandri,  bazat  pe  amintiri 
duioase  legate  de  opera  marelui  scriitor ;  consideraţii  asupra  poesiei 
filosofice  a  lui  Eminescu ;  la  centenarul  lui  Theodor  Şerbănescu ;  Ni- 
colae  Iorga,  orator  —  conferinţă  rostită  cu  prilejul  aniversării  a 
şase  decenii  dela  naşterea  lui ;  Livlu  Rebreanu,  academician — răspuns 
Ia  discursul  său  de  recepţie  (ţăranul  român);  şi  în  ultimele  două 
capitole:  amintiri  dela  scriitorii  întâlniţi  în  viaţă  (Th.  Şerbănescu, 
Maiorescu,  Caragiale,  Iosif,  Chendi,  H.  Lecca,  Goga,  Stere,  Ibrăileanu), 
expuse  cu  multă  duioşie,  arătându-se  influinţa  pe  care  au  exercitat-o 
asupra  autorului. 

Citind  „Fulguraţii  filosofice  şi  literare11,  avem  impresia  unei 
infuzii  de  prospeţime  sufletească,  unei  dăruiri  senine  şi  sprintene 
tuturor  ceior  cari  iubesc  frumosul,  binele  şi  adevărul. 

Proî,  SEPT1MIA  P.  GHERMAN 

0 

Pan  M.  Vizirescu :  POEZIA  NOASTRĂ  RELIGIOASĂ.  Antologie 
însoţită  de  un  studiu  critic.  Cluj,  Editura  Episcopiei  ortodoxe  române 
1944,  p.  160. 

Colecţia  „Cărţile  Vieţii"  din  Clujul  dorurilor  noastre  a  sporit 
de  curând  cu  antologia  de  faţă,  alcătuită  de  tânărul  şi  talentatul  scriitor 
gândirism  Pan  M.  Vizirescu.  Este  o  preţioasă  culegere  din  cele  mal  fru¬ 
moase  >  expresive  poezii  religioase  ale  scriitorilor  noştri  români  din 
trecut  şi  prezent,  precedată  de  un  scurt  dar  temeinic  studiu  critic 
asupra  poeziei  religioase  româneşti. 

Acest  buchet  de  versuri,  balsam  sfânt  pentru  reconfortarea  şl 
desfătarea  sufletului  nostru  obidit,  este  deopotrivă  de  binevenit  în 
aceste  vremuri  chinuitoare,  atât  pentru  cei  de  sub  stăpânire  străină, 
în  mijlocul  cărora  s'a  scris,  cât  şl  pentru  noi,  cei  de  dincoace  de 
coama  Feleacului,  cari,  deşi  liberi,  trăim  în  destule  asprimi,  cu  nos¬ 
talgia  graniţelor  fireşti  de  odinioară. 

Studiul  dlul  P.  M,  V.  începe  cu  câteva  aprecieri  frumoase  asupra 
poeziei  in  general,  dela  cari  trece  apoi  la  poezia  religioasă.  Autorul 
ne  arată,  într'un  stil  plăcut  şl  curgător,  cum  religia  şi  poezia  sunt  atât 
de  apropiate  una  de  alta,  încât  pot  ii  numite  două  căi  gemene  de¬ 
schise  în  faţa  sufletului  omenesc,  Dela  început  primele  poezii  au  fost 
cele  religioase,  poezia,  ca  şi  celelalte  arte,  fiind  concepută  ca  un  mijloc 
de  manifestare  a  sentimentului  de  adoraţie  faţă  de  zeităţi.  Când  s’a 
ivit  apoi  creştinismul,  cu  înălţimea  concepţiilor  sale  de  viaţă,  cu  ideea 
de  revelaţie  şi  mântuire  prin  răscumpărarea  omenirii  de  către  Fiul 
lui  Dumnezeu  şi  cu  biruinţa  învierii,  acesta  a  deschis  poeziei  calea 
celor  mai  răzbătătoare  avânturi, 

Intorcându-ne  acum  privirile  asupra  poporului  nostru,  constatăm 
cu  bucurie  şi  mândrie  că  poezia,  ca  şi  întreaga  cultură  românească, 
a  păşit  dela  început  pe  făgaşele  croite  de  credinţă  creştină,  păstrân- 
du-şi  mireasma  Ortodoxiei  sale  naţionale.  Poezia  poporală  prezintă, 
un  bogat  tezaur  de  motive  religioase  împletite  armonic  ca  viaţa  pa¬ 
triarhală  a  ţăranului  român.  Poezia  cultă  de  inspiraţie  religioasă,  cu 
toate  ameninţările  influinţelor  străine  de  tot  soiul,  s'a  desvoltat  frumos 
după  cerinţele  vieţii  noastre  spirituale.  In  evoluţia  ei,  dl  P.  M.  V. 
distinge  trei  momente  caracteristice  în  ceea  ce  priveşte  ideologia  şi  preo¬ 
cupările  pe  cari  le  prezintă.  Acestea  sunt:  1.  Momentul  iniţial  (Grig. 
Alexandrescu,  V,  Alexandri,  M,  Eminescu)  cu  poezia  limitată  în  general 
la  forma  de  imn  şi  rugăciune  :  2.  Momentul  Coşbuc — Goga,  care  aduce 
poetizarea  întregei  vieţi  sufleteşti  a  ţăranului  român,  alături  de  pei¬ 
sajul  şi  aspectele  satului  românesc  şi  3.  Momentul  „gândirist" ,  care 
reintegrează  pe  poet  în  sufletul  patriei  şi  cerul  spiritual  al  Ortodoxiei. 

După  studiul  critic  amintit,  antologia  începe  cu  înălţătoarea  Ru¬ 
găciune  a  lui  Grig.  Alexandrescu,  In  care  poetul  slăveşte  actul  crea- 
ţiunli  şi  al  providenţei,  cerând  lui  Dumnezeu,  în  frumoasele  versuri 
ce  le  vom  cita,  să-i  întărească  credinţa  şi  să-l  îndrutneze  pe  calea  bi¬ 
nelui  şi  a  virtuţii : 

Fă  să  doresc  de  obşte  al  omenirii  bine 
Sa  mă  cunosc  pe  însu-mi  şi  p'altul  decât  tine 
Să  nu  am  Dumnezeu. 

La  oameni  adevărul  să-l  spun  fără  sfială. 

De  cel  ce  râu  Îmi  face,  de  ceia  ce  mă’nşalâ 
Să  nu  îmi  răsbun  eu. 


Urmează  splendida  Rugăciune  a  lui  Mihail  Eminescu,  în  care 
poetul  pătruns  de  nefericirea  destinului  omenesc,  îngenunchiază  la  pi¬ 
cioarele  Prea  Curatei  şi-i  cere  eliberarea  omenirii  din  robia  păcatului 
prin  mântuire.  Pentru  frumuseţea  şi  adâncimea  ei,  să  ne  fie  îngăduit 
a  o  reproduce  în  întregime : 


Crăiasă  alegâadu-te, 
fngenunchem  rugându-te , 
Inalfâ-ne,  ne  măntuie 
Din  valul  ce  ne  bănhie. 
Fii  scut  de  întărire 
Şi  zid  de  mântuire. 


Privirea -fi  adorată 
Asupră-ne  coboară, 

O,  maică  preacurată 
.Şi  pururea  fecioară. 

Mărie  ! 

Noi,  ce  din  mila  sfântului, 
Facem  umbră  pământului, 
Rugămu-ne  ’ndurărilor. 
Luceafărului  mărilor, 
Ascultă  a  noastre  plângeri 
Regină  peste  îngeri, 


Din  neguri  ie  arată, 
Lumină  dulce  clară, 

0,  Maică  preacurată 
Şi  pururea  fecioară. 

Mărie  ! 


In  altă  poezie,  Râsai  asupra  mea,  Eminescu  se  roagă  personal 
fecioarei  Maria  în  cuvinte  cu  adevărat  cereşti.  Iată  finalul  minuna- 
tului  sonet : 

Strâns  de  toţi,  pierdut  în  suferinţa  / 

Adâncă  a  nimicniciei  melc 

Eu  nu  mai  cred  nimic  şi  n'am  tărie. 


Dă-mi  tinereţea  mea,  redă-mi  credinţa, 
Şi  reapari  in  cerul  tău  de  stele. 

Ca  să  te-ador  acum  pe  veci,  Mărie  ! 


Din  Duiliu  Zamfirescu,  autorul  antologiei  a  ales  în  chip  fericit 
poezia  Ghetsimani.  De- o  frumuseţe  deosebită  sunt  versurile  ; 


Părinte,  tu,  ce-ai  pus  în  mine 
Senin  din  sfânta  ta  fiinţă. 
Măreşte-mi  sufletul  spre  bine, 
Puterile  spre  suferinţă, 


Al.  Vlahufâ,  în  poezia  Hristos  a  înviat,  caracterizează  frumos- 
şi  plastic  pc  blândul  Iisus  şi  menirea  sa  în  lume  : 


Şi  tuturor  deopotrivă 
împarte  darul  Lui  ceresc 
Şi  celor  cari  cred  Intr’insul, 
Şi  celor  ce-1  batjocoresc, 


Urască-!  cei  fără  de  lege.., 
Ce-i  pasă  Lui  de  ura  lor  ?. 
El  a  venit  s'aducă  pacea 
Şi  înfrăţirea  tuturor. 


Gh,  Coşbuc,  nemuritorul  poet  ardelean,  ne-a  lăsat  unele  dintre- 
cele  mai  frumoase  poezii  religioase,  inspirate  din  viaţa  sufletească  a 
poporului  nostru.  Dl  P.  M,  V.  a  ştiut  să  aleagă  în  antologia  sa  pe- 
cele  mai  grăitoare,  în  fruntea  cărora  stă  minunata  creaţie  La  Paşti.. 
Iată  cât  de  frumos  şi  senin  străbate  din  versurile  ei  primenirea  in- 
tregei  naturi  pentru  bucuria  zilei  învierii : 


Prin  pomi  e  ciripit  şi  cânt, 
Văzduhu-i  plin  de-uu  roşu  soare 
Şi  sălciilc'n  albă  floare  — 

E  pace'n  cer  şi  pe  pământ. 

—  Rusuflul  cald  al  primăverii 
Adus-a  zilele'nvier  i. 


Şi  cât  e  de  frumos  in  sat ! 
Creştinii  vin  tăcuţi  din  vate 
Şi  doi  de  se’ntâlnesc  in  cale 
îşi  zic  i  Hrişţos  a  înviat  I 
Şi  râde-atâta  sărbătoare 
Din  chipul  lor  cel  ars  de  soare. 


Urmează  apoi  Octavian  Goga,  cu  cunoscuta  sa  Rugăciune  : 


Rătăcitor,  cu  ochii  tulburi. 
Cu  trupul  istovit  de  cale, 
Eu  cad  neputincios  stăpâne, 
In  faţa  strălucirii  tale, 


In  drum.  mi  se  desfac  prăpăstii 
Şi'n  negură  se’mbracă  zarea, 

Eu  in  genunchi  spre  tine  caut 
Părinte  —  orândue-mi  cărarea  1 

După  frumoasele  poezii  Iisus  şi  Rugăciune  ale  lui  Şt,  O.  Iosif,. 
di  P.  M,  V.  a  ales  apoi  un  mănunchi  din  cele  mai  de  preţ  flori,  cres¬ 
cute  din  tradiţia  credinţei  ortodoxe,  harul  dragostei  creştine  şi  indră- 
girea  gliei  noastre  strămoşeşti,  prin  talentul  luminatului  scriitor  foi- 
chifor  Crainic,  creatorul  mişcării  „gândiriste“ .  Poezia  Iisus  prin  grâu 
ar  merita  să  fie  reprodusă  în  întregime.  Din  motive  tehnice  însă,  ne 
mulţumim  să-l  cităm  numai  sfârşitul : 

Eram,  socot,  prea  mult  al  lumii  Trecură  veacuri,  şi  cu  ele 
Şi  prea  puţin  al  vrerii  tale  Că  treci  din  nou  mi  s’a  părut 

Că  pământeană  grije,  Doamne,  Şi-ţi  caut  urma  luminoasă 

M’a'ntârziat,  stingher,  pe  cale.  In  lutul  moale  s’o  sărut. 

Minunate  sunt  şi  celelalte  poezii  ale  lui  Nichifor  Crainic.  Din 
Rugăciune,  reiese  atât  de  frumos  liniştea  şi  siguranţa  omului  credincios 
care  se  ştie  ocrotit  de  Dumnezeu  ; 

Senin  privesc  în  jos  şi  nu  mă  sperii ; 

Pe-adâncul  nimicirii  şi-al  tăcerii, 


Sânt  candelă  sub  bolţile  divine  — 

In  haos  spânzur,  dar  atârn  de  tine. 

In  poezia  Prinos  poetul  închină  întâiul  gând,  întâiul  dor,  întâiul 
cânt,  puterii  creatoare  a  pământului  care  rodeşte  prin  binecuvântarea 
lui  Dumnezeu. 

Alte  poezii  de  frumoase  şi  subtile  imagini  sunt  cele  ale  doctorului 
V".  Voiculescu,  „poetul  îngerilor  şi  al  sufletelor  curate".  Din  versurile 
sale  reproducem  scurta,  dar  substanţiala  poezie  Străbatere : 

Ca  pe-o  cetate’n  piscuri  de  lumini,  Stau  miliarde  turnuri  fără'nfrângeri 

Asediindu-l  noaptea-zi,  mereu  Şi  miliardele  de  porţi  la  fel... 

Cu  armele  ne’nvinsei  rugăciuni,  Şi  fiecare  poarta  e  un  înger 

Suim  să  cucerim  pe  Dumnezeu...  Prin  care  sa  străbatem  pan  "Ia  El, 

Tot  dintre  gândirişti  autorul  antologiei  de  faţă  citează  şi  pe  Ion 
Pillat.  Dacă  Nichifor  Crainic  a  adus  în  ţara  noastră  pe  Iisus  în  poezie. 
Ion  Pillat  ne  aduce  pe  Maica  Domnului.  Sunt  reproduse  poeziile ; 
Mănăstire,  Maria  şi  Pruncul,  înălţarea  şi  Zori. 

Cel  ce  a  adus  apoi  una  din  cele  mai  preţioase  contribuţii  poeziei 
religioase  este  G.  Gregorian.  Creaţia  sa  Omul,  care  ne  redă  icoana 
luminoasă  a  raportului  dintre  trup  şi  suflet,  om  şi  Dumnezeu,  este 
una  dintre  cele  mai  de  seama  lucrări  din  noastră  literatură  religioaf 

Iată  câteva  versuri  din  ea  : 


Sunt  fiul  tău... 

Tu  singur  cu-ale  tale : 

Cu  grâul  şi  cu  apa  şi  lumina, 

Cu  gurile  aceste  dulci,  mereu 
Mi-o  spui  ademenindu-mă  în  cale ; 
„Eşti  fiul  Meu !“ 


Sunt  fiul  Tău.  Suit  din  rădăcina 
Ce  fremăta  de  Tine  toată. 

Umil  şi  slab  şi  păcătos  şi  rău, 

O,  spre  ruşinea  mea,  sunt  fiu!  Tău, 
Copilul  celui  mai  de  seamă  Tată  ! 

Tu  cer,  Tu  strălucirea,  Tu  cel  sfânt 
Iar  eu  o  biată  dâră  pe  pământ  ! 

Aîie  poezii  alese  de  dl  P.  M.  V.  sunt  ale  poeţilor :  Dimi/rie 
durem,  Mihail  Codreanu,  Lucian  Blaga,  Corneliu  Moidovanu,  Gh. 
Tutoveanu,  Dimitrie  Nanu  şi  Donar  Munteanu. 

Fie-ne  îngăduit  să  observăm  că  acest  frumos  volum  de  anto¬ 
logie  poetică  s'ar  complecta  minunat  cu  încă  multe  alte  poezii  religi¬ 
oase  de  valoare  ale  altor  a  utorl  neamintltl  aici.  Astfel  ar  fl  j  V. 
Militaru  („Rugă",  „Rugăciune  pentru  mântuirea  sufletului",  „Rugă¬ 
ciune  pentru  judecata  din  urmă",  „Hristos  a  înviat",  „întinde  mâna 
Ta“,  ş.  a.},  Const.  Goran  („Rugăciune",  „La  Ieslea  Domnului",  „Ră¬ 
nile",  „împăratul”)  Al.  T.  Stamatiad  (cu  ciclul  celor  18  poeme  din 
„Pe  drumul  Damascului"),  Şt.  I.  Neniţescu  („Denii",  „Rugăciune", 
„Vestea  naşterii",  „Ecce  homo“  şi  „îngerul  a  strigat"),  Mircea  Ră- 
dulescu  („Imn  către  Dumnezeu",  „Moş  Crăciun",  „Hristos  a  înviat"); 
apoi  Radu  Gyr,  Mircea  Streinul,  1.  U.  Soricu,  Dinu  Soare,  G.  Yo- 
evidca,  ş.  a. 

De  încheiere,  facem  o  plăcută  constatare :  Este  în  spiritul 
vremii  şi  spre  folosul  oţelirilor  noastre  de  azi,  ca  poeziile,  aceste 
miracole  binefăcătoare  pentru  sufletul  omenesc,  să  fie  scoase  dintre 
scoarţele  cărţilor  şi  strânse  în  mănunchi  după  natura  lor.  Prin  nimic 
nu  se  poate  înălţa  mai  mult  pământul  către  cer  şi  nu  se  poate 
coborî  mal  uşor  cerul  spre  pământ,  decât  prin  artă.  Şi  poezia  este 
una  dintre  cele  mai  frumoase  şi  subtile  expresii  ale  artei.  Am  văzut 
nu  de  mult  strânse  într'un  volum  toate  poeziile  cari  cântă  durerile 
Ardealului  nostru  drag.  Acum,  dl  P.  M.  V.  ne  oferă  buchetul  celor 
religioase.  In  chipul  acesta,  sufletul  ni  se  înalţă  spre  cer,  dar  ni  se 
oţelesc  şl  vrerile  pentru  dreptatea  ce  va  să  vie. 

Iată  de  ce  Biserica  şi  neamul  rămân  recunoscători  celor  ce 
ostenesc  în  lucrul  acesta. 

M1N0D0RA  BELEA 

CANDELA.  Revistă  teologică  şi  bisericească  publicată  de  pro¬ 
fesorii  Facultăţii  de  Teologie  din  Cernăuţi.  Anul  LIII — LIV  (1942 — 
1943).  Cernăuţi,  Tip.  „Glasul  Bucovinei"  1943,  p.  256. 

La  1  Iulie  1942  s'au  împlinit  şase  decenii  dc  când  a  luat  fiinţă 
(1882),  la  dorinţa  cierului  ortodox  român  din  Bucovina  şi  cu  sprijinul 
Mitropolitului  Dr,  Silvestru  Morariu  Andrievici,  jurnalul  bisericesc- 
literar  „Candela",  înaintaşul  valoroasei  reviste  teologice  de  mai  târziu. 

Evenimentul  este  prăznuit  prin  volumul  comemorativ  de  care 
ne  ocupăm  aici,  care  aduce  —  pe  lângă  articolul  festiv  La  60  de  ani 
al  Păr.  Prof.  Dr.  Vasile  Gheorghiu,  directorul  revistei  —  colaboră¬ 
rile  profesorilor  Facultăţii  de  Teologie  din  Cernăuţi :  Dr.  S.  Reli,  Dr. 
VI.  Prelipcean,  Dr.  Milan  P.  Şesan,  Dr.  I.  Zugrav,  Eusebie  Popovici 
(f)  şi  Dr.  Vasile  Loichiţa. 

Dr.  GRIGORIE  T.  MARCU 


NOTE  Şl  INFORMAŢII 


DUPĂ  trei  ani  de  răsboiu, 
România  a  ieşit  din  alianţa  cu 
ţările  Axei,  acceptând  armistiţiul 
oferit  de  Naţiunile  Unite  (Rusia 
Sovietică,  Marea  Britanie  şi  Sta¬ 
tele  Unite  ale  Americei).  Hotă¬ 
rârea  aceasta,  consimţită  de  în¬ 
treaga  suflare  românească,  a  fost 
luată  de  către  Majestatea  Sa  Re¬ 
gele  Mihai  I  în  23  August  a.  c. 

Trapele  nemţeşti  aflătoare  în 
România  au  încercat  să  ocupe 
Capitala  ţării,  bombardând-o  greu, 
şi  alte  regiuni  şi  localităţi  impor¬ 
tante.  Noul  guvern  de  uniune  na¬ 
ţională,  prezidat  de  dl  General  de 
Corp  de  Armată  Adjutant  Con¬ 
stantin  Sanătescu,  cu  concursul 
bravei  noastre  armate,  a  isbutit 
să  domine  situaţia  într’un  timp 
record.  Astăzi  suntem  în  stare 
de  răsboiu  ca  Germania,  iar  tru¬ 
pele  sovietice  şi  unităţi  aeriene 
anglo-americane  colaborează  la 
isgonirea  inamicului  comun  de  pe 
pământul  românesc. 

Aliaţii  noştri  au  garantat  in¬ 
dependenţa  şi  libertatea  Româ¬ 
niei,  respectarea  ordinei  sociale 
actuale  şi  realipirea  Ardealului 
de  Nord  ta  Patria-Mamă,  anu¬ 
lând  nedreptul  „ diktat “  deta  Viena. 

Care-i datoria  noastră  la  această 
răspântie  a  istoriei  României  ? 

Ne-a  arătat-o  Majestatea  Sa 
Regele  Mihai  I  şi  Guvernul  actual, 
în  mesagiile  adresate  ţării,  şi  I. 
P.  Sf.  Mitropolit  Nicolae  al  Ar¬ 
dealului,  in  pastorala  dată  la  30 
August  a.  c.  (tocmai  când  se  îm¬ 


plineau  patru  ani  dela  răpirea 
Ardealului  de  Nord). 

Fascicolul  de  faţă  al  „Revistei 
Teologice “  fiind  aproape  încheiat 
când  ne-a  parvenit  textul  acestei 
pastorale,  o  oferim  cititorilor  — 
contrar  uzanţelor  —  în  anexă, 
pentru  a  se  povăţui  după  îndem¬ 
nurile  ei  fără  întârziere. 

Doamne,  Doamne,  caută  din 
cer  şi  vezi,  şi  cercetează  ţara 
aceasta,  România,  mântuind-o  din 
toate  nevoile;  şi  fii  cu  noi  — 
acum  şi  ’n  vecii  vecilor! 

R.  T. 

&! 

PREA  Sfinţia  Sa  D.  D.  Nicolae 
Colan,  Episcopul  Vadului,  Felea- 
cului  şi  Clujului,  credincios  obi¬ 
ceiului  Său  de-a  face  în  fiecare 
an  vizitaţii  canonice  în  cuprinsul 
Vicariatului  ortodox  român  al 
Albei-Iulia,  a  intrat  în  ţara  liberă, 
prin  punctul  de  frontieră  dela 
Feleac,  Marţi  22  August  a.  c. 

întâiul  popas  l-a  făcut  la  Pro¬ 
topopiatul  ort.  rom,  din  Turda, 
de  unde  s'a  îndreptat  spre  Alba- 
Iulia.  Acolo,  a  fost  întâmpinat 
de  P.  C,  Prot.-Stavr.  Alexandru 
Baba,  vicar  episcopesc,  înconju¬ 
rat  de  consilierii  Vicariatului  şi 
de  clerul  local. 

In  aceeaşi  zi,  P.  Sf.  Sa  a  sosit 
la  Sibiu,  unde  i  s'a  făcut  —  ca 
şi  altă  dată  —  o  primire  căldu¬ 
roasă,  de  către  consilierii  arhi- 
episcopeşti  şi  mitropolitani  şi  de 
rectorul  şi  profesorii  Academiei 
teologice  „Andreiane". 

Miercuri  23  August  a.  c.,  înal¬ 
tul  Ierarh,  însoţit  de  diaconul  Dr. 
Grigorie  T.  Marcu,  a  plecat  la 
si.  Mănăstire  Brâncoveanu,  unde 
era  aşteptat  de  către  I,  P.  Sf. 
nostru  Mitropolit  Nicolae ,  al  că¬ 
rui  oaspe  preţuit  este. 

în  dimineaţa  zilei  de  Joi  24 
August  a,  c.,  înalţii  Ierarhi  s'au 
înapoiat  la  Sibiu. 

Vizita  P.  Si.  Episcop  Nicolae 
Colan  în  Ardealul  de  dincoace 
de  vremelnicul  hotar,  fusese  plă¬ 
nuită  pentru  a  doua  jumătate  a 
lunii  Iulie  a.  c.  Autorităţile  ma¬ 
ghiare,  deşi  solicitate  din  buna 
vreme,  au  amânat,  ca  şi  alte  daţi, 
acordarea  vizei  trebuincioase  în 
acest  scop,  din  motive  cari  — 
hai  să  zicem !  —  nu  ne  intere¬ 
sează  . .  ,  pentru  că  le  ştim. 

P.  Sf.  Sa  va  lucra  cu  Consi¬ 
liul  vicarial  ai  Albei-Iulia  la  re- 
zolvirea  chestiunilor  curente,  va 
târnosi  câteva  lăcaşuri  de  închi¬ 
năciune  din  cuprinsul  acelui  Vi¬ 
cariat,  şi  apoi  se  va  înapoia  la 
reşedinţa  sa  din  Cluj. 

...De  astă  dată,  probabil  fără 
paşaport !  SABIN  SIBIANU 

V+': 

ADUNAREA  eparhială  a  Ar¬ 
hiepiscopiei  ortodoxe  române  de 
Alba-Iulia  şi  Sibiu,  cu  prilejul 
inaugurării  sesiunii  ei  din  acest 
an,  a  ascultat  cuvântarea  de 
amplă  rezonanţă  in  care  i.  P.  Sf. 
Mitropolit  Nicolae  al  Ardealului 
stabilea  poziţia  Ortodoxiei  ro¬ 
mâneşti  faţă  de  problema  orga¬ 
nizării  păcii  popoarelor. 

Membrii  Episcopatului  orto¬ 
dox  ardelean  şi  preoţimea  noa¬ 
stră  de  dincoace  de  munţi,  ca  şi 
intelectualii  mireni  şi  poporul  pe 


care-1  reprezintă  în  Adunarea 
eparhială,  au  aderat  cu  entuziasm 
—  prin  rostul  P.  Sf.  Episcop 
Andrei  al  Aradului  şi  al  dlui 
Dr.  Gh.  Preda,  vice-preşedîntele 
„Astrei“  —  la  principiile  de  te- 
meluire  creştinească  a  viitoarei 
ordine  mondiale,  expuse  în  acea¬ 
stă  cuvântare  memorabilă,  în- 
suşindu-şi-le  în  întregime.  Tot 
odată,  Adunarea  eparhială  a 
decis  multiplicarea  şi  răspân¬ 
direa  textului  ei,  în  ţară  şi  peste 
hotare. 

Deciziunea  aceasta  a  fost  adusă 
la  îndeplinire  astă  vară,  când 
cuvântarea  I.  P.  Sf.  Sale  —  pe 
care  am  reprodus-o  şi  comen¬ 
tat-o  şi  noi,  ia  timpul  său  (vezi 
RT  a.  c.  p.  225—230  şi  271— 
272}  —  a  apărut  în  broşură 
(f  Nicolae,  Mitropolitul  Ardea¬ 
lului:  PENTRU  PACE I  Sibiu, 
Tipografia  Arhidiecezană  1944, 
p.  16,  Preţul  Lei  50. — ).  Odată 
cu  textul  românesc,  cuvântarea 
a  apărut,  în  broşuri  separate, 
şi’n  versiune  franceză  (Dr.  Ni¬ 
colae  Bălan,  Archeveqae  ei  Me¬ 
tr  opolite  de  Transylvanie-Rouma- 
nie :  POUR  LA  PAIX.  Voix  d’un 
representant  de  l’Eglise  ortho- 
doxe  roumaine,  Sibiu,  Tipografia- 
Arhidiecezană  1944,  p.  14,  Preţul 
Lei  50. — )  şi  germană  (Dr.  Ni¬ 
colae  Bălan,  Erzbischof  und  Me¬ 
tropola  der  orthodoxen  Landes- 
kirche  in  Siebenbiirgen-Rumănien : 
PRO  PACE.  Sibiu,  Tipografia 
Arhidiecezană  1944,  p.  16,  Preţul 
Lei  50. — ) 

SÂMBĂTĂ  8  Iulie  a.  c.  a  în¬ 
cetat  din  viaţă,  la  Sibiu,  vene¬ 
rabilul  boer  moldovean  Gheorghe 
Sion,  în  vârstă  de  S9  ani. 

De  profesiune  magistrat,  răpo¬ 
satul  G.  Sion  s'a  impus  atenţiunii 
obşteşti  prin  frumoasa  sa  cultură, 
şi  mai  ales  prin  generositatea  cu 
care  şi-a  pus  respectabila  sa  avere 
îa  dispoziţia  atâtor  instituţii  de 
prestigiu  din  ţara  noastră.  Aca¬ 
demia  Română,  Universitatea  Mi- 
hăileană  din  Iaşi,  Universitatea 
Daciei  superioare  din  Cluj  şi  E- 
piscopia  ortodoxă  română  a  Va¬ 
dului,  Feleacului  şi  Clujului  s’au 
împărtăşit  îmbelşugat  din  mări¬ 
nimia  acestui  mecenat. 

Una  din  cele  mai  populare  fi¬ 
guri  ale  Clujului  românesc,  care 
l-a  cinstit  cu  titlul  de  cetăţean 
de  onoare  al  său,  după  înjumă- 
tăţirea  Ardealulului  prin  arbi¬ 
trajul  dela  Viena  G.  Sion  s’a  să¬ 
lăşluit  Ia  Sibiu,  punându-i-se  la 
dispoziţie  un  apartament  adecvat 
în  localul  Academiei  teologice 
„Andreiane".  I,  P,  Sf.  Mitropolit 
Nicolae  şi  P.  Sf.  Episcop  Nicolae 
Colan  al  Clujului  —  prin  Vica¬ 
riatul  ortodox  de  Alba-Iulia  — 
i-au  hărăzit  toate  înlesnirile  me¬ 
ritate  de  cel  ce  şi-a  închinat  bi¬ 
nelui  obştesc  agonisita  sa  de-o 
viaţă  întreagă,  mărturisindu-i  cu 
fiecare  prilej,  întru  cuvânt  şi  faptă, 
recunoştinţa  Bisericii  noastre 
pentru  preţioasele-i  danii  şi  pentru 
marea-i  inimă  de  român. 

Rămăşiţele  sale  pământeşti  au 
fost  prohodite  în  11  Iulie  a.  c.  de 
către  I,  P,  Sf.  Mitropolit  Nicolae 
al  Ardealului,  înconjurat  de  P. 
C,  Prot.-Stavr.  Alexandru  Baba, 
vicarul  episcopesc  al  Albei-Iulia, 
şi  de  număroşi  preoţi  şi  diaconi. 
Pe  lângă  alţi  vorbitori,  dl  Rector 
luliu  Haţleganu  şi  un  repre¬ 
zentant  al  siudenţimii  i-au  adus 
lui  G.  Sion  ultimul  salut  al  Uni¬ 
versităţii  Ardealului. 


înmormântarea  —  potrivit  do¬ 
rinţei  defunctului  —  s’a  făcut  în 
cavoul  familiei  Sion,  dela  Schitul 
Măgura  (jud.  Bacău),  în  prezenţa 
delegaţilor  Mitropoliei  Ardea¬ 
lului,  ai  Episcopiei  Clujului  şi  ai 
Universităţilor  din  Iaşi  şi  Cluj- 
Sibiu.  —  Dumnezeu  să-i  odih¬ 
nească  în  curţile  Sale) 

ASOCI AŢIUNEA  „  A  s  t  r  a  “ , 
despărţământul  Sibiu,  a  editat 
de  curând  compoziţia  „ Ardealul “ 
(pe  versuri  de  Mircea  Dem.  Ră- 
dulescu),  datorită  neuitatului  pro¬ 
fesor  de  Muzică  bisericească  şi 
Ritual  al  Academiei  teologice 
„Andreiane",  Diaconul  Petru 
Gherman  (f  1941), 

In  lăsământul  muzical  al  lui 
Petru  Gherman,  compoziţia  „Ar¬ 
dealul"  constitue  o  piesă  de  că¬ 
petenie.  Ea  a  devenit  populară 
îucă  dela  prima  audiţie. 

Astăzi,  e  iarăşi  vremea  ei,  după 
evenimentele  întâmplate  la  23 
August  fi.  c.  Nădejdile  alimentate 
de  inspiratele  armonii  ale  cân¬ 
tului  lui  Petru  Gherman,  sunt  în 
pragul  împlinirii. 

Compoziţia  Ardealul  se  poate 
achiziţiona  în  partituri  separate, 
pentru  cor  mixt  şi  pentru  cor 
bărbătesc,  Ia  librăriile  noastre, 

LA  CLUJ,  unde  cântecul  pa¬ 
triotic  românesc  este  indezirabil, 
înfloreşte  muzica  bisericească. 
Editura  Episcopiei  ortodoxe  ro¬ 
mâne  de-acolo,  a  publicat  re¬ 
cent  —  în  condiţiuni  tehnice  su¬ 
perioare  —  o  partitură  a  Păr, 
Ierodiacon  Gr.  Ţurcan,  care  cu¬ 
prinde  două  coruri  pentru  voci 
bărbăteşti ;  Să  se  indrepteze  ru¬ 
găciunea  mea  ...  şi  Pe  altarul 
sfânt ...  GR.  T.  M. 


ANEXĂ: 


Nr.  8139/1944 


NICOLAE, 

din  îndurarea  lui  Dumnezeu  Arhiepiscop  al  Arhiepiscopiei  ortodoxe 
române  de  Alba-Iulia  şi  Sibiu  şi  Mitropolit  al  Românilor  ortodocşi 
din  Ardeal,  Bănat,  Crişana  şi  Maramurăş 
Iubitului  cler  şi  popor:  Har  şi  milă  dela  Dumnezeu  Tatăl  şi  dela 
Domnul  nostru  Iisus  Hristos 

Iubiţii  mei  fii  sufleteşti. 

De  trei  ani  sângerăm  într'un  răsboiu  pe  care  neamul  no¬ 
stru  nu  l-a  dorit  şi  nu  l-a  avut  la  inimă.  Flăcăii  noştri  au 
murit  cu  sutele  de  mii  şi  cu  cât  trecea  timpul  vedeam  că 
suntem  traşi  într'o  luptă  din  care  nu  avem  să  nădăjduim 
nimic. 

Dela  o  vreme  răsboiul  acesta  nenorocit  venise  pe  pă¬ 
mântul  Ţării  noastre.  Ne  vedeam  ameninţaţi  să  trecem  cu 
toţii  prin  grozăviile  lui,  ca  toată  ( ara  să  fie  pustiită  de  el 
şi  ca  întreg  neamul  să  se  prăbuşească  luptând  alăturea  de 
aceia  cari  nu  ne-au  făcut  nici  un  bine ,  ci  ne-au  rupt  o  parte 
din  Ardealul  nostru  scump ,  dându-l  Ungurilor.  Ne  vedeam 
mergând  la  peire  sigură  împreună  cu  ei,  luptând  împotriva 
aliaţilor  cari  ne-au  ajutat  să  ne  împlinim  visul  naţional  în 
răsboiul  trecut  şi  lângă  cari  ştiam  că  ne  putem  ocroti  in¬ 
teresele  noastre  şi  de  astădată. 

Dar  Dumnezeul  părinţilor  noştri  nu  ne-a  lăsat  nici  acum. 
Când  eram  mai  îngrijoraţi  de  viitorul  nostru  şi  nu  ştiam 
cum  ne  vom  izbăvi  de  primejdia  ce  se  tot  apropia,  tânărul 
şi  înţeleptul  nostru  Rege,  ajutat  de  o  seamă  de  bărbaţi 
chibzuiţi  şi  încercaţi  în  conducerea  Ţării  şi  în  dragostea  de 
neam,  a  scos  Ţara  de  pe  drumul  ce  ducea  la  peire  sigura. 

Datorită  lor  şi  datorită  poporului  nostru  ascultător , 
astăzi  ne  aflăm  alăturea  de  aliaţii  noştri  adevăraţi  şi  împo¬ 
triva  duşmanilor,  fără  să  fi  trecut  prin  sguduiri  prea  grele. 

Aliaţii  ne-au  făgăduit  cu  inimă  largă  întoarcerea  Ar¬ 
dealului  de  nord  pe  care  Nemţii,  lângă  cari  au  luptat  fe¬ 
ciorii  noştri  murind,  l-au  dat  Ungurilor.  Nu  vor  mai  trece 

multe  zile  şi  ne  vom  îmbrăţişa  iarăşi  cu  fraţii  cari  au  su¬ 
ferit  în  robie  ungurească.  Ostaşii  noştri  vor  lupta  de  aici 
înainte  pentru  interesele  noastre.  Insă  lupta  va  fi  mai  scurtă, 
căci  duşmanul  e  slăbit  şi  înfricat.  Credem  că  în  puţină 
vreme  răsboiul  pentru  noi  va  fi  isprăvit  şi  ne  vom  vedea 
iar  cu  Ţara  mai  rotunjită,  datorită  aliaţilor  noştri  şi  chio- 
zuinţii  iubitului  nostru  Rege  Mihai  I  şi  a  bărbaţilor  pe  cori 
ii  avem  la  conducere. 

Se  cuvine  să  ne  bucurăm,  iubiţii  mei  fii  sufleteşti ,  şi  să 
dăm  laudă  lui  Dumnezeu  pentru  această  bună  deslegare  a 
durerilor  noastre.  Iar  ca  mâne  rugăciunile  de  mulţumită  se 
vor  ridica  în  libertate  din  toate  bisericile  Ardealului  robii. 

Eu,  iubiţii  mei  fii  sufleteşti,  cunoscând  că  inima  voastră 
e  totdeauna  îndreptată  spre  Ardealul  rupt  de  nedreptatea 
dela  Viena,  am  tălmăcit  în  tot  timpul  celor  patru  ani  din 
urmă  această  simţire  a  voastră,  cu  toate  opreliştele  pe  caii 
le  puneau  cei  ce  au  hotărât-o.  încă  dela  Consiliul  de  Co¬ 
roană  din  August  1940,  când  s’a  hotărât  să  primim  aşa 
numitul  arbitraj  dela  Viena,  ca  adecă  Nemţii  şi  cu  Italienii 
să  spună  ce  să  se  întâmple  cu  Ardealul  nostru,  eu  mam 
împotrivit  cu  toată  hotărârea,  spunând  că  un  neam,  o  naţie 
ca  a  noastră  nu  se  poate  târgui  cu  pământul  Ţării  sale. 
Iar  după  ce  s'a  cunoscut  nedreptatea  dela  Viena,  am  de¬ 
clarat  că  împreună  cu  poporul  ce-l  păstoresc  nu  recunosc 
acea  hotărâre  şi  vom  lupta  cu  orice  mijloace  ca  ea  să  fie 
înlăturată.  Acest  lucru  l-am  şi  făcut  neîntrerupt ,  cu  orice 
prilej. 

Azi  ţinta  luptei  noastre  este  ajunsă.  Ardealul  va  fi 
iarăşi  întreg  al  nostru.  Nici  o  graniţă  nefirească  nu  va  mai 
despărţi  fraţii  întreolaltă. 

Aliaţii  ne-au  mai  promis ,  iubiţii  mei,  că  nu  se  vor 
amesteca  în  treburile  dinlăuntru  ale  Ţării  noastre  şi  ne 
vor  lăsa  să  ne  conducem  după  voia  noastră  şi  după  rân¬ 
duielile  ce  ni  le  vom  da  noi.  Deci  ne  vom  putea  păstra 
Statul  nostru  liber  cu  rânduielile  lui,  ne  vom  da  legile  pe 
cari  noi  le  vrem,  ne  vom  păstra  bunurile  şi  obiceiurile 
noastre  dela  părinţi,  agoniseala  noastră  şi  credinţa  noastră. 
Dar  pentru  aceasta  trebue  să  vrem  şi  noi  să  păstrăm  toate 
rânduelile  noastre  cele  bune.  Să  avem  în  vedere,  iubiţii  mei , 

numai  interesele,  ţintele  cele  mari  şi  binele  neamului  nostru. 
Sâ  nu  ne  lăsăm  ispitiţi  de  vorbe  streine  şi  de  rânduieli  cari 
se  vor  fi  potrivind  în  alte  ţări,  dar  la  noi  nu.  Să  nu  um¬ 
blăm  după  răsturnări  şi  împărecheri,  căci  în  tulburarea  ce 
s’ar  naşte,  ar  pescui  duşmanii  şi  neamul  nostru  şi-ar  pierde 
libertatea  şi  puterea  de- a  se  conduce  de  sine.  Să  ascultaţi 
de  bărbaţii  de  vază  ai  neamului,  de  autorităţile  Statului,  ca 
sa  nu  se  clintească  ordinea.  Mai  presus  de  toate  să  stăm 
cu  toţii  ca  un  zid  în  jurul  Majestăţii  Sale  Regelui  nostru 
Mihai  I,  care  ne-a  scos  Ţara  la  liman  şi  care  ne-o  va  feri 
şi  de  aci  înainte  de  orice  bântuială  şi  tulburare. 

Nu  am  trecut  peste  toate  greutăţile,  ci  ne  aşteaptă  încă 
multe  şi  mari.  Dar  să  nu  ne  înspăimântăm,  ci  să  prindem 
curaj  şi  să  fim  gata  la  orice  jertfe  pentru  Ţară  şi  Neam. 

Drept  aceea,  mai  înainte  de  orice  ţineţi,  dragii  mei, 
rânduiala  bună  în  satele  voastre,  lăsaţi  şi  ajutaţi  la  con¬ 
ducere  pe  bărbaţii  cei  mai  chibzuiţi  dintre  voi,  staţi  în  jurul 
conducătorilor  voştri  sufleteşti.  De  liniştea  şi  rânduiala  ce-o 
păstrăm  în  aceste  vremuri,  atârnă  viitorul  liber  al  neamului. 
Scopul  cel  mare,  pe  care  trebue  să-l  avem  în  vedere  cu 
toţii,  dela  vlădică  până  la  opincă,  este  întregirea  ţării,  scă¬ 
parea  din  robie  şi  scoaterea  la  libertate  a  neamului  nostru. 
Să  avem  încredere  în  cauza  dreaptă  a  neamului  nostru,  să 
arătăm  în  faţa  lumii  întregi  că  suntem  popor  vrednic  de  li¬ 
bertate  şi  care  se  ştie  conduce  pe  sine  cu  înţelepciune. 

Iar  Noi,  păstorul  vostru  sufletesc,  rugăm  pe  bunul 
Dumnezeu  să  binecuvinteze  neamul  nostru  şi  Ţara  noastră, 
să  ne  ocrotească  la  răspântia  acestor  zile  şi  sâ  ne  ajute  să 
ajungem  iarăşi  la  România  Mare,  tare  şi  fericită. 

Cu  noi  este  Dumnezeu ! 

Pe  lângă  acestea,  împărtăşindu-  Vă,  cu  părintească  dra¬ 
goste  şi  purtare  de  grijă,  arhiereştile  Noastre  binecuvântări, 
am  rămas 

Sibiu,  la  3G  August  1944 

al  Vostru  al  tuturor  de  tot  binele  voitor 

(ss)  NICOLAE 

arhiepiscop  şi  mitropolit 


